- 1 Timóteo
- ←
- 6
- →

6
Kona ba atan
1 Atan nebee sarani tenki respeita nia patraun, para ema seluk la bele hatete aat Nai Maromak ka koalia aat ita nia hanorin. 2 Se nia patraun mos fiar ba Kristu, patraun ho atan hanesan maun-alin. Maski nunee, atan nee tenki respeita nafatin nia patraun, i serbi nia diak liu tan, tanba nia serbi ema sarani ida nebee nia hadomi.
Hanorin falsu, ho rikusoin lo-loos
Timóteo, hanorin buat sira nee ba sarani sira, i hametin sira nia laran para halo tuir. 3 Ema balu hanorin buat nebee sala, la haan malu ho Nai Jesus Kristu nia Liafuan nebee loos. Sira nia hanorin la ajuda ema moris tuir Maromak nia hakarak. 4 Ema hanesan nee foti aan, maibee la kompriende buat ida. Sira nia moras aat ida mak gosta diskuti malu ho istori malu kona ba liafuan. Hahalok nee halo ema laran moras malu, tarata malu, hatete aat ema, ho deskonfia ema nar-naran deit. 5 Sira so hatene mak istori malu. Sira nia hanoin la loos ona, i sira la hatene ona saida mak loos. Sira hanoin dehan, hanorin kona ba Maromak bele halo sira sai riku.
6 Loos duni, se ita moris halo haksolok Maromak nia laran, i ita kontenti ho buat nebee mak ita iha, ita sorti boot. 7 Tanba ita moris mai iha mundu nee, ita la lori buat ida. Ita mate mos, la lori buat ida. 8 Nunee, naran katak ita iha ai haan ho hena para hatais, ita kontenti ona ho ida nee.
9 Maibee ema nebee loron-kalan hanoin deit atu sai riku, monu ba tentasaun i monu ba lasu. Sira hakarak buat oi-oin nebee sala ho buat barak nebee bele estraga sira. Nee sei halo susar sira. 10 Ema nebee hanoin demais osan, prontu halo buat aat oi-oin. Iha ema balu buka demais osan, too sira husik tiha sira nia fiar. Nunee sira halo terus sira nia aan, hanesan sira rasik sona sira nia aan ho tudik.
Kaer metin o nia fiar
11 Timóteo, o Nai Maromak nia ema. Nunee, hadook aan tiha hosi buat aat sira nee hotu, i hakaas aan atu moris loos, tuir Maromak nia hakarak. Esforsa aan atu fiar nafatin ba Jesus Kristu, hadomi ema seluk, aguenta iha terus laran, i laran maus. 12 Luta para fiar metin ba Maromak i sempre halo tuir Nia Liafuan. Uluk bainhira o deklara iha ema barak nia oin katak o fiar ba Jesus Kristu, Maromak bolu o tama iha moris nebee rohan la iha. Agora, kaer metin moris nee. 13-14 Hau haruka o halo tuir Nai Maromak nia orden hotu, too ita nia Nai Kristu Jesus fila mai hosi lalehan. La bele kontra orden ida mos; nunee ema la bele foo sala ba o. Hau foo orden nee iha Nai Maromak nia oin. Nia mak foo moris ba buat hotu-hotu. Ho mos iha Kristu Jesus nia oin. Nia mak foo sasin lo-loos kona ba Nia Aan iha governador Póntius Pilatus nia oin.✡ João 18:37
15 Nai Jesus sei fila fali mai
iha loron nebee Nai Maromak desidi.
Nai Maromak nee boot teb-tebes i diak la-halimar.
Nia mak kaer ukun.
Nia mak liurai hotu-hotu nia Liurai,
ho nai hotu-hotu nia Nai.
16 So Nia deit mak nunka mate.
Nia moris iha naroman ida ke makaas liu,
halo ema nia matan la aguenta atu haree.
Ema ida seidauk haree Nia,
i la iha ema ida mak bele haree Nia.
Ema hotu-hotu respeita Nia.
Poder hotu-hotu iha Nia liman too tinan ba tinan nafatin!
Amen.
Kona ba ema riku
17 Haruka ema nebee riku ho sasaan mundu nian, la bele foti aan, i la bele laran metin ba sira nia rikusoin. Tan rikusoin sira nee hotu loron ida sei mohu. Haruka sira laran metin ba Nai Maromak. Tan Nia mak foo buat hotu-hotu mai ita too res-resin, atu ita bele moris haksolok. 18 Hatete ba sira para halo buat barak nebee diak hodi tulun ema seluk. Sira la bele karak, maibee tenki prontu foo buat nebee mak sira iha. 19 Nunee sira nia hahalok diak nee sai hanesan rikusoin ba loron ikus, para sira bele hetan moris lo-loos, nebee la iha rohan.
Paulo taka nia surat
20 Timóteo, kuidadu di-diak knaar nebee Nai Maromak tau ona iha o nia kabaas. Iha ema balu koalia la huun la dikin, i kontra Nai Maromak nia liafuan. Sira gaba aan dehan matenek, maibee lae. Lalikan diskuti malu ho sira. 21 Iha ema balu fiar ba sira nia liafuan bosok nee, too husik tiha sira nia fiar ba Nai Maromak.
Hau harohan ba Maromak atu hatudu Nia laran diak ba imi hotu.
Hau nia liafuan too iha nee deit.
Hosi hau,
Paulo

- 1 Timóteo
- ←
- 6
- →

✡6:13-14 João 18:37

© 2016 UBB