- Apostolu sira nia Istoria
- ←
- 2
- →

2
Espiritu Santu tuun i domina Nai Jesus nia povu
1-2 Too iha ema Judeu sira nia loron boot nebee sira bolu ‘Loron Pentakosta’,* Hosi loron boot Paskua too Pentakosta, loron lima-nulu. Ho nunee ita hatene katak, hosi Nai Jesus moris fila fali too Espiritu Santu tuun, loron lima-nulu. ema sira nebee tuir Nai Jesus nee halibur hamutuk iha uma ida. Derepenti sira rona lian ida mai hosi lalehan hanesan anin boot. Lian nee makaas tebe-tebes, too sira hotu iha fatin nee la rona tan ema seluk nia lian.✡ Levítiku (Imamat) 23:15-21; Deutoronómiu (Ulangan) 16:9-11 3 I sira haree hanesan nanaal, hanesan ahi lakan namkari i fahe ba ida-idak nia ulun leten. 4 Nai Maromak nia Espiritu Santu domina sira hotu. I sira komesa koalia lian oi-oin nebee sira nunka aprende, tuir nebee mak Espiritu foo ba sira hodi koalia.
5 Iha tempu nee, iha ema Judeu barak nebee tuir duni Nai Maromak, mai ona iha Jerusalém hosi nasaun hotu-hotu. 6 Bainhira sira rona lian nee, ema barak halai baa haree. Sira ida-idak rona sira nia lian rasik hosi ema sarani sira nia ibun. Nee mak halo sira hotu admira 7 hodi dehan ba malu, “Sira nebee koalia nee, mesak ema Galileia! 8 Oinsaa, ita bele rona sira koalia ho ita ida-idak nia lian rasik? 9 Ita mai hosi provinsia Pártia, Média, Elam, Mezopotámia, Judeia, Kapadósia, Pontu, Ázia, 10 Frígia, Panfília, Ejiptu, hosi Líbia besik ho sidade Sirene, i ita balu mai hosi sidade Roma. 11 Iha tan balu mai hosi ilha Kreta, ho hosi rai Arabi. Ita balu ema Judeu, i balu mos ema hosi nasaun seluk nebee tama ona relijiaun Judeu. Maibee ita hotu bele rona ema sira nee koalia fali ho ita nia lian, kona ba milagre nebee Nai Maromak halo ona.”
12 Sira hotu admira tebe-tebes i bilaan tiha, hodi husu ba malu dehan, “Saida mak nee?”
13 Maibee ema seluk goza sira dehan, “Lalikan rona sira! Sira tua lanu.”
Pedro koalia ba ema barak
14 Depois Pedro hamriik ho Jesus nia apostolu nain sanulu resin ida. I nia hakat ba oin hodi koalia ho lian makaas ba ema barak nee dehan, “Maluk Judeu sira, ho imi sira nebee mak hela iha sidade Jerusalém. See tilun mai hodi rona di-diak buat nebee hau atu hatoo. 15 Keta hanoin ami nee tua lanu. Agora foin tuku sia! See mak hemu tua lanu iha dadeer-saan hanesan nee? La iha! 16 Imi rona ami koalia ho imi ida-idak nia lian. Nee kumpri liafuan nebee uluk Nai Maromak nia profeta Joel hakerek ona dehan:
17 ‘Nai Maromak hatete, “Molok mundu remata,
Hau sei hatuun Hau nia Espiritu ba ema hotu-hotu.
Imi nia oan mane sira ho imi nia oan feto sira,
sei foo sai buat nebee ke Hau foo hatene ba sira.
Imi nia oan foin sae sira,
sei haree buat nebee mak Hau hatudu ba sira.
I ema katuas ho ferik sira,
sei mehi buat nebee mak Hau foo ba sira.
18 Molok mundu remata,
Hau sei hatuun Hau nia Espiritu ba ema hotu nebee halo tuir Hau nia orden.
Hau sei foo ba mane,
ho mos ba feto.
I sira sei foo sai saida mak Hau hatete ona ba sira.
19-21 Molok Nai Maromak nia loron nee too mai,
Hau sei halo uluk sinal oi-oin iha lalehan, ke halo ema admira.
Loro matan sei sai nakukun;
fulan sei sai mean hanesan raan.
Hau mos sei halo sinall oi-oin iha mundu nee.
Hanesan raan, ahi, ho suar sae ba leten.
I see mak husu tulun ba Nai Maromak,
sei hetan salvasaun.’ ”✡ Joel (Yoel) 2:28-32
Liafuan sira nee mak uluk profeta Joel foo sai ona.
22 Maun-alin ema Israel sira, see tilun mai. Nai Maromak hili ona Jesus, ema Nazaré. Imi rasik hatene buat nee, tanba imi haree ona Nai Maromak uza Jesus hodi halo milagre ho sinal iha imi nia leet. Sinal sira nee halo ema admira. 23 Maibee imi oho tiha Nia; imi tau lia ba ema aat sira hodi prega Nia ba krus too mate. Nee tenki sai nunee duni, hodi kumpri Nai Maromak nia planu hori uluk.✡ Mateus 27:35; Marcos 15:24; Lucas 23:33; João 19:18 24 Maibee mate la bele domina Nia. Nee mak Nai Maromak hasai Nia hosi ema mate nia leet, i halo Nia moris fali.✡ Mateus 28:5-6; Marcos 16:6; Lucas 24:5
25 Hori uluk, liurai David hakerek ona kona ba Jesus dehan,
‘Hau hatene Maromak sempre hamutuk ho hau.
Nee mak la iha ema ida bele halo tauk hau,
tanba Nai Maromak sempre iha hau nia sorin.
26 Nee mak hau nia laran haksolok;
hau mos adora beibeik Nia,
i hau hein deit ba Nia ho hakmatek.
27 Tan Nai Maromak la husik hela hau iha ema mate sira nia fatin.
I Nia la husik Nia Ema Santu nia isin dodok iha rate.
28 Nai Maromak hatudu ona mai hau Dalan Moris nian.
Nia halo hau nia laran haksolok tebe-tebes,
tanba Nai Maromak hamutuk ho hau.’✡ Salmus (Mazmur) 16:8-11
Ida nee mak liurai David hakerek uluk kedas.
29 Irmaun sira hotu, David koalia nee, la hatudu ba nia aan. Tanba nia mate ho hakoi tiha ona, i nia rate sei iha hela ita nia leet too ohin loron. 30 Maibee liurai David, Nai Maromak nia profeta. I nia hatene katak Nai Maromak promete ho jura ona dehan ema ida hosi David nia jerasaun sei kaer ukun.✡ Salmus (Mazmur) 132:11; 2 Samuel 7:12-13 31 David haree ba aban-bainrua nian. Nia foo hatene antes kedas dehan, Ema ida nebee Nai Maromak hili ona nee,† ‘Ema ida nebee Nai Maromak hili ona nee’, ho lian Ebreu dehan Mesias, ho lian Gregu dehan Kristu. sei moris fila fali hosi mate. I Nia sei la husik hela iha ema mate sira nia fatin, i Nia mate isin sei la dodok.
32 Ema nebee David dehan nee, mak Jesus! Nai Maromak halo Nia moris fali hosi mate, i ami nee hotu haree ho ami nia matan rasik. 33 Agora Nai Maromak foti ona Jesus hodi tuur iha Nai Maromak nia sorin loos, iha fatin aas. I Jesus simu Espiritu Santu hosi Nia Aman hodi foo fali mai ami, tuir Nai Maromak promete ona hori uluk. Saida mak imi rona ho haree agora nee, Maromak nia Espiritu. 34 David rasik la sae ba lalehan, maibee nia hakerek kona ba Jesus dehan,
‘Nai Maromak hatete ba hau nia Nai dehan,
“Tuur iha Hau nia sorin loos iha fatin aas,
35 too Hau halo O nia inimigu sira hakruuk ba O.’ ”✡ Salmus (Mazmur) 110:1
36 Nunee imi ema Israel hotu-hotu tenki hatene katak, Jesus ida nebee imi prega mate iha krus nee, mak Ema ida nebee Nai Maromak hili ona. Nai Maromak mos foti ona Nia sai ita nia Nai.”
37 Rona nunee, halo sira nia laran susar. I sira husu ba Pedro ho Jesus nia apostolu sira seluk dehan, “Irmaun sira! Ami tenki halo saida?”
38 Pedro hataan, “Imi ida-idak tenki husik ona imi nia sala, i tuir Nai Maromak nia hakarak. Imi mos tenki sarani ho Nai Jesus Kristu nia naran. Nee hanesan sinall katak imi tuir ona Jesus Kristu i Nai Maromak hamoos ona imi nia sala. Depois imi sei simu Nai Maromak nia Espiritu Santu.
39 Tan Nai Maromak promete ona atu foo Nia Espiritu nee ba ema hotu nebee Nia bolu tiha ona. Promesa nee Nia foo ba imi, ho imi nia jerasaun sira, ho mos ba ema sira seluk.”
40 Pedro koalia liafuan barak tan hodi buka atu dada sira ba dalan loos. Nia dehan, “Agora dadauk ema barak mak lao sala dalan. Keta tuir sira! Tuir deit Nai Maromak nia Dalan Loos, para bele moris nafatin ho Nia.”
41 Ema nebee mak simu Pedro nia liafuan nee, mos sarani. Sira maizoumenus ema rihun tolu. Sira tama tan ba ema sira seluk nebee fiar ona ba Jesus. 42 Sira badinas rona apostolu sira nia hanorin kona ba Nai Jesus, i sira haree malu diak. Sira mos haan hamutuk,‡ Tuir ema matenek sira, iha tempu nebaa, sarani sira haan hamutuk, depois simu tan komuniaun hamutuk. i badinas halo orasaun hamutuk.
Ema sarani sira adora Maromak i hadomi malu
43 Iha tempu nee, Nai Jesus nia apostolu sira halo milagre ho sinal barak, halo ema hotu-hotu admira ho mos respeita sira. 44 Ema sira nebee fiar ba Nai Jesus sempre neon ida laran ida. Sasaan nebee mak sira iha, hotu-hotu bele uza.✡ Apostolu sira nia Istoria (Atos, Kisah) 4:32-35 45 Iha balu faan sira nia sasaan ou sira nia riku ruma, i osan nee sira fahe ba ema sarani sira, tuir ida-idak nia presiza. 46 Loro-loron sira baa adora Nai Maromak hamutuk iha uma kreda boot Judeu sira nian. Sira sempre haan hamutuk iha uma ba uma ho laran haksolok. Sira gosta ajuda malu, i la karak-teen. 47 Sira hahii Nai Maromak beibeik. Ema seluk gosta tebe-tebes sira, ho haree sira diak. Loro-loron Nai Maromak salva ema, i nunee Jesus nia ema sira aumenta barak ba beibeik.

- Apostolu sira nia Istoria
- ←
- 2
- →

*2:1-2 Hosi loron boot Paskua too Pentakosta, loron lima-nulu. Ho nunee ita hatene katak, hosi Nai Jesus moris fila fali too Espiritu Santu tuun, loron lima-nulu.

✡2:1-2 Levítiku (Imamat) 23:15-21; Deutoronómiu (Ulangan) 16:9-11

✡2:19-21 Joel (Yoel) 2:28-32

✡2:23 Mateus 27:35; Marcos 15:24; Lucas 23:33; João 19:18

✡2:24 Mateus 28:5-6; Marcos 16:6; Lucas 24:5

✡2:28 Salmus (Mazmur) 16:8-11

✡2:30 Salmus (Mazmur) 132:11; 2 Samuel 7:12-13

†2:31 ‘Ema ida nebee Nai Maromak hili ona nee’, ho lian Ebreu dehan Mesias, ho lian Gregu dehan Kristu.

✡2:35 Salmus (Mazmur) 110:1

‡2:42 Tuir ema matenek sira, iha tempu nebaa, sarani sira haan hamutuk, depois simu tan komuniaun hamutuk.

✡2:44 Apostolu sira nia Istoria (Atos, Kisah) 4:32-35

© 2016 UBB