- Lucas
- ←
- 11
- →

11
Nai Jesus hanorin halo orasaun
(Mateus 6:9-13; 7:7-11)
1 Iha loron ida, Jesus halo hela orasaun iha fatin ida. Hotu tiha, Nia eskolante ida husu ba Nia, “Nai, hanorin ami halo orasaun, hanesan mos João Sarani Nain hanorin ona nia eskolante sira.”
2 Entaun Jesus hatete ba sira, “Bainhira imi halo orasaun, halo tuir hanesan nee:
‘Ami nia Aman, tulun ema atu foti aas Ita Boot nia naran santu.
Mai ukun ema hotu-hotu ba.
3 Foo ai haan natoon mai ami loro-loron.
4 Hamoos ami nia sala,
tanba ami mos foo perdaun ba ema nebee halo sala mai ami.
Keta husik ami monu ba tentasaun.’ ”
5 Depois Jesus halo komparasaun nunee: “Karik iha kalan boot, imi ida baa iha kolega nia uma hodi tuku odamatan dehan, ‘Belun, foo lai paun fuan tolu mai. 6 Tanba iha kolega ida foin too mai hosi rai dook, i hau la iha buat ida atu foo ba nia haan. Loron seluk mak hau foo fali.’
7 Karik o nia kolega hataan, ‘Keta book hau! Odamatan xavi tiha ona, i hau ho hau nia oan sira mos toba tiha ona. Hau la bele hadeer hodi foo buat ruma ba o.’ 8 Maski imi nain rua kolega, maibee nia lakohi hadeer hodi foo ba o. Maibee Hau hatete ba o: Se o la moe tuku beibeik nia odamatan, mak too ikus nia hadeer duni hodi foo ba o, buat nebee mak o presiza.
9 Nunee mos ho orasaun. Hau hatete ba imi:
Husu beibeik ba Maromak,
Nia sei foo.
Buka beibeik,
o sei hetan.
Tuku beibeik odamatan,
odamatan sei loke ba o.
10 Tanba see mak husu beibeik ba Nai Maromak, nia sei simu. See mak buka beibeik, nia sei hetan. See mak tuku beibeik odamatan, Maromak sei loke ba nia.
11 Imi aman sira, bainhira imi nia oan husu ikan, imi foo fali samea ka? 12 Se nia husu mantolun, imi foo fali sakunar ka? Nunka! 13 Maski imi ema aat, maibee imi hatene foo buat diak ba imi nia oan sira. Saa tan imi nia Aman iha lalehan! Se imi husu para Nia foo Nia Espiritu Santu ba imi, Nia sei foo duni.”
Nai Jesus nunka uza Satanás nia kbiit
(Mateus 12:22-30; Marcos 3:20-27)
14 Iha loron ida, Jesus duni sai diabu hosi ema ida nebee koalia la diak. Diabu sai tiha, ema nee komesa koalia kedas, halo ema barak admira. 15 Maibee iha balu dehan, “Nia duni sai diabu, tanba diabu nia boot Belzebu mak foo kbiit ba Nia.”✡ Mateus 9:34; 10:25
16 Iha ema seluk hakarak koko Jesus. Sira husu para Nia halo tan milagre hodi hatudu katak, Nia kbiit nee mai duni hosi Maromak.✡ Mateus 12:38; 16:1; Marcos 8:11
17 Maibee Jesus hatene sira hotu nia hanoin. Nunee Nia hatete ba sira, “Se iha nasaun ida, nia povu haan malu hela deit, nasaun nee sei rahun. Se iha uma kain ida, sira istori malu hela deit, uma kain nee sei naksobu. 18 Nunee mos, se diabu sira haan malu hela deit, diabu nia boot ukun sei la dura. Maski nunee, imi duun Hau dehan, hodi Belzebu nia kbiit mak Hau duni sai diabu. 19 Se nunee, bainhira imi nia alunu sira duni sai diabu, sira mos uza Belzebu nia kbiit ka? Lae! Imi nia alunu sira rasik mak sei hatete sai katak, buat nebee imi duun Hau nee, la loos. 20 Hau duni sai diabu hodi Nai Maromak nia kbiit. Nee hatudu katak Nai Maromak ukun ona imi nudar Liurai.
21 Se ema forti ida kaer kroat hein nia uma rasik, entaun nia sasaan sei la lakon. 22 Nia laran metin ba nia kroat nee. Maibee too ikus, iha ema ida forti liu fali nia, mai ataka nia. Ema ida forti liu nee sei hadau nia kroat hotu, i foti nia rikusoin hotu-hotu hodi fahe ba ema seluk.* Tuir matenek nain sira kona ba Biblia, ema forti nebee hein nia uma nee, diabu nia boot. Ema ida nebee forti liu tan mak Nai Jesus.
23 Ema nebee la hamutuk ho Hau, nia kontra Hau. I ema nebee la servisu hamutuk ho Hau, nia hakarak estraga Hau nia servisu.”✡ Marcos 9:40
Diabu fila ba nia hela fatin uluk
(Mateus 12:43-45)
24 Jesus hatutan tan dehan, “Se ita duni sai diabu hosi ema ida, diabu nee baa lao lemo-lemo iha rai fuik maran hodi buka fatin atu hela. Maibee nia la hetan fatin nebee diak. Entaun nia dehan, ‘Diak liu hau fila fali ba hau nia hela fatin uluk.’ 25 Kuandu nia fila, nia haree fatin nee hamoos tiha ona i buat hotu-hotu tau tuir nia fatin. 26 Depois diabu nee baa bolu tan diabu hitu nebee aat liu fali nia, i sira hotu baa hela iha ema nee. Nunee, ema nee nia moris aat liu fali uluk.”
See mak sorti lo-loos
27 Jesus sei koalia hela, feto ida iha ema barak nee nia leet hatete ho lian makaas dehan, “O nia inan sorti boot! Tanba nia mak kous O, i foo susu O.”
28 Jesus hataan, “Maibee ema nebee rona Nai Maromak nia liafuan hodi halo tuir, nia mak sorti boot liu.”
Ema husu Nai Jesus hatudu milagre
(Mateus 12:38-42)
29 Ema barak liu tan mai hobur Jesus. Nia dehan ba sira, “Imi ema laran aat sira husu beibeik mai Hau atu halo milagre hanesan sinal ba imi hodi hatudu katak Maromak mak haruka Hau mai. Afinal uluk Nai Maromak foo tiha ona sinal ba imi liu hosi Nia profeta Jonas. Nee too ona! 30 Saida mak uluk akontese ba profeta Jonas, nee hanesan sinal ba ema jentiu sira iha sidade Nínive katak, Nai Maromak mak haruka nia baa. Nunee mos ho Hau, Mane Maksoin. Saida mak sei akontese mai Hau, sei sai hanesan sinal ba ema sira nebee moris agora katak, Nai Maromak mak haruka Hau mai.† Jonas nee, ikan boot tolan tiha nia. Too loron tolu, ikan nee tafui fila fali nia ba iha rai maran. (Haree Jonas 1:17. 2:10.) Jesus kompara Nia Aan ho profeta Jonas, tanba Jesus mate, maibee too loron tolu Nia moris fila fali. ✡ Mateus 16:4; Marcos 8:12; Jonas (Yunus) 3:4
31 Aban-bainrua kuandu mundu nee remata, Maromak sei tesi ema hotu-hotu nia lia. I liurai feto hosi rai Seba sei moris fali, i hamriik hanesan sasin. Nia sei foo sala ba imi nebee moris agora, tanba uluk nia mai hosi rai dook atu rona rasik liafuan matenek nian hosi liurai Salomão. Afinal agora iha imi nia leet iha Ema ida ke boot liu fali liurai Salomão. Maibee imi lakohi rona Nia.✡ 1 Liurai sira (Reis, Raja-raja) 10:1-10; 2 Krónikas (Tawarikh) 9:1-12 32 I laos liurai feto nee deit. Ema jentiu sira iha Nínive mos sei hamriik hodi foo sala ba imi, tanba uluk, bainhira Jonas baa foo sai Maromak nia liafuan ba sira, sira husik kedas sira nia sala. Agora iha imi nia leet iha Ema ida nebee boot liu fali Jonas, maibee imi lakohi husik imi nia sala.”✡ Jonas (Yunus) 3:5
Moris iha naroman
(Mateus 5:15; 6:22-23)
33 Jesus hatutan tan dehan, “La iha ema ida sunu ahi-oan, depois subar tiha ahi-oan nee, ka taka ho bote. Ema nebee sunu ahi-oan, sempre tau iha fatin aas, para foo naroman ba ema nebee tama iha nebaa.✡ Mateus 5:15; Marcos 4:21; Lucas 8:16 34 Ita nia matan hanesan ahi-oan nebee foo naroman ba ita nia aan tomak. Se ita nia matan haree moos, ita nia aan mos naroman. Maibee se ita nia matan malahuk, ita nia aan sai nakukun. 35 Tanba nee, hakaas aan para imi nia aan naroman duni. Keta halo be imi hanoin katak naroman, afinal nakukun. 36 Kuandu imi nia aan naroman, i la iha nakukun ida, mak imi nia moris tomak mos naroman, hanesan ahi-oan boot leno imi nia moris.”
Nai Jesus kritika ema Farizeu ho mestri relijiaun Judeu sira
(Mateus 23:1-36; Marcos 12:38-40)
37 Jesus koalia tiha hotu, ema ida hosi grupu relijiaun Farizeu konvida Nia baa haan iha uma. Entaun Jesus baa. Too iha uma, Nia tama baa tuur iha meza. 38 Ema Farizeu nee hakfodak, tanba nia haree Jesus haan, la fasi liman uluk tuir ema Farizeu nia lisan.
39 Nai Jesus hatete ba nia, “Imi ema Farizeu sira, imi badinas hamoos kopu ho bikan nia liur. Maibee imi nia laran nakonu ho buat aat i kaan ema nia sasaan. 40 Imi beik-teen! Keta haluha, Nai Maromak halo ita nia isin, Nia mos halo ita nia laran. 41 Duké hamoos deit bikan nia liur, diak liu foo buat nebee imi iha ba ema kiak sira. Se imi halo nunee mak imi sai moos iha Nai Maromak nia oin.
42 Imi ema Farizeu sira, imi sei terus. Bainhira imi kuu modo tahan iha toos, imi badinas foo parte ida hosi sanulu ba Maromak. Too modo tahan kiikoan-kiikoan hanesan ortelaun ho ruku mos imi foo. Maibee kona ba justisa ho hadomi Nai Maromak, imi la interese. Tuir loos justisa ho domin nee mak prinsipal. Maibee, keta haluha foo mos parte ida hosi sanulu ba Maromak.✡ Levítiku (Imamat) 27:30
43 Imi ema Farizeu sira, imi sei terus. Tanba imi gosta loos tuur iha fatin ema boot nian iha uma kreda laran, i gosta atu ema kumprimenta imi ho respeitu iha merkadu.
44 Imi ema Farizeu sira, imi sei terus. Tanba imi hanesan rate nebee la iha marka. Ema sama tan, la hatene katak iha rai okos iha mate isin dodok.”‡ Nee dehan katak, haree hosi liur, sira diak, maibee sira nia laran aat loos.
45 Iha mestri relijiaun Judeu ida dehan ba Jesus, “Mestri, Ita Boot nia liafuan ohin nee, xoke mos ami mestri sira.”
46 Jesus hataan, “Imi mestri relijiaun sira, imi mos sei terus. Tanba imi foo regulamentu todan liu ba povu, maibee imi la ajuda netik sira atu bele halo tuir.
47 Imi sei terus. Tanba imi hada rate kapaas ba Maromak nia profeta sira uluk. Afinal, imi nia bei-ala sira mak oho. 48 Sira oho profeta sira, i imi mak hada sira nia rate. Nee hatudu katak, imi mos konkorda ho imi nia bei-ala sira nia hahalok nee. 49 Tanba nee, Nai Maromak koalia sai Nia matenek kona ba imi dehan, ‘Hau sei haruka Hau nia profeta sira ho apostolu sira ba imi maibee imi sei halo terus balu, i oho balu.’
50 Nunee, profeta sira hotu-hotu nebee imi nia bei-ala sira oho, komesa hosi Nai Maromak halo mundu too ohin loron, imi nebee moris agora nee mak tenki lori todan. 51 Nee sura hosi Abel nia mate too iha Zacarias; ema oho Zacarias nee iha meza sakrifisiu ho uma kreda boot nia klaran. Hau hatete lo-loos ba imi katak, sira nia mate hotu, imi nebee moris agora mak tenki lori todan.✡ Hahuu (Jénesis, Kejadian) 4:8; 2 Krónikas (Tawarikh) 24:20-21
52 Imi mestri relijiaun sira, imi sei terus. Tanba imi mak kaer xavi hodi loke odamatan ba ema para sira bele hatene Nai Maromak nia hakarak. Maibee imi rasik lakohi tama ba iha nebaa. Aat liu tan, imi taka dalan ba ema seluk nebee atu tama.”
53 Hotu tiha, Jesus sai hosi fatin nee. Komesa hosi tempu nee, mestri relijiaun ho ema Farizeu sira kontra makaas Nia. Sira sempre husu pergunta oi-oin ba Nia 54 hodi koko atu hamonu Nia.

- Lucas
- ←
- 11
- →

✡11:15 Mateus 9:34; 10:25

✡11:16 Mateus 12:38; 16:1; Marcos 8:11

*11:22 Tuir matenek nain sira kona ba Biblia, ema forti nebee hein nia uma nee, diabu nia boot. Ema ida nebee forti liu tan mak Nai Jesus.

✡11:23 Marcos 9:40

†11:30 Jonas nee, ikan boot tolan tiha nia. Too loron tolu, ikan nee tafui fila fali nia ba iha rai maran. (Haree Jonas 1:17. 2:10.) Jesus kompara Nia Aan ho profeta Jonas, tanba Jesus mate, maibee too loron tolu Nia moris fila fali.

✡11:30 Mateus 16:4; Marcos 8:12; Jonas (Yunus) 3:4

✡11:31 1 Liurai sira (Reis, Raja-raja) 10:1-10; 2 Krónikas (Tawarikh) 9:1-12

✡11:32 Jonas (Yunus) 3:5

✡11:33 Mateus 5:15; Marcos 4:21; Lucas 8:16

✡11:42 Levítiku (Imamat) 27:30

‡11:44 Nee dehan katak, haree hosi liur, sira diak, maibee sira nia laran aat loos.

✡11:51 Hahuu (Jénesis, Kejadian) 4:8; 2 Krónikas (Tawarikh) 24:20-21

© 2016 UBB