- Marcos
- ←
- 9
- →

9
1 Imi keta haluha Hau nia liafuan nee: Hosi imi nee hotu, balu sei moris too haree Nai Maromak tuur kaer hela ukun ho forsa.”
Nai Jesus fila aan tiha iha foho ida, i Nia hena mos nabilan
(Mateus 17:1-13; Lucas 9:28-36)
2 Liu tiha loron neen, Jesus lori Pedro, Tiago, ho João, sae ba iha foho aas ida. Iha nebaa la iha ema. Kuandu sira too iha foho, sira hakfodak, tanba sira haree Jesus fila aan tiha. 3 Nia hena mos mutin nabilan tiha. Iha mundu nee, la iha buat ida mak mutin nabilan liu Nia hena nee. 4 Derepenti deit sira haree Jesus koalia hela ho Elias ho Moisés, Nai Maromak nia profeta hori uluk nian.
5-6 Sira nain tolu tauk atu mate, too Pedro koalia arbiru deit nunee, “Amu, sorti ami iha nee. Diak liu ami halo uma oan tolu. Ida foo ba Amu, ida ba Moisés, ho ida tan foo ba Elias.”
7 Depois kalohan tuun mai falun tiha sira. I sira rona lian ida sai hosi kalohan nee dehan, “Rona mai! Jesus nee Hau nia Oan doben. Imi tenki rona di-diak ba Nia!”✡ 2 Pedro 1:17-18; Mateus 3:17; Marcos 1:11; Lucas 3:22
8 Kuandu Pedro sira rona liafuan nee, sira haree ba-mai, maibee la haree ema ida. Sira haree mak Jesus mesak deit.
9 Nee liu tiha, Jesus ho Nia eskolante sira tuun fila fali hosi foho nee mai. Jesus bandu sira hodi hatete, “Buat nebee ohin imi haree nee, imi la bele konta sai ba ema. Hau Mane Maksoin. Hau tenki mate. Kuandu Hau moris fali ona, foin imi bele foo hatene ba ema.”
10 Sira kaer metin liafuan nebee Jesus hatete nee. Sira la konta ba ema. Maibee sira nain tolu husu ba malu dehan, “Nia dehan Nia sei mate i moris fali. Halo nusaa mak nee?”
11 Nunee sira husu ba Jesus, “Tuir mestri relijiaun sira dehan, ‘Avó Elias tenki mai uluk, foin Kristu mai.’ Maibee tuir Amu nia hanoin, oinsaa?”✡ Malakias (Maleakhi) 4:5; Mateus 11:14
12 Jesus hataan, “Loos duni. Avoo Elias tenki mai uluk hodi loke dalan ba Kristu. Kristu mak Nai Maromak hili hori uluk kedan. Nai Maromak nia liafuan hakerek ona kona ba Mane Maksoin, dehan nunee: Kuandu Nia mai, ema sei halo terus i oho mate Nia. Nusaa mak imi seidauk komprende? 13 Imi tenki rona di-diak! Avoo Elias mai tiha ona. Maibee ema halo susar nia, tuir sira nia hakarak. Buat sira nee hotu hodi kumpri saida mak Nai Maromak nia profeta sira hakerek tiha ona hori uluk.”
Nai Jesus duni sai espiritu aat hosi labarik monok ida
(Mateus 17:14-21; Lucas 9:37-43)
14 Kuandu Jesus ho Nia eskolante nain tolu nee, hasoru malu fali ho Nia eskolante sira seluk, sira haree ema barak mak halibur malu hela. I Jesus nia eskolante balu diskuti hela ho mestri relijiaun sira. 15 Bainhira ema barak nee haree Jesus, sira hakfodak, tanba sira hanoin Nia sei iha hela foho leten. Nunee sira halai baa hasoru Nia.
16 Depois Jesus husu ba sira, “Imi diskuti saida nee?”
17 Maibee iha ema ida dehan, “Amu, favor ida. Hau lori hau nia oan mane atu Amu kura. Nia monok, tanba espiritu aat tama iha nia. 18 Kuandu espiritu aat nee ataka ona, nia riba labarik nee ba rai. Nia kabeen mutin sai, i halo nia ruun nehan. Depois nia isin toos tiha, hanesan ai. Hau husu ona ba Amu nia eskolante sira, para duni sai tiha espiritu aat nee. Maibee sira la bele halo buat ida.”
19 Rona nunee, Jesus koalia makaas ba Nia eskolante sira, “Imi nee demais ona! Hau hanorin beibeik ba imi, maibee imi la komprende nafatin deit. Imi seidauk fiar deit Hau. Hau tenki pasiensia ba imi too bainhira?! Lori labarik nee mai iha nee!” 20 Nunee sira lori labarik nee ba Jesus. Maibee espiritu aat nee foin hetan Jesus, nia riba kedan labarik nee ba rai, too nia duir ba duir mai, i kabeen mutin mos sai hosi ibun.
21 Haree nunee, Jesus husu ba labarik nia aman, “O nia oan moras nunee, kleur ona ka?”
Nia aman hataan, “Komesa nia sei kiik. 22 Kleur ona espiritu aat nee atu oho labarik nee. Nia soe hau nia oan beibeik ba ahi ho ba bee laran. Nee duni Senhor, ajuda lai. Se bele, Senhor hadomi ami, kura labarik nee.”
23 Jesus hataan, “Nusaa mak o dehan ‘se bele’? Hau bele halo buat hotu-hotu, naran katak ema fiar.”
24 Nee hotu tiha, katuas nee hataan ho laran susar, “Amu, hau fiar ona. Maibee tulun hau para hau nia fiar nee bele makaas liu tan.”
25 Kuandu Jesus haree ema barak halai mai hamutuk iha fatin nee, Nia hatete ba espiritu aat nee, “Espiritu aat nebee halo labarik nee diuk ho monok, sai ona hosi nia! I o la bele tama tan ba nia ona.”
26 Rona Jesus koalia nunee, espiritu aat nee hakilar makaas. Nia halo labarik nee monu ba rai, i tebe liman tebe ain. Depois nia sai kedan hosi labarik nee. I labarik mos dezmaia, sai hanesan tiha ema mate ida. Too ema koalia ba malu dehan, “Nia mate tiha ona!”
27 Maibee Jesus kaer labarik nia liman hodi foti nia. I nia hadeer kedan.
28 Depois Jesus ho Nia eskolante sira husik hela tiha fatin nee, i baa tama iha uma ida. Kuandu sira mesak ona, sira husu ba Jesus, “Amu, tanba saa mak ami la bele duni sai espiritu aat nee?”
29 Jesus hataan, “Rona di-diak. Espiritu aat sira, aat duni. Tanba nee, se imi la harohan husu ajuda ba Nai Maromak, mak imi la iha forsa hodi duni sai espiritu hanesan nee.”* Dokumentu Gregu (Yunani) balu, dehan tan “imi mos tenki halo jejun”.
Nai Jesus foo hatene tan kona ba Nia mate
(Mateus 17:22-23; Lucas 9:43-45)
30 Hotu tiha nee, Jesus ho Nia eskolante sira husik hela tiha uma nee, i sira baa iha provinsia Galileia. Jesus lakohi atu ema hatene katak Nia iha fatin nee, 31 tanba Nia atu hanorin deit Nia eskolante sira. Nia hatete ba sira, “La kleur tan, ema sei faan Hau ba ema seluk. Depois sira sei oho mate Hau, Mane Maksoin nee. Hau mate duni. Maibee iha loron tolu,† Liafuan Gregu antigu dehan, “iha loron tolu”, maibee sira konta komesa hosi ohin loron (ida), aban (rua), bain rua (tolu), loron tolu (haat). Ema Timor konta seluk, komesa hosi aban (ida), bain rua (rua), loron tolu (tolu). Nunee, liafuan Gregu “iha loron tolu” nee dehan katak, iha bain rua. Nunee mos, Nai Jesus mate iha Sesta Feira Santa (konta ida). Aban, loron Sabadu (konta rua). Depois, Nai Jesus moris fali ona iha Domingu Paskua (konta loron tolu, tuir sira nia dalan konta). Hau moris fali.”
32 Jesus foo hatene nunee, maibee Nia eskolante sira konfundi hela. Sira la brani husu tan Jesus kona ba Nia koalia nee.
Nai Jesus nia eskolante sira diskuti malu kona ba see mak boot
(Mateus 18:1-5; Lucas 9:46-48)
33 Liu tiha nee, Jesus ho Nia eskolante sira too iha sidade Kafarnaum. Sira tama iha uma laran, i Jesus husu ba Nia eskolante sira, “Ohin iha dalan, imi diskuti saida?”
34 Maibee la iha ema ida brani atu hataan. Sira moe, tanba iha dalan sira diskuti malu kona ba see mak boot.✡ Lucas 22:24
35 Depois Jesus tuur tiha hodi hanorin sira nunee, “See mak atu sai boot, nia tenki sai ema kiik, i serbi ema hotu-hotu.”✡ Mateus 20:26-27; 23:11; Marcos 10:43-44; Lucas 22:26
36 Depois Jesus baa kous tiha labarik oan ida, hodi baa iha sira nia klaran. I Nia hatete, 37 “See mak tuir Hau, nia tenki simu ema kiik, hanesan labarik oan nee. Kuandu halo hanesan nee, nia mos simu Hau. I see mak simu Hau, nia simu mos Nai Maromak, ida nebee haruka Hau mai iha mundu nee.”✡ Mateus 10:40; Lucas 10:16; João 13:20
See mak bele sai ita nia ema
(Lucas 9:49-50)
38 Depois Jesus nia eskolante ida, naran João, hatete, “Amu, iha loron ida, ami haree ema duni sai espiritu aat hodi Amu nia naran. Maibee ami bandu ema nee, tanba nia laos ita nia ema.”
39 Maibee Jesus hataan, “Imi la bele bandu nia! Tanba see mak uza Hau nia naran hodi halo milagre, nia sei la hatete aat Hau nia naran. 40 See mak la kontra ita, nia ita nia ema.✡ Mateus 12:30; Lucas 11:23 41 Nee duni, hanoin di-diak. Se ema hatene katak imi tuir Kristu, mak nia ajuda imi, Nai Maromak mos la haluha ema nee nia kole. Bele nia foo deit bee kopu ida, Nai Maromak la haluha nia.”✡ Mateus 10:42
Keta halimar ho sala
(Mateus 18:6-9; Lucas 17:1-2)
42 Depois Jesus hatete tan ba sira, “Se ema ruma halo labarik oan ida tuir dalan sala, too labarik nee la fiar tan Hau, kuidadu, é! Diak liu ba ema nee, kesi foti fatuk boot ida‡ Dokumentu Gregu antigu nian hakerek dehan ‘fatuk tuku’, ida nebee sira uza hodi halo uut. Sira nia fatu tuku boot liu ema. ba nia kakorok, hodi baa soe tiha ba tasi laran.
43 Se o halo sala ho o nia liman, tesi soe tiha liman nee! Tanba diak liu o tama lalehan ho liman ida deit, duke o iha liman rua, maibee o tama ba infernu.✡ Mateus 5:30 44 [Infernu nee fatin terus nian. Iha nee, ular sira nunka mate. I ahi mos nunka mate.]§ Dokumentu Gregu nebee antigu liu tan, la hakerek versikulu 44 nee. 45 Se o halo sala ho o nia ain, tesi soe tiha ain nee! Tanba diak liu o tama lalehan ho ain ida deit, duke o iha ain rua, maibee o tama ba infernu. 46 [Infernu nee fatin terus nian. Iha nee, ular sira nunka mate. I ahi mos nunka mate.]* Dokumentu Gregu nebee antigu liu tan, la hakerek versikulu 46 nee. 47 Se o halo sala ho o nia matan, sukit soe tiha matan nee! Tanba diak liu o tama ba lalehan ho matan ida deit, duke o iha matan rua, maibee o tama ba infernu.✡ Mateus 5:29
48 Infernu nee fatin terus nian.
Iha nee, ular sira nunka mate.
I ahi mos nunka mate.✡ Isaias (Yesaya) 66:24
49 Hau nia hanorin nee, todan tebes. Nee duni, see mak atu tuir Hau, nia tenki tuir nafatin. Hanesan ema tau masin ba naan, i tamun ba ahi, para naan nee bele rai kleur.
50 Masin nee diak duni, tanba halo hahaan furak. Maibee se masin nee, nia meer la iha tan ona, nia la folin ona. Soe tiha deit! Imi mos tenki hanesan masin. Imi tenki moris paz ho ema hotu-hotu.
Nee duni, para ona ho imi nia diskuti kona ba see mak boot, see mak kiik.”✡ Mateus 5:13; Lucas 14:34-35

- Marcos
- ←
- 9
- →

✡9:7 2 Pedro 1:17-18; Mateus 3:17; Marcos 1:11; Lucas 3:22

✡9:11 Malakias (Maleakhi) 4:5; Mateus 11:14

*9:29 Dokumentu Gregu (Yunani) balu, dehan tan “imi mos tenki halo jejun”.

†9:31 Liafuan Gregu antigu dehan, “iha loron tolu”, maibee sira konta komesa hosi ohin loron (ida), aban (rua), bain rua (tolu), loron tolu (haat). Ema Timor konta seluk, komesa hosi aban (ida), bain rua (rua), loron tolu (tolu). Nunee, liafuan Gregu “iha loron tolu” nee dehan katak, iha bain rua. Nunee mos, Nai Jesus mate iha Sesta Feira Santa (konta ida). Aban, loron Sabadu (konta rua). Depois, Nai Jesus moris fali ona iha Domingu Paskua (konta loron tolu, tuir sira nia dalan konta).

✡9:34 Lucas 22:24

✡9:35 Mateus 20:26-27; 23:11; Marcos 10:43-44; Lucas 22:26

✡9:37 Mateus 10:40; Lucas 10:16; João 13:20

✡9:40 Mateus 12:30; Lucas 11:23

✡9:41 Mateus 10:42

‡9:42 Dokumentu Gregu antigu nian hakerek dehan ‘fatuk tuku’, ida nebee sira uza hodi halo uut. Sira nia fatu tuku boot liu ema.

✡9:43 Mateus 5:30

§9:44 Dokumentu Gregu nebee antigu liu tan, la hakerek versikulu 44 nee.

*9:46 Dokumentu Gregu nebee antigu liu tan, la hakerek versikulu 46 nee.

✡9:47 Mateus 5:29

✡9:48 Isaias (Yesaya) 66:24

✡9:50 Mateus 5:13; Lucas 14:34-35

© 2016 UBB