- Marcos
- ←
- 16
- →

16
Nai Jesus moris fali
(Mateus 28:1-8; Lucas 24:1-12; João 20:1-10)
1 Aban fali, loron Sabadu, ema Judeu sira nia loron hodi deskansa. Kalan nee kedas, Salome, ho Maria hosi rai Madala, ho Maria ida tan (Tiago nia inan), sira baa hola mina morin. Tanba aban fali, sira atu baa hisik Jesus nia isin, tuir Judeu sira nia kostumi. 2 Iha loron Domingu, dadeer-saan nakukun, sira nain tolu baa iha rate. 3-4 Iha dalan klaran, sira hatete ba malu, “Orsida see mak atu duir fatuk hosi rate ibun ba ita? Ita nain tolu la iha forsa atu dudu fatuk nee, tanba todan tebe-tebes.”
Maibee bainhira sira too iha fatin nee, sira haree fatuk boot nee muda sees tiha ona. 5 Depois sira tama ba fatuk kuak laran. I sira hakfodak tebe-tebes, tanba sira haree mane klosan ida tuur hela iha sira nia liman loos. Nia hena, mutin loos. 6 I mane nee hatete ba sira nunee, “Imi keta tauk. Hau hatene imi mai buka Jesus hosi rai Nazaré, ida nebee ema oho iha krus. Nia la iha nee tan ona. Tanba Nia moris fali ona. Mai imi haree rasik fatin nebee sira latan Nia isin. Mamuk tiha ona. 7 Imi fila lailais ona! Imi baa foo hatene ba Pedro sira katak, Jesus moris fali ona. Nia baa uluk sira iha Galileia, i sira sei hasoru Nia iha nebaa. Tuir buat nebee uluk Nia promete ona ba sira. Agora, imi fila ona.”✡ Mateus 26:32; Marcos 14:28
8 Bainhira feto sira nee baa haree fatin nee mamuk duni, sira hakfodak! Sira halai sai kedas, i fila lailais. Iha dalan, sira la foo hatene ba ema ida, tanba sira tauk atu mate.
[Dokumentu Gregu balu hakerek tan hanesan tuir mai nee
Kuandu feto nain tolu nee too ba iha Pedro sira, sira foo hatene kona ba mane klosan ida ohin koalia ho sira iha rate laran.* Iha dokumentu Gregu nebee antigu liu, istoria Marcos nian too iha versikulu 8 deit. Maibee dokumentu balu aumenta tan versikulu 9-20, i balu aumenta versikulu 9-10 seluk. Liu tiha nee, Jesus rasik foo orden ba Nia eskolante sira, para sira baa foo sai Nia Liafuan Diak nee iha fatin hotu-hotu, hosi rai ulun too rai ikun. Liafuan Diak nee katak, Nai Maromak mak salva ema hosi sira nia sala.
Liafuan nee loos tebe-tebes, i nafatin too tinan ba tinan.]
[Nai Jesus hasoru Maria hosi Madala
(Mateus 28:9-10; João 20:11-18)
9 Iha loron Domingu dadeer-saan, Jesus hatudu aan ba Maria hosi Madala. Feto nee, uluk Jesus hasai espiritu aat hitu hosi nia laran.† Iha dokumentu Gregu nebee antigu liu, istoria Marcos nian too iha versikulu 8 deit. Maibee dokumentu balu aumenta tan versikulu 9-20, i balu aumenta versikulu 9-10 seluk. 10 Nia haree tiha Jesus, nia baa foo hatene kedas ba ema sira uluk tuir Jesus nee. Ema sira nee sei tristi ho tanis hela, hanoin Jesus nia mate. 11 I Maria foo sai ba sira dehan, “Lalikan tristi ona, tanba Jesus moris fali ona! Hau foin hasoru malu ho Nia!”
Maibee sira hataan, “O bosok!”
Nai Jesus hatudu aan ba Nia eskolante nain rua tan
(Lucas 24:13-35)
12 Liu tiha nee, Jesus nia eskolante nain rua lao ba iha aldeia ida. Iha dalan klaran, Jesus hatudu aan ba sira. Maibee Jesus oin seluk tiha ona. 13 Depois sira nain rua fila fali hodi foo hatene ba sira nia kolega sira, “Imi rona lai. Foin dadauk nee, ami hasoru Jesus iha dalan.”
Maibee sira nia kolega hataan, “Bosok! Ami la fiar ida.”
Nai Jesus hatudu aan ba Nia eskolante sira
(Mateus 28:16-20; Lucas 24:36-49; João 20:19-23; Apostolu sira nia Istoria (Atos, Kisah) 1:6-8)
14 Nee liu tiha, Jesus hasoru malu ho Nia eskolante nain sanulu resin ida, natoon sira haan hela. Nia hatete, “Imi nee ulun fatuk toos duni! Ema hatete ona ba imi katak, sira haree Hau ho sira nia matan rasik, maibee imi la fiar! Imi dehan, sira bosok. Agora, Hau rasik mak mai nee. Hau mate tiha ona, maibee Hau moris fali ona. Imi haree rasik ba.
15 Nee duni, imi tenki baa iha mundu tomak, i foo sai Hau nia Liafuan Diak nee ba ema hotu-hotu.✡ Apostolu sira nia Istoria (Atos, Kisah) 1:8 16 See mak fiar ba Hau, i sarani, Nai Maromak sei salva nia, i nia sei moris hamutuk ho Nai Maromak iha lalehan. Maibee see mak la fiar, Nai Maromak sei kastigu nia, i sei la simu nia iha lalehan. 17 I ema sira nebee fiar ba Hau, sira sei halo milagre oi-oin, too ema hotu hatene katak, sira nia forsa nee mai hosi Nai Maromak. I sira sei duni sai espiritu aat, hodi Hau nia naran. I Nai Maromak sei halo sira koalia lian oi-oin nebee sira nunka aprende. 18 I se sira kaer samea nebee iha veneno, ou sira hemu sala veneno, sira la hetan susar. I kuandu sira tau liman ba ema moras, ema moras nee sei sai diak.”
Nai Jesus sae ba lalehan
(Lucas 24:50-53; Apostolu sira nia Istoria (Atos, Kisah) 1:9-11)
19 Jesus koalia tiha hotu, Nai Maromak hasae Nia ba lalehan. Nia tuur iha Nai Maromak nia liman loos hodi ukun hamutuk.✡ Apostolu sira nia Istoria (Atos, Kisah) 1:9-11
20 Nee liu tiha, Nia ema sira halo tuir Nia orden. Sira baa iha mundu tomak, hodi foo hatene kona ba Jesus nia Liafuan Diak. I Nai Maromak foo poder ba sira, para sira bele halo milagre, tuir Jesus hatete ona. Nunee ema barak fiar ba Jesus, tanba sira hatene katak Liafuan Diak nee, loos duni.]

- Marcos
- ←
- 16
- →

✡16:7 Mateus 26:32; Marcos 14:28

*16:9 Iha dokumentu Gregu nebee antigu liu, istoria Marcos nian too iha versikulu 8 deit. Maibee dokumentu balu aumenta tan versikulu 9-20, i balu aumenta versikulu 9-10 seluk.

†16:9 Iha dokumentu Gregu nebee antigu liu, istoria Marcos nian too iha versikulu 8 deit. Maibee dokumentu balu aumenta tan versikulu 9-20, i balu aumenta versikulu 9-10 seluk.

✡16:15 Apostolu sira nia Istoria (Atos, Kisah) 1:8

✡16:19 Apostolu sira nia Istoria (Atos, Kisah) 1:9-11

© 2016 UBB