- Marcos
- ←
- 11
- →

11
Nai Jesus tama ba Jerusalém, i ema hahii Nia hanesan ema boot ida
(Mateus 21:1-11; Lucas 19:28-40; João 12:12-19)
1 Kuandu sira besik ona sidade Jerusalém, sira too iha aldeia Betfage ho Betánia, iha Foho Oliveira nia lolon.* Foho nee naran ‘Oliveira’, tanba iha ai oliveira barak iha nebaa. Nia fuan hodi halo mina. Foho Oliveira nee maizoumenus kilometru ida hosi Jerusalém. Jesus haruka Nia eskolante nain rua baa uluk, 2 dehan, “Imi nain rua baa uluk iha aldeia ida nebaa. Too iha nebaa, imi sei haree kuda buru oan ida kesi hela, nebee ema seidauk sae. Imi baa kore tiha, i lori mai iha nee. 3 Maibee se ema husu karik, ‘Nusaa mak imi lori tiha kuda buru nee?’ Imi hataan nunee, ‘Nai presiza nia. Hotu tiha, Nai haruka fila fali kedan.’ ”
4 Entaun, ema nain rua nee baa ona. Sira hetan kuda buru oan nee kesi hela iha uma oin, iha dalan ibun. Kuandu sira kore hela kuda oan nee, 5 ema husu, “Nusaa mak imi kore tiha ema nia kuda buru oan nee?”
6 Sira hataan, “Nai presiza nia. Hotu tiha, Nai haruka fila fali kedan.” Nunee ema husik sira baa. 7 Sira lori kuda buru nee ba Jesus. Sira kahe sira nia manta ba kuda nia kotuk, ba Jesus sae.
8 Kuandu sira tama iha sidade, ema barak hasai sira nia manta hodi nahe iha dalan. Balu mos baa taa ramus tahan hodi tau iha dalan.† Marcos hakerek dehan ‘ai sanak’. Maibee ita hatene hosi João 12:13 katak, ai nee ai ramus. Sira halo nunee hatudu katak sira simu Nai Jesus ho respeita, hanesan sira simu ema boot ida. 9 I sira balu lao iha Jesus nia oin, balu iha Nia kotuk. Sira komesa haklalak,
“Hosana! Ami hahii Nai Maromak!‡ ‘Hosana’ katak ‘hahii’. Liafuan ida nee, sira kostumi uza hodi hahii Nai Maromak.
Nia foo bensaun ba Ema nebee mai hodi Nia naran!✡ Salmus (Mazmur) 118:26
10 Hosana! Ami hahii Nai Maromak!
Nia atu harii fali liurai David nia ukun.
Hosana! Ami hahii Nai Maromak iha fatin aas liu!”
11 Too iha sidade Jerusalém, Jesus tama ba iha Nai Maromak nia uma kreda boot. Iha nebaa, Jesus haree fatin sira nee hotu. Maibee, tanba tempu la iha tan, maka Jesus ho Nia eskolante sira fila fali ba aldeia Betánia.
Ai huun nebee la iha fuan
(Mateus 21:18-19)
12 Aban fali, sira sai hosi Betánia, baa fali iha sidade Jerusalém. Iha dalan klaran, Jesus senti hamlaha. 13 Nia haree ai figeira ida. Ai figeira nee, ema sempre haan nia fuan. Nunee Jesus baa besik ai huun nee, hodi haree took, iha fuan ka lae. Maibee Nia too iha ai huun nee, la haree ai fuan ida. Tanba laos tempu nia foo fuan. Ai nee foin dikin. 14 Jesus hatete ba ai nee, “Tanba o la foo fuan ba Hau haan, nee duni, komesa agora, o la foo tan fuan ona!”
Nia eskolante sira mos rona Jesus nia liafuan nee.
Nai Jesus tama ba iha uma kreda boot. I Nia sobu sasaan nebee ema faan iha nebaa
(Mateus 21:12-17; Lucas 19:45-48; João 2:13-22)
15 Sira too iha Jerusalém, Jesus baa tama iha Nai Maromak nia uma kreda boot. Iha Uma oin, ema halo hanesan basar. Sira faan manu pombu, nebee ema hodi foo oferta ba Nai Maromak. Jesus haree nunee, Nia duni sai ema sira nee hotu. Meza sira nebee ema uza hodi troka osan, Nia halo baku-fila hotu. Banku hodi faan manu pombu mos, Nia halo baku-fila hotu. 16 Nia mos bandu ema hotu la bele lori sasaan tama-sai liu hosi uma kreda boot nia oin. 17 Depois Nia hanorin sira nunee, “Nai Maromak nia ema uluk hakerek tiha ona dehan ‘Hau halo Hau nia Uma nee, para ema hosi nasaun hotu-hotu bele mai harohan iha nee.’ Maibee imi halo tiha Uma nee, hanesan ema naok-teen sira nia fatin.”✡ Isaias (Yesaya) 56:7; Jeremias (Yeremia) 7:11
18 Bainhira mestri relijiaun ho nai lulik nia ulun sira rona katak Jesus halo hanesan nee, sira hirus tebe-tebes. Nunee sira mos buka dalan hodi bele oho mate Nia. Maibee sira la brani, tanba ema barak mak sei gosta rona Nia liafuan.
19 Rai komesa kalan ona, Jesus ho Nia eskolante sira sai hosi Jerusalém, i fila baa toba iha Betánia.
Se imi fiar tebes katak Nai Maromak bele foo buat nebee mak imi husu, Nia sei foo duni ba imi
(Mateus 21:20-22)
20-21 Aban dadeer-saan, sira fila ba Jerusalém. Iha dalan klaran sira haree ai figeira horiseik nee. Ai nee maran tiha ona, komesa hosi tutun too abut. Pedro hanoin too Jesus nia liafuan horiseik nee. Nia dehan, “Amu, haree took ai ida horiseik Amu foo malisan nee. Mate tiha ona!”
22 Jesus hataan dehan, “Loos duni! Imi mos tenki fiar ba Nai Maromak nunee. 23 Se imi fiar tebe-tebes, imi bele haruka foho ida soe aan tiha ba tasi laran. I Nai Maromak sei muda foho nee, naran katak imi fiar tebes.✡ Mateus 17:20; 1 Korintu 13:2 24 Hanoin di-diak! Buat hotu nebee imi husu ba Nai Maromak, se imi fiar tebes katak Nia sei foo, Nia sei foo duni. 25 Maibee se imi harohan, i imi hirus hela ema ruma, imi tenki baa diak lai ho ema nee. Nunee foin Nai Maromak iha lalehan mos diak ho imi, i sei hamoos imi nia sala. 26 [Se imi hirus hela ema ruma, i lakohi diak ho ema nee, Nai Maromak mos la diak ho imi, i la hamoos imi nia sala.]”§ Dokumentu Gregu nebee antigu liu, la hakerek versikulu 26 nee. ✡ Mateus 6:14-15
Ema kritika Nai Jesus kona ba Nia direitu
(Mateus 21:23-27; Lucas 20:1-8)
27 Sira kontinua lao too iha Jerusalém, i tama fali ba uma kreda boot. Iha nebaa, ema barak mak hein hela sira: nai lulik nia ulun sira, mestri relijiaun sira, ho nai ulun sira. 28 Sira koko Jesus nunee, “See mak haruka O mai halo rungu-ranga horiseik iha nee? See mak foo direitu ba O?”
29 Maibee Jesus hataan, “Hau mos atu husu ba imi. Se imi hataan uluk Hau, mak Hau foin hataan ba imi. 30 Hau husu nunee: Imi hotu konhese João Sarani Nain. See mak haruka nia baa sarani ema? Nai Maromak ka, ema?”
31 Rona nunee, sira hanoin ba-mai, i koalia ba malu dehan, “Ita la bele koalia tan ona! Se ita hataan, ‘Aman Maromak mak haruka,’ mak Nia sei hataan fali, ‘Se nunee, nusaa mak imi la fiar ba João?’ 32 Ita mos la brani dehan, ‘Ema mak haruka,’ tanba ema hotu bele hirus. Tanba sira fiar katak João nee, Nai Maromak nia profeta.”
33 Entaun sira hataan deit ba Jesus nunee, “Ami la hatene.”
Jesus hataan fali, “Se nunee, Hau mos lakohi foo hatene, see mak foo direitu nee ba Hau.”

- Marcos
- ←
- 11
- →

*11:1 Foho nee naran ‘Oliveira’, tanba iha ai oliveira barak iha nebaa. Nia fuan hodi halo mina. Foho Oliveira nee maizoumenus kilometru ida hosi Jerusalém.

†11:8 Marcos hakerek dehan ‘ai sanak’. Maibee ita hatene hosi João 12:13 katak, ai nee ai ramus.

‡11:9 ‘Hosana’ katak ‘hahii’. Liafuan ida nee, sira kostumi uza hodi hahii Nai Maromak.

✡11:9 Salmus (Mazmur) 118:26

✡11:17 Isaias (Yesaya) 56:7; Jeremias (Yeremia) 7:11

✡11:23 Mateus 17:20; 1 Korintu 13:2

§11:26 Dokumentu Gregu nebee antigu liu, la hakerek versikulu 26 nee.

✡11:26 Mateus 6:14-15

© 2016 UBB