- Hahuu (Jénesis)
- ←
- 14
- →

14
Abrão baa salva Lo
1 Iha tempu nee, funu mosu. Iha liurai nain haat halibur hamutuk. Sira nee mak: Anrafel, liurai rai Sinear. Arioke, liurai rai Elazar. Kedorlaomer, liurai rai Elam. Ho Tidal, liurai rai Goim. 2 Iha mos liurai seluk nain lima halibur malu. Sira nee mak: Bera, liurai sidade Sodoma. Birza, liurai sidade Gomora. Sinabe, liurai sidade Admá. Semeber, liurai rai Zeboím. Ho liurai aldeia Bela (nebee ema mos hanaran Zoar). I liurai nain haat nee baa halo funu hasoru liurai nain lima nee. 3 Liurai nain lima nee halibur hamutuk ho sira nia tropas iha rai tetuk Sidim (nebee agora ema bolu Tasi Mate).
4 Funu nee nia huun nunee: uluk liurai Kedorlaomer ukun liurai nain lima nee durante tinan 12. Maibee iha tinan 13, sira hamriik hasoru nia.
5 Too tama iha tinan 14, liurai Kedorlaomer ho nia belun liurai nain tolu nee too mai ho sira nia tropas. Sira halo funu manaan rai balu. Sira manaan mak nee: ema Refaim iha rai Asterote-Karnaim, ema Zuzim iha rai Han, ema Emim iha rai Savé-Kiriataim, 6 ho ema Hori iha foho Seir too iha rai fuik maran El-Parán nia sorin. 7 Depois sira fila fali ba iha En-Mispate (nebee agora naran Kades). Liu tiha nee, sira halo rahun tiha ema Amalek nia rain, ho mos ema Amori nebee hela iha rai Hazazon-Tamar.
8-9 Depois liurai nain lima nee prepara sira nia tropas iha rai tetuk Sidim, hodi funu hasoru liurai nain haat nee ho sira nia tropas. 10 Iha rai nee, iha kolan barak nakonu ho alkatraun been. Funu nee, liurai Sodoma ho liurai Gomora ho sira nia tropas, halai deit. Sira balu monu mout ba alkatraun laran, i balu halai ba foho. 11 I liurai nain haat nebee manaan funu nee, baa hadau ema Sodoma ho ema Gomora nia sasaan ho hahaan hotu. Depois sira fila.
12 Abrão nia sobrinhu Lo hela iha Sodoma. Nunee liurai nain haat nee mos kaer ho lori tiha Lo sira, i hadau sira nia sasaan hotu.
13 Maibee iha ema ida mak halai liu baa foo hatene ba Abrão, ema Ebreu nee. Tempu nee Abrão hela besik iha Manre nia ai huun boot sira. (Manre nee ema Amori. Manre ho nia alin Eskol ho Aner, halo belun ho Abrão atu ajuda malu bainhira iha funu.) 14 Bainhira Abrão rona dehan ema kaer tiha ona nia sobrinhu Lo, nia halibur nia ema sira nebee hatene halo funu. Sira hamutuk ema 318. I sira duni tuir liurai nain haat nee too iha aldeia Dan.
15 Depois Abrão fahe nia ema sira ba grupu-grupu hodi asalta inimigu sira nee iha kalan. Maibee inimigu balu halai. I Abrão sira duni tuir nafatin sira, too iha aldeia Hoba besik sidade Damasku.* Hoba nee iha norte sidade Damasku. 16 Nunee Abrão hadau fali Lo, ho nia ema sira, ho sira nia sasaan hotu, ho mos ema seluk.
Liurai Melkizedek foo bensaun ba Abrão
17 Kuandu Abrão fila hosi manaan funu hasoru liurai nain haat nee, liurai Sodoma mai simu nia iha rai tetuk Savé (nebee baibain ema bolu dehan, rai tetuk Liurai). 18 Depois liurai Melkizedek lori paun ho tua ba Abrão. Melkizedek nee liurai sidade Salém nian,† Iha matenek nain Biblia nian balu dehan, sidade Salém nee mak Jerusalém. ho mos nai lulik ba Nai Maromak Aas Liu. 19-20 I nia foo bensaun ba Abrão dehan, “Nai Maromak Aas Liu, nebee halo lalehan ho rai, foo bensaun ba o. Grasa ba Nai Maromak, ida nebee halo o manaan ona o nia inimigu.”
Depois Abrão fahe sasaan nebee nia hadau tiha ona ba parte sanulu. Parte ida nia foo ba Melkizedek.
21 Tuir mai, liurai sidade Sodoma hakruuk ba Abrão, hodi dehan, “Senhor. Sasaan sira nebee senhor hadau ona hosi ita boot nia inimigu sira nee, biar senhor nian hotu ba. Maibee hau so husu fali hau nia ema sira.”
22 Maibee Abrão hataan dehan, “Hau jura iha Nai Maromak Aas Liu nia oin, Maromak nebee halo lalehan ho rai, 23 katak, sasaan sira nee hau lakohi. Bele kabas lahan ida mos, hau lakohi. Para o la bele dehan, ‘Abrão sai riku tanba hau.’ 24 Hau la presiza buat ida. So buat nebee mak hau nia ema sira uza ona, nee hanesan buat ida ke liu ona. I husik hau nia belun nain tolu nee, Aner, Eskol ho Manre foti parte sira nian.”

- Hahuu (Jénesis)
- ←
- 14
- →

*14:15 Hoba nee iha norte sidade Damasku.

†14:18 Iha matenek nain Biblia nian balu dehan, sidade Salém nee mak Jerusalém.

© 2016 UBB