- 1 João
- ←
- 5
- →

5
Fiar ba Maromak nia Oan
1 See-see deit mak fiar katak Jesus mak Kristu, Ida nebee Maromak promete hori uluk ona atu haruka mai, ema nee Nai Maromak nia oan. Se ita hadomi aman ida, ita mos hadomi nia oan. 2 Nunee mos, se ita hadomi Nai Maromak i halo tuir Nia ukun fuan, mak ita hatene katak ita mos hadomi Nai Maromak nia oan sira. 3 Tanba se ita halo tuir Nai Maromak nia ukun fuan, nee dehan katak, ita hadomi Nai Maromak. I Nia ukun fuan la todan ida,✡ João 14:15 4 tanba ema nebee sai Nai Maromak nia oan, nia la halo tuir tan buat aat mundu nian. Nia manaan ona tanba nia fiar ba Jesus. 5 See mak bele manaan buat aat mundu nian? So ema nebee mak fiar katak Jesus Maromak nia Oan.
Sasin forti kona ba Jesus Kristu
6 Uluk Jesus Kristu mai iha mundu nee, ema foo sarani Nia ho bee, i too ikus Nia raan fakar too mate. Nia mai laos deit atu sarani ho bee, maibee mos atu Nia raan fakar too mate. I Nai Maromak nia Espiritu mak foo sasin kona ba Jesus, tanba Maromak nia Espiritu sempre koalia buat nebee mak loos. 7 Nunee iha buat tolu mak sai sasin kona ba Jesus: 8 Maromak nia Espiritu, bee sarani ho Jesus nia raan. Buat tolu nee foo sasin nebee hanesan. 9 Baibain ita fiar sasin nebee ema foo. Maibee sasin nebee Nai Maromak foo nee forti liu fali ita ema nia sasin hotu, tanba Nia mak Maromak, i Nia foo sasin kona ba Nia Oan rasik. 10 Tanba nee, ema nebee fiar Maromak nia Oan, nia hatene mo-moos katak saida mak Nai Maromak koalia kona ba Nia Oan nee loos. Maibee ema nebee la fiar Nai Maromak nia sasin nee, nia dehan fali Maromak bosok-teen, tanba nia la fiar saida mak Nai Maromak koalia kona ba Nia Oan. 11 Buat nebee Nai Maromak koalia mak nee: Nai Maromak loke ona dalan para ita moris tinan ba tinan hamutuk ho Nia, i moris rohan-laek nee ita hetan tanba ita laran ida ho Nia Oan.✡ João 3:36 12 Ema nebee laran ida ho Maromak nia Oan, hetan moris rohan-laek. Maibee ema nebee la hamutuk ho Maromak nia Oan sei la hetan moris rohan-laek.
Lalika tauk atu harohan ba Nai Maromak
13 Hau hakerek surat nee ba imi nebee fiar ba Maromak nia Oan, para imi bele hatene katak, imi sei moris hamutuk ho Nai Maromak nafatin too tinan ba tinan. 14 Tanba nee mak ita la tauk atu harohan ba Nai Maromak, tanba ita laran metin katak ita husu saida deit tuir Nia hakarak, Nia rona. 15 I tanba Nia rona, ita mos hatene katak, Nia sei foo buat nebee mak ita husu.
16 Se karik imi haree imi nia maluk sarani ida halo sala, maibee laos sala ida nebee bele lori nia ba mate, entaun imi tenki harohan ba Maromak para salva nia, i Nai Maromak sei foo moris ba nia. Hau haruka imi harohan ba ema nebee nia sala la lori nia ba mate. Iha mos sala balu nebee halo ema mate tinan ba tinan. Se imi nia maluk sarani ruma halo sala hanesan nee, hau laos haruka imi harohan ba nia. 17 Hahalok aat hotu-hotu sala, maibee laos sala hotu-hotu mak lori ema ba mate.
Adora mak Nai Maromak deit
18 Ita hatene katak ema nebee sai ona Nai Maromak nia oan, nia la halo sala beibeik, tanba Maromak nia Oan tau matan ba nia. Nunee aat nia nain la bele halo aat nia. 19 Ita hatene katak, ita sai ona Maromak nia ema, maski aat nia nain mak domina ema sira seluk iha mundu nee. 20 Ita hatene katak Maromak nia Oan mai ona, i Nia loke ona ita nia neon para ita bele konhese Ida nebee mak loos. Ita laran ida ona ho Ida nebee mak loos, ita mos laran ida ho Nia Oan Jesus Kristu. Nia mak Maromak lo-loos, i Nia mak moris rohan-laek nia huun.
21 Nunee, oan doben sira, kuidadu di-diak imi nia aan para la bele adora fali maromak seluk.

- 1 João
- ←
- 5
- →

✡5:3 João 14:15

✡5:11 João 3:36

© 2016 UBB