- 1 João
- ←
- 4
- →

4
Kuidadu para ema la bele bosok imi
1 Maluk doben sira, se ema ruma mai dehan, nia iha Nai Maromak nia Espiritu, keta tuir lai. Imi tenki koko uluk para hatene, espiritu nebee sira iha nee mai duni hosi Nai Maromak ka lae. Tanba iha mundu nee profeta falsu barak ona. 2 Nunee imi tenki koko lai sira. Oinsaa mak imi bele hatene katak Maromak nia Espiritu hela iha sira? Se sira dehan katak Jesus Kristu mai iha mundu nee sai ema, entaun sira nia liafuan mai hosi Maromak nia Espiritu. 3 Maibee se sira dehan Jesus Kristu la sai ema, entaun laos Maromak nia Espiritu mak hela iha sira nia laran. Espiritu nebee hela iha ema nee mai hosi Kristu nia inimigu boot. Uluk imi rona tiha ona katak Kristu nia inimigu boot nee sei mai, i agora dadauk nia espiritu komesa servisu ona iha mundu nee.
4 Maibee oan doben sira, imi nee Nai Maromak nia ema. I imi halo lakon tiha ona profeta falsu sira, tanba Espiritu nebee hela iha imi nee, forti liu espiritu ida nebee hela iha ema aat iha mundu nee. 5 Profeta falsu sira nee, nia huun mak mundu nee deit, nee mak sira sempre koalia tuir matenek mundu nian, i ema mundu nian mos rona sira. 6 Maibee ami nee Nai Maromak nia ema. I ema nebee konhese ona Nai Maromak, sira nee mak rona ami; ema nebee laos Nai Maromak nia ema, sira lakohi rona. Hosi nee ita bele hatene, Espiritu nebee mak hanorin lia loos i espiritu nebee mak bosok.
Maromak mak domin nain
7 Maluk doben sira, mai ita hadomi ita nia maluk, tanba domin nee mai hosi Nai Maromak. Ema nebee hadomi nia maluk, nia Maromak nia oan i nia konhese Maromak. 8 Maibee ema nebee la hadomi nia maluk, nia la konhese Maromak, tanba Nai Maromak mak domin nain. 9 Nai Maromak hatudu Nia domin nunee: Nia haruka nia Oan mane mesak mai iha mundu para lori ita ba moris rohan-laek. 10 Atu hatene domin nebee loos, keta haree ba ita ema nia domin ba Maromak, maibee haree ba Maromak nia domin mai ita. Tanba Nia hadomi teb-tebes ita too Nia haruka Nia Oan mai foo Aan ba mate, atu nunee Maromak bele hamoos ita nia sala. 11 Maluk doben sira, Nai Maromak hadomi teb-tebes ita, nunee ita mos tenki hadomi malu. 12 La iha ema ida mak haree ona Nai Maromak, maibee se ita hadomi malu, Maromak hela ho ita i halo ita hatene domin lo-loos.✡ João 1:18
13 Nai Maromak foo tiha ona Nia Espiritu ba ita, nee mak ita hatene ona katak ita laran ida ho Nai Maromak i Nia mos hela ho ita. 14 Ami rasik haree ona Maromak nia Oan, i ami foo sasin katak, Nai Maromak haruka Nia Oan mai para salva ema hotu-hotu iha mundu nee. 15 Ema nebee dehan Jesus nee Maromak nia Oan, Maromak hela ho nia i nia mos laran ida ho Nai Maromak. 16 Ita hatene Nai Maromak nia domin, i ita laran metin ba Nia domin nee. Nia sempre hadomi ita ema, nunee ema nebee sempre hadomi Nai Maromak i hadomi nia maluk sira, ema nee laran ida ho Nai Maromak i Nai Maromak mos hela ho nia.
17 Se ita hatene domin lo-loos, aban-bainrua, iha loron nebee Nai Maromak tesi ema hotu nia lia, ita sei la tauk, tanba iha mundu nee ita nia moris hanesan Jesus Kristu nian. 18 Se ita hatene domin, ita la tauk ona, tanba domin lo-loos halo lakon tiha ita nia tauk. Baibain ema tauk Nai Maromak atu kastigu sira. Maibee ema nebee tauk nafatin Nai Maromak nia kastigu, ema nee seidauk hatene domin lo-loos.
19 Ita hadomi ita nia maluk sira i hadomi Nai Maromak tanba Nia mak hadomi uluk ita. 20 Se ema ruma dehan, “Hau hadomi Nai Maromak,” maibee nia odi nia maluk, ema nee bosok-teen. Tanba nia maluk, nia bele haree, maibee Nai Maromak, nia la haree ho matan. Nunee se nia la hadomi nia maluk, nia mos la bele hadomi Nai Maromak. 21 Entaun Nai Maromak foo Nia ukun fuan mai ita dehan, se o hadomi Nai Maromak, o mos tenki hadomi o nia maluk sira.

- 1 João
- ←
- 4
- →

✡4:12 João 1:18

© 2016 UBB