- 2 Tesalónika
- ←
- 2
- →

2
Ema ida aat liu sei mai uluk, foin Nai Jesus fila mai hosi lalehan
1 Maun-alin sira, agora ami foo hatene ba imi kona ba Nai Jesus Kristu fila fali mai, i Nai Maromak sei halibur ita hamutuk ho Jesus.✡ 1 Tesalónika 4:15-17 2 Bainhira ema bosok imi dehan Jesus Kristu mai tiha ona, lalika hakfodak ka laran susar lailais. Maski sira dehan Espiritu Santu mak foo sai ba sira ka sira rona tutan hosi ema, ka dehan sira simu surat hosi ami, la bele fiar. 3-4 Keta husik ema lohi imi. Tan ema aat ida sei mosu uluk, foin Nai Jesus mai. Ema nee sei dada ema bara-barak hamriik hodi kontra makaas Nai Maromak. Nia kontra Maromak, lulik sira ho buat hotu-hotu nebee ema adora. Too nia mos baa tuur iha Nai Maromak nia uma kreda boot, hodi foti nia aan boot liu hotu-hotu dehan, “Hau mak Maromak!” Too ikus nia sei tama infernu.✡ Daniel 11:36; Ezekiel (Yehezkiel) 28:2
5 Nusaa?! Imi haluha tiha ka? Uluk hau sei hela hamutuk ho imi, hau hatete tiha ona kona ba buat sira nee.
6 Imi hatene saida mak sei tahan hela ema aat nee, para too nia tempu mak foin nia hatudu aan. 7 Agora forsa nakukun nian servisu sub-subar hela, halo ema kontra Maromak nia lei, tanba sei iha ida nebee tahan netik. Maibee iha loron ida, ema ida nebee tahan forsa nakukun nee sei husik liman hodi foo livre ba nia. 8 Depois mak foin ema haree mo-moos ema aat nee nia servisu. Maibee kuandu Nai Jesus fila mai ho Nia poder tomak, ema aat nee nia poder lakon kedas. Jesus huu deit, ema nee rahun kedas.✡ Isaias (Yesaya) 11:4
9 Maibee molok Nai Jesus mai, Satanás sei foo poder ba ema aat nee hodi halo milagre ho sinal oi-oin nebee halo ema admira, too ema hanoin nia uza Nai Maromak nia poder.✡ Mateus 24:24 10 Ema aat nee sei halo buat oi-oin deit hodi bosok ema barak. Sira nebee monu ba bosok nee mak ema nebee lao dadaun tuir dalan mate nian. Tuir lo-loos Nai Maromak atu salva sira, maibee sira lakohi simu lia loos ho laran tomak. 11 Nee mak Nai Maromak halo sira hanoin la loos hotu, hodi fiar lia bosok nee. 12 Nunee Nai Maromak foo kastigu todan ba sira hotu nebee la fiar lia loos i gosta halo mak buat aat.
Sarani sira tenki fiar metin nafatin
13 Maun-alin sira nebee Nai Jesus hadomi. Ami sempre agradese ba Nai Maromak, tanba hori uluk kedas Nia hili nanis ona imi atu simu salvasaun. Nia salva imi liu hosi Nia Espiritu nebee halo imi moris ho laran moos, i liu hosi imi nia fiar ba lia loos. 14 Nai Maromak bolu imi liu hosi Novidade Diak nebee ami hatoo ona ba imi, para imi bele tuur iha fatin aas hanesan mos ita nia Nai Jesus Kristu.
15 Maun-alin sira, hamriik metin ba, i kaer metin nafatin liafuan sira nebee ami hatutan ona ba imi ka hakerek ona liu hosi surat.
16-17 Nai Maromak hadomi teb-tebes ita. Tan Nia laran diak, Nia sempre foo ksolok ho esperansa boot mai ita iha susar laran. Nunee, ami husu ba Jesus Kristu ita nia Nai, ho ita nia Aman Maromak, para hametin imi nia laran hodi tulun imi atu sempre halo buat nebee diak i koalia mos diak.

- 2 Tesalónika
- ←
- 2
- →

✡2:1 1 Tesalónika 4:15-17

✡2:3-4 Daniel 11:36; Ezekiel (Yehezkiel) 28:2

✡2:8 Isaias (Yesaya) 11:4

✡2:9 Mateus 24:24

© 2016 UBB