- Lucas
- ←
- 2
- →

2
Nai Jesus moris
(Mateus 1:18-25)
1 Iha tempu nebaa liurai boot Augusto foo orden para estadu Roma tenki halo sensus hodi rejistu nia povu hotu-hotu. 2 Nee foin primeira-ves mak sira halo sensus, i momentu nebaa, governador Kirinu mak ukun iha provinsia Síria.* Iha tempu nebaa, Síria hanesan provinsia boot ida iha liurai Roma nia okos. Too ikus, governador Síria mos tau matan ba provinsia Judeia ho Samaria. 3 Entaun ema hotu-hotu fila ba ida-idak nia knua hodi rejistu.
4 José mos sai hosi Nazaré iha Galileia hodi baa rejistu iha liurai David nia moris fatin Belém iha provinsia Judeia, tanba José hosi liurai David nia jerasaun. 5 Nia lori mos Maria, tanba sira nain rua troka prenda ona. Momentu nee, Maria isin rua hela.
6 Sira too iha Belém, Maria nia loron hodi tuur ahi too ona. 7 Nia tuur ahi nia oan mane boot. Nia falun ho neras, i hatoba iha animal nia haan fatin, tanba la iha fatin ba sira hodi hela.
Anju foo hatene Nai Jesus nia moris ba bibi atan sira
8 Iha kalan nee, bibi atan balu hein hela sira nia bibi malae iha rai luan besik Belém.
9 Derepenti deit Nai Maromak nia anju ida mosu ba sira, i naroman Maromak nian nabilan haleu sira, halo sira tauk teb-tebes. 10 Maibee anju hatete,
“Lalikan tauk! Hau mai hatoo liafuan diak ida ba imi. Liafuan nee sei halo ema hotu haksolok boot. 11 Ohin imi nia Salvador moris iha liurai David nia moris fatin Belém. Nia mak imi nia Nai. I Nia mak Kristu, Ema nebee Maromak promete ona hori uluk atu haruka mai. 12 Sinal atu hatene Nia mak nee: Imi sei hetan Kosok Oan ida falun hela ho neras i toba hela iha animal nia haan fatin.”
13 Derepenti anju lubuk boot ida hosi lalehan mosu hamutuk ho anju nee. Sira hotu hahii Maromak dehan,
14 “Foti aas Nai Maromak nia naran.
Nia tuur iha fatin aas liu.
Nai Maromak foo dame ba ema iha mundu
nebee halo haksolok Nia laran.”
15 Depois anju sira fila fali ba lalehan. I bibi atan sira hatete ba malu, “Mai ita baa Belém hodi haree buat nebee Nai Maromak foo hatene ona mai ita.”
16 Entaun sira baa kedas. Too iha nebaa, sira hetan Maria ho José, ho Kosok Oan nebee toba hela iha animal nia haan fatin.
17 Haree tiha Labarik nee, bibi atan sira konta ba ema hotu, saida mak anju sira hatete ona ba sira kona ba Labarik nee. 18 Rona tiha bibi atan sira nia liafuan, ema hotu admira. 19 Maibee Maria rai hela buat sira nee hotu iha nia laran, hodi hanoin di-diak buat sira nee dehan saida. 20 Hotu tiha, bibi atan sira fila fali ba hein sira nia bibi, hodi hahii foti aas Nai Maromak nia naran tanba buat nebee sira rona i haree nee tuir lo-loos saida mak anju foo hatene ona ba sira.
Kosok Oan nia inan-aman foo naran i aprezenta Nia ba Maromak
21 Liu tiha loron walu, too serimonia sunat Kosok Oan nee, Nia inan-aman tau Nia naran Jesus. Naran nee mak anju foo hatene ba Nia inan, bainhira nia seidauk isin rua.✡ Lucas 1:31; Levítiku (Imamat) 12:3
22 La kleur, tempu mos too para José ho Maria halo tuir Moisés nia lei kona ba feto nebee foin tuur ahi.† Iha tempu nebaa, feto nebee foin tuur ahi la bele tama uma kreda boot. Liu tiha loron 40 sira tenki halo serimonia hamoos aan para bele tama fali uma kreda hodi adora Maromak iha nebaa. Entaun sira nain rua baa sidade Jerusalém hodi halo tuir lei nee. Sira lori mos Kosok Oan Jesus ba iha uma kreda boot hodi aprezenta ba Nai Maromak.✡ Levítiku (Imamat) 12:1-8 23 Nunee sira halo tuir Nai Maromak nia lei ida nebee dehan, “Ema hotu-hotu tenki entrega sira nia oan mane boot ba Nai Maromak.”✡ Ézodu (Keluaran) 13:2, 12 24 Tuir Nai Maromak nia lei, inan-aman mos tenki foo lakateu par ida ka manu pombu oan rua hanesan sakrifisiu. José ho Maria mos halo tuir.✡ Levítiku (Imamat) 12:6-8
Simeão dehan Jesus mak Kristu
25 Tempu nee, iha katuas ida naran Simeão hela iha sidade Jerusalém. Nia ema ida ke moris loos i badinas halo tuir Nai Maromak nia hakarak. Nia hein hela Nai Maromak atu salva ema Israel. Maromak nia Espiritu Santu domina nia, 26 i foo hatene ona ba nia katak, nia sei haree tiha Kristu lai, mak foin nia mate. Kristu nee mak Nai Maromak promete hori uluk ona atu haruka mai.
27 Iha loron nee, Maromak nia Espiritu foo hanoin ba Simeão para baa iha area uma kreda boot nian. Nunee, bainhira José ho Maria lori Jesus baa entrega ba Maromak hodi kumpri lei, 28 Simeão mos iha nebaa. Nia kous Kosok Oan nee hodi hahii Nai Maromak dehan,
29 “Nai, Ita Boot kumpri ona Ita Boot nia promesa mai hau ata.
Agora Ita Boot bele husik ona hau mate ho paz.
30 Tanba hau nia matan haree ona
Ema nebee mak Ita Boot haruka mai atu salva ami.
31 Ita Boot prepara ona Nia
para nasaun hotu-hotu bele haree.
32 Nia sai naroman ba nasaun sira seluk,
i halo Ita Boot nia povu Israel sai naran boot.”✡ Isaias (Yesaya) 42:6; 49:6; 52:10
33 Rona nunee, Jesus nia inan-aman admira ho buat nebee Simeão hatete kona ba sira nia Oan. 34 Depois Simeão foo bensaun ba sira, i hatete ba Jesus nia inan Maria, “Maromak desidi ona katak, ema Israel barak sei monu tanba la simu Labarik nee, maibee sira seluk Nia sei foti sae. Nia sei hatudu sai Maromak nia planu, maibee ema barak sei koalia kontra Nia. 35 Ho nunee, sira sei hatudu lo-loos, saida mak iha sira nia laran. I Maria, o mos sei laran tristi teb-tebes, hanesan surik sona borus o nia laran.”
Ana hahii Maromak tanba Nai Jesus
36-37 Iha uma kreda boot, iha mos profeta ida naran Ana. Nia aman naran Fanuel, hosi suku Asér. Nia foin kaben halo tinan hitu, nia kaben mate, husik nia faluk. Agora nia halo ona tinan walu-nulu resin haat, i ferik liu ona. Nia nunka husik uma kreda boot, maibee hela iha nebaa hodi adora Nai Maromak loron-kalan ho orasaun i ho jejun.
38 Simeão sei koalia hela ho José ho Maria, profeta Ana mos too mai. Nia hahii Nai Maromak, i foo sai kona ba Jesus ba ema hotu nebee hein hela Maromak atu foo liberdade ba povu Israel.‡ Lian Gregu dehan ‘foo liberdade ba povu Jerusalém’. Jerusalém nee kapital Israel nian, i nunee nia povu reprezenta povu Israel tomak.
39 Bainhira José ho Maria halo tuir tiha hotu Nai Maromak nia lei, sira fila fali ba sira nia aldeia Nazaré iha provinsia Galileia.✡ Mateus 2:23 40 Jesus boot ba dadauk, isin mos diak ho forti. Nia matenek teb-tebes, i Nai Maromak foo bensaun ba Nia.
Nai Jesus iha uma kreda boot
41 Tinan-tinan Jesus nia inan-aman baa iha sidade Jerusalém hodi tuir festa Paskua Judeu nian.✡ Ézodu (Keluaran) 12:1-27; Deutoronómiu (Ulangan) 16:1-8 42 Bainhira Jesus tinan sanulu resin rua, sira baa hamutuk tuir festa hanesan baibain. 43-44 Paskua hotu ona, Jesus nia inan-aman fila fali ba Nazaré, maibee Jesus sei hela iha Jerusalém. Nia inan-aman la hatene; sira hanoin Jesus lao hamutuk ho Nia maluk sira, tanba iha ema barak lao rame-rame. Nunee sira lao tiha loron tomak mak foin buka Nia iha maluk ho kolega sira nia leet. 45 Maibee sira buka la hetan, entaun sira fila fali ba Jerusalém hodi buka Nia iha nebaa.
46 Liu tiha loron tolu, foin Nia inan-aman hetan Nia iha area uma kreda boot nian. Nia tuur hamutuk hela ho mestri relijiaun sira hodi rona sira i husu pergunta. 47 Ema hotu-hotu nebee rona, admira teb-tebes, tanba Nia hatene klean i hataan mestri sira nia pergunta ho matenek. 48 Haree nunee, Nia inan-aman mos admira. Depois Nia inan dehan, “Oan, nusaa mak O halo nunee mai ami? O nia aman ho hau laran susar hodi buka O tuun-sae!”
49 Maibee Jesus hataan, “Tansaa mak amaa-apaa tenki buka Hau? Tuir loos imi hatene katak, Hau tenki iha Hau nia Aman nia uma.” 50 Maibee sira la kompriende saida mak Nia hatete.
51 Depois Jesus fila ba Nazaré hamutuk ho Nia inan-aman, i halo tuir sira nia hakarak. Nia inan rai buat sira nee hotu iha nia laran. 52 Jesus boot ba dadauk i Nia matenek mos aumenta ba beibeik. Nia halo Nai Maromak Nia laran haksolok, i ema mos gosta Nia.✡ 1 Samuel 2:26; Provérbiu (Amsal) 3:4

- Lucas
- ←
- 2
- →

*2:2 Iha tempu nebaa, Síria hanesan provinsia boot ida iha liurai Roma nia okos. Too ikus, governador Síria mos tau matan ba provinsia Judeia ho Samaria.

✡2:21 Lucas 1:31; Levítiku (Imamat) 12:3

†2:22 Iha tempu nebaa, feto nebee foin tuur ahi la bele tama uma kreda boot. Liu tiha loron 40 sira tenki halo serimonia hamoos aan para bele tama fali uma kreda hodi adora Maromak iha nebaa.

✡2:22 Levítiku (Imamat) 12:1-8

✡2:23 Ézodu (Keluaran) 13:2, 12

✡2:24 Levítiku (Imamat) 12:6-8

✡2:32 Isaias (Yesaya) 42:6; 49:6; 52:10

‡2:38 Lian Gregu dehan ‘foo liberdade ba povu Jerusalém’. Jerusalém nee kapital Israel nian, i nunee nia povu reprezenta povu Israel tomak.

✡2:39 Mateus 2:23

✡2:41 Ézodu (Keluaran) 12:1-27; Deutoronómiu (Ulangan) 16:1-8

✡2:52 1 Samuel 2:26; Provérbiu (Amsal) 3:4

© 2016 UBB