- Lucas
- ←
- 13
- →

13
Husik tiha sala, se lae mate
1 Iha tempu nee, ema foo hatene ba Jesus dehan, governador Pilatus oho tiha ema Galileia balu momentu sira oho animal hanesan sakrifisiu ba Maromak iha uma kreda boot. 2 Rona nunee Jesus husu, “Tuir imi nia hanoin oinsaa? Sira terus hanesan nee hatudu katak, sira sala boot liu ema Galileia sira seluk ka? 3 Lae liu! Maibee se imi la husik imi nia sala, imi mos sei mate hanesan sira. 4 I oinsaa ho ema nain sanulu resin walu nebee mate iha Siloé bainhira uma andar monu hanehan sira? Tuir imi nia hanoin, sira nia sala boot liu ema seluk iha Jerusalém ka? 5 Lae! Maibee se imi la husik imi nia sala, imi mos sei mate hanesan sira.”
Ai nebee la foo fuan
6 Depois Jesus halo komparasaun ida nunee: “Ema ida iha ai figeira huun ida iha nia toos laran. Loron ida nia baa haree, ai nee iha fuan ka lae, maibee la iha. 7 Entaun nia hatete ba ema nebee hein nia toos nee dehan, ‘Tinan tolu ona, hau mai beibeik buka ai nee nia fuan, maibee fuan ida mos la iha. Tesi tiha deit! Ai nee estraga deit rai nia bokur.’
8 Maibee ema nebee hein toos nee hataan, ‘Senhor, foo tempu ba ai nee tinan ida tan. Husik hau kee haleu nia huun hodi tau adubu para halo buras. 9 Dala ruma tinan oin mai ai nee bele foo fuan. Se la fuan mak ita tesi.’ ”
Nai Jesus kura feto kotuk kleuk ida iha loron Sabadu
10 Iha loron Sabadu ida, Jesus hanorin hela iha uma kreda. 11 Iha nebaa iha senhora ida nebee bonko durante tinan sanulu resin walu ona, tanba diabu mak halo nia nunee. Nia kotuk kleuk loos, atu hamriik loos uitoan mos la bele. 12 Jesus haree senhora nee, i bolu nia mai hodi hatete, “Senhora, ita nia moras kura tiha ona.” 13 Depois Jesus tau liman ba nia. Senhora nee nia kotuk loos kedas i nia hahii Nai Maromak.
14 Maibee responsavel uma kreda nee hirus, tanba Jesus kura fali ema iha loron Sabadu. Nia hatete ba ema hotu iha uma kreda laran nee dehan, “Semana ida iha loron neen hodi halo servisu. Nunee, ema moras sira mai deit iha loron servisu nee para bele hetan kura. La bele mai fali iha loron Sabadu.”✡ Ézodu (Keluaran) 20:9-10; Deutoronómiu (Ulangan) 5:13-14
15 Nai Jesus hataan, “Imi koalia oin ida, hahalok oin seluk! Iha loron Sabadu mos imi kore imi nia karau ho kuda hodi dada baa foo hemu. Nee mos servisu. 16 Senhora nee Abraão nia jerasaun hanesan mos ita. Satanás kesi metin nia durante tinan sanulu resin walu ona. Ohin Hau hasai nia hosi Satanás nia liman laran iha loron Sabadu, halo nusaa mak bele sala?!”
17 Rona nunee, Jesus nia inimigu sira moe loos. Maibee povu kontenti teb-tebes tanba Nia halo buat mesak furak deit.
Komparasaun kona ba fini ho fermentu
(Mateus 13:31-33; Marcos 4:30-32)
18 Depois Jesus dehan, “Maromak ukun Nia reinu, oinsaa loos? Hau atu kompara ho saida? 19 Nee hanesan fini nebee ema kuda iha toos. Fini nee moris, i buras ba beibeik, too ikus sai ai huun boot. Depois manu fuik sira mai halo knuuk iha nia sanak.”
20 Jesus dehan tan, “Maromak ukun Nia reinu, Hau atu kompara ho saida tan? 21 Nee hanesan fermentu nebee senhora ida kahur ho trigu saka ida hodi halo paun. Too ikus, fermentu uitoan nee halo trigu tomak sae.”
Odamatan lalehan nian kloot
(Mateus 7:13-14, 21-23)
22 Jesus lao dadauk ba Jerusalém, Nia tama tu-tuir aldeia-aldeia ho sidade-sidade hodi hanorin. 23 Iha ema ida husu ba Nia, “Nai, ema uitoan deit mak sei hetan salvasaun ka?”
24 Jesus hataan, “Odamatan tama ba lalehan, kloot. Nunee, hakaas aan para imi bele tama. Hau hatete ba imi, ema barak sei koko atu tama ba, maibee la bele. 25 Aban-bainrua uma nain sei hamriik hodi taka odamatan nee, i imi nebee sei hamriik iha liur sei tuku odamatan hodi husu, ‘Senhor, loke lai odamatan mai ami.’
Maibee nia hataan, ‘Hau la konhese imi. I hau la hatene imi mai hosi nebee.’
26 Depois imi protesta, ‘Uluk ami haan-hemu hamutuk ho ita boot, i ita boot mos hanorin tuir estrada-estrada iha ami nia aldeia.’
27 Uma nain hataan fali, ‘Hau la konhese imi. I hau la hatene imi mai hosi nebee. Imi ema aat, sai hosi nee!’✡ Salmus (Mazmur) 6:9
28 Depois imi sei tanis hakilar i ruun nehan. Tanba imi haree Abraão, Isac, Jacó ho profeta sira hotu tama iha Maromak nia reinu, maibee imi rasik, Maromak soe sai.✡ Mateus 22:13; 25:30 29 Ema sei mai hosi mundu tomak, i sira sei tuur hamutuk ho Maromak nia reinu hotu-hotu hodi haan rame-rame iha Maromak nia festa boot.✡ Mateus 8:11-12 30 Iha tempu nebaa, ema balu nebee agora kiik, sei sai boot fali, i ema balu nebee agora boot, sei sai kiik fali.”✡ Mateus 19:30; 20:16; Marcos 10:31
Nai Jesus hanoin loos ema Jerusalém
(Mateus 23:37-39)
31 Depois ema balu hosi grupu relijiaun Farizeu mai hasoru Jesus hodi foo hatene, “Diak liu sees tiha hosi fatin nee baa fali fatin seluk, tanba liurai Herodes atu oho Ita Boot.”
32 Jesus hataan, “Hatete ba asu fuik nee katak, ohin ho aban Hau duni sai diabu i kura ema moras sira. Too loron tolu mak foin Hau nia servisu hotu. 33 Bele halo nusaa mos, Hau tenki halao nafatin Hau nia servisu ohin loron, aban ho bainrua. Too iha Jerusalém mak foin ema bele oho Hau. Tanba ema sempre oho Maromak nia profeta sira iha nebaa.
34 Koitadu, imi ema Jerusalém! Imi oho Maromak nia profeta sira, i tuda mate ema nebee Maromak haruka ba imi. Dala barak Hau hakarak halibur imi hanesan manu inan halibur nia oan sira para luut, maibee imi lakohi. 35 Agora, Maromak husik tiha ona imi nia hela fatin. Hau hatete ba imi, imi sei la haree tan Hau too imi foo sai dehan, ‘Nai Maromak foo bensaun ba Ema ida nebee mai lori Nai Maromak nia naran.’ ”✡ Salmus (Mazmur) 118:26

- Lucas
- ←
- 13
- →

✡13:14 Ézodu (Keluaran) 20:9-10; Deutoronómiu (Ulangan) 5:13-14

✡13:27 Salmus (Mazmur) 6:9

✡13:28 Mateus 22:13; 25:30

✡13:29 Mateus 8:11-12

✡13:30 Mateus 19:30; 20:16; Marcos 10:31

✡13:35 Salmus (Mazmur) 118:26

© 2016 UBB