- 1 Pedro
- ←
- 2
- →

2
Jesus Kristu hanesan fatuk prinsipal
1 Tanba nee, soe tiha hahalok aat hotu-hotu! La bele bosok, la bele koalia oin ida hahalok oin seluk, la bele laran moras ba ema, i la bele hatete aat ema seluk. 2 Hanesan bebee ida nebee foin moris hamrook atu susu, nunee mos imi tenki hamrook ba Nai Maromak nia liafuan. Tanba Nia liafuan hanesan susu been diak nian ba imi nia klamar, halo imi loron ba loron buras ba beibeik, too imi hetan salvasaun. 3 Tanba imi senti ona Ita nia Nai nia laran diak.✡ Salmus (Mazmur) 34:10
4 Jesus Kristu hanesan fatuk isin nebee moris. Ema lakohi simu fatuk nee, maibee Maromak hili Nia i konsidera Nia folin teb-tebes. Imi hakbesik ona ba Jesus Kristu. 5 Nunee imi ida-ida mos hanesan fatuk isin nebee moris, i Maromak hada dadauk imi hotu too imi hamutuk sai uma ida para Nia Espiritu hela. Maromak mos halo imi sai hanesan nai lulik nebee moris ho laran moos hodi foo sakrifisiu espiritual ba Nia. I sakrifisiu nee Nia simu ho haksolok, liu hosi Jesus Kristu. 6 Tanba iha Livru Sagradu Nai Maromak dehan,
“Haree ba! Hau tau hela fatuk ida
iha sidade Siaun.
Fatuk nee folin boot teb-tebes,
i Hau hili fatuk nee para sai fatuk ida nebee prinsipal liu iha sidade nee.
See mak fiar ba Nia
sei la moe.”✡ Isaias (Yesaya) 28:16
7 Fatuk nee mak Jesus Kristu. Nia folin boot ba imi nebee fiar Nia. Maibee ba ema nebee la fiar, Livru Sagradu hakerek dehan,
“Fatuk ida nebee badaen sira lakohi uza hodi halo uma,
agora sai fali fatuk nebee prinsipal iha uma nee.”✡ Salmus (Mazmur) 118:22
8 I hakerek mos nunee:
“Fatuk nee halo ema sidi,
i halo sira monu.”✡ Isaias (Yesaya) 8:14-15
Sira sidi iha fatuk nee tanba sira lakohi rona Nai Maromak nia liafuan. I Nai Maromak mos desidi nanis ona atu sira sai nunee.
9 Maibee imi nee laos nunee. Imi nee Nai Maromak hili tiha ona hodi sai Nia povu. Imi hanesan nai lulik nebee mak serbi liurai. Imi hanesan nasaun ida nebee moris loos. Imi Maromak nia povu. Maromak hili imi nunee para imi bele konta sai buat diak nebee mak Maromak halo tiha ona ba imi. Tanba Nia mak bolu imi sai hosi nakukun hodi tama ba iha Nia naroman ida nebee furak teb-tebes.✡ Ézodu (Keluaran) 19:5-6; Isaias (Yesaya) 43:20, 21; Deutoronómiu (Ulangan) 4:20; 7:6; 14:2; Tito 2:14; Isaias (Yesaya) 9:2 10 Uluk imi laos Nai Maromak nia povu, maibee agora imi sai tiha ona Nia povu. Uluk imi seidauk hatene Maromak nia domin, maibee agora imi hatene ona.✡ Hoseia 2:23
Hakaas aan para moris loos
11 Maluk doben sira, imi nee ema lao rai deit, imi hela iha mundu nee la kleur ida. Tanba nee hau husu atu imi hadook aan tiha hosi imi nia hakarak nebee aat, tanba imi nia hakarak aat sempre halo funu hasoru imi nia aan. 12 Imi tenki hakaas aan para moris loos iha jentiu sira nia oin. Nunee, se sira duun matak imi, sira bele haree deit imi nia hahalok diak, i bainhira Jesus fila fali mai hosi lalehan, jentiu sira nee sei foti aas Nai Maromak nia naran.
Hakruuk ba ukun nain sira
13 Ita nia Nai Jesus hakarak imi tenki hakruuk ba ukun nain hotu-hotu iha mundu nee. Imi tenki hakruuk ba liurai, tanba nia mak ukun nain nebee boot liu. 14 Hakruuk mos ba ukun nain sira seluk, tanba liurai foti sira para kastigu ema nebee mak halo aat i gaba ema nebee mak hahalok diak. 15 Tanba Nai Maromak hakarak para imi halo buat nebee diak, atu ema beik-teen sira nebee mak la hatene buat ida, la iha liafuan ida atu koalia hasoru imi. 16 Imi simu ona liberdade hosi Maromak. Nunee imi tenki moris hanesan ema nebee livre ona. La bele uza imi nia liberdade nee hodi taka fali imi nia hahalok aat, maibee moris hanesan Maromak nia atan. 17 Hatudu respeitu ba ema hotu-hotu, hadomi imi nia maluk sarani sira, hamtauk Nai Maromak, i respeita liurai.
Aguenta iha terus laran hanesan Jesus Kristu
18 Atan sira, hakruuk ba imi nia patraun, i respeita sira. La bele hakruuk deit ba patraun nebee mak laran diak i ibun midar. Maibee hakruuk mos ba patraun nebee mak siak-teen. 19 Tanba se ema kastigu imi maski imi la sala, i depois imi aguenta ho pasiensia nafatin tanba imi hanoin Maromak, entaun imi nia hahalok nee halo haksolok Maromak nia laran. 20 Se karik imi halo sala mak ema baku, i imi simu terus nee ho pasiensia, imi manaan saida? Maibee se imi hetan terus tanba halo buat diak, depois imi aguenta, ida nee mak halo haksolok Maromak nia laran. 21 Maromak bolu imi para moris nunee, tanba Kristu mos terus ba imi. Nunee Nia sai ezemplu atu imi lao tuir nia ain fatin. 22 Iha Livru Sagradu hakerek nunee:
“Nia nunka halo sala.
Liafuan bosok nunka sai hosi Nia ibun.”✡ Isaias (Yesaya) 53:9
23 Bainhira ema tolok Nia, Nia la hataan. Bainhira ema halo Nia terus, Nia la ameasa atu halo aat fali sira. Maibee Nia entrega Nia Aan ba Nai Maromak nia liman, tanba Maromak mak tesi lia ho lo-loos.✡ Isaias (Yesaya) 53:7 24 Kristu rasik mak lori ita nia sala iha ai krus leten para ita bele livre hosi sala hodi moris loos. Nia kanek nee mak kura ona imi.✡ Isaias (Yesaya) 53:6 25 Uluk imi hanesan bibi malae nebee mak lao sala dalan. Maibee agora imi fila fali ona ba imi nia Bibi Atan, i Nia mak tau matan ba imi.

- 1 Pedro
- ←
- 2
- →

✡2:3 Salmus (Mazmur) 34:10

✡2:6 Isaias (Yesaya) 28:16

✡2:7 Salmus (Mazmur) 118:22

✡2:8 Isaias (Yesaya) 8:14-15

✡2:9 Ézodu (Keluaran) 19:5-6; Isaias (Yesaya) 43:20, 21; Deutoronómiu (Ulangan) 4:20; 7:6; 14:2; Tito 2:14; Isaias (Yesaya) 9:2

✡2:10 Hoseia 2:23

✡2:22 Isaias (Yesaya) 53:9

✡2:23 Isaias (Yesaya) 53:7

✡2:24 Isaias (Yesaya) 53:6

© 2016 UBB