- Marcos
- ←
- 10
- →

10
Kona ba feen ho lain soe malu
(Mateus 19:1-12; Lucas 16:18)
1 Liu tiha, Jesus baa iha provinsia Judeia, ho fatin-fatin iha mota Jordaun nia sorin balu ba. Ema barak mai haleu Nia, i Jesus hanorin sira hanesan baibain.
2 Iha mos ema Farizeu balu mai ho intensaun atu hamonu Nia. Sira husu nunee, “Tuir ita nia relijiaun nia hanorin, se mane ida kaben tiha ona, nia bele soe nia kaben, ka lae?”
3 Jesus hataan, “Hanoin lai! Lei kona ba feto ho mane, nebee Moisés foo ba ita, dehan halo nusaa?”
4 Sira hataan, “Lei Moisés nian dehan, ‘Ema bele fahe malu, naran katak foo uluk surat soe malu nian ba nia kaben.’ ”✡ Deutoronómiu (Ulangan) 24:1-4; Mateus 5:31
5 Jesus hataan fila fali, “Tanba imi nia ulun toos, mak Moisés hakerek hanesan nee. 6 Imi keta haluha istoria uluk liu kona ba Nai Maromak halo lalehan ho rai. Istoria nee hatete katak,
‘Nai Maromak halo ema, mane ho feto.✡ Hahuu (Jénesis, Kejadian) 1:27; 5:2
7 Nee duni, mane sei husik hela nia inan-aman,
i baa moris neon ida laran ida ho nia kaben,
8 i sira nain rua, hamutuk ida deit.’✡ Hahuu (Jénesis, Kejadian) 2:24
9 Tanba Nai Maromak hatete ona dehan, sira nain rua hamutuk ida deit, nee duni, ema la bele fahe sira.”
10 Liu tiha nee, Jesus ho Nia eskolante sira tama ba iha uma ida. Iha nee, sira husu ba Jesus kona ba nia liafuan ohin nee.
11 Jesus hataan, “Se mane ida soe nia kaben, i kaben fali ho feto seluk, ema nee halo sala. 12 I feto mos hanesan. Se nia soe tiha nia kaben, i kaben fali ho mane seluk, nia mos halo sala.”✡ Mateus 5:32; 1 Korintu 7:10-11
Nai Jesus foo bensaun ba labarik oan sira
(Mateus 19:13-15; Lucas 18:15-17)
13 Iha loron ida, ema lori sira nia oan ba Jesus, i sira husu ba Nia atu tau liman hodi foo bensaun ba sira. Maibee Jesus nia eskolante sira bandu netik.
14 Jesus haree nunee, Nia hirus Nia eskolante sira hodi dehan, “Husik labarik sira mai Hau. Keta bandu! Tanba ema hanesan sira nee, mak Nai Maromak nia ema. 15 Imi hanoin di-diak! See mak atu sai Nai Maromak nia ema, nia tenki hanoin Nai Maromak hanesan labarik sira hanoin sira nia inan-aman. Se lae, sira la serve atu sai Nai Maromak nia ema.”✡ Mateus 18:3 16 Nunee Jesus hakuak labarik oan sira nee, i tau liman ba ida-idak nia ulun, hodi foo bensaun ba sira.
Ema riku ida buka dalan hodi moris hamutuk ho Nai Maromak
(Mateus 19:16-30; Lucas 18:18-30)
17 Kuandu Jesus atu sai ona, ema riku ida halai mai hasoru Jesus. Nia hakruuk iha Jesus nia oin, hodi husu, “Mestri mak hau respeita, Ita Boot mak diak. Hau atu husu buat ida nunee: Hau atu halo saida, para hau bele hatene lo-loos katak, hau bele tama lalehan i moris hamutuk ho Nai Maromak?”
18 Jesus hataan, “Tanba saa mak o dehan, Hau ema diak? La iha ema ida mak diak, so Nai Maromak deit. 19 O hatene ona, Nai Maromak nia ukun fuan nebee dehan:
‘La bele oho ema.
La bele halo sala ho ema nia feen ou lain.
La bele naok.
La bele foo testemunha falsu.
La bele han-matak ema nia sasaan.
I respeita o nia inan-aman.’ ”✡ Ézodu (Keluaran) 20:12-16; Deutoronómiu (Ulangan) 5:16-20
20 Ema nee hataan, “Loos, mestri! Dezde hau sei kiik, ukun fuan sira nee, hau tuir hotu ona.”
21 Jesus hadomi ema nee, i dehan, “Nee loos! Maibee sei falta tan buat ida. Agora o fila ona, i baa faan tiha o nia rikusoin hotu. Nia osan nee, o fahe ba ema kiak ho ema susar sira. Foin o mai tuir Hau. Depois Nai Maromak sei foo fali ba o, riku seluk iha lalehan.”
22 Ema nee rona Jesus dehan nunee, nia laran susar tebe-tebes. Nia fila ho laran tristi atu mate, tanba nia ema riku boot.
23 Entaun Jesus haree ba-mai, i hatete ba Nia eskolante sira dehan, “Rona mai! Ema riku, susar tebe-tebes atu tama ba lalehan.”
24 Rona nunee, Nia eskolante sira mos hakfodak. Maibee Jesus hatete tan, “Rona mai! Atu sai Nai Maromak nia ema, susar tebe-tebes. Keta hanoin dehan ‘fasil’. 25 Kuda kamelu tama ba nia luhan liu hosi daun kuak, susar liu! Maibee susar liu tan, ema riku atu sai Nai Maromak nia ema, i tama ba lalehan.”
26 Jesus dehan nunee, halo sira bilaan liu tan. Depois sira husu ba malu, “Se nunee tebes, Nai Maromak salva see?”
27 Jesus haree ba sira ida-idak, hodi dehan, “Ba ema, la bele duni. Maibee, ba Nai Maromak, buat hotu-hotu bele!”
28 Depois Pedro hatete ba Jesus, “Amu, ami husik tiha ami nia sasaan hotu-hotu ona, hodi tuir Amu. Maibee ami simu saida?”
29-30 Jesus hataan, “Hau hatete ba imi nunee: See mak tuir Hau, i husik hela nia inan-aman, nia maun-alin, nia oan sira, nia toos, nia servisu, i nia uma laran tomak, hodi foo sai Nai Maromak nia Liafuan Diak, Nai Maromak sei foo fali dala atus ida. Buat hotu-hotu nebee nia husik nee, nia sei simu fali barak liu tan. Nia mos sei hetan terus, tanba nia tuir Hau. Maibee kuandu mundu nee remata, nia sei moris hamutuk ho Nai Maromak tinan ba tinan. Ida nee mak nia simu. 31 Hanoin di-diak! See mak foti aan boot, tuir Nai Maromak nia hanoin, nia ema kiik liu. Maibee see mak haraik aan hanesan ema kiik, tuir Nai Maromak nia hanoin, nia ema boot.”* Lian Gregu katak, “Ema barak nebee agora primeiru, sei sai fali ikus. I ema nebee agora ikus, sei sai fali primeiru.” Maibee iha sira nia lian ‘ema primeiru’ dehan ‘ema boot’. I ‘ema ikus’ dehan ‘ema kiik’. Haree mos Mateus 20:16, Lucas 13:30
Nai Jesus foo sai dala tolu ona kona ba Nia mate
(Mateus 20:17-19; Lucas 18:31-34)
32 Iha tempu nee, Jesus ho Nia eskolante sira lao dadauk ba iha Jerusalém. Jesus lao iha oin. I Nia eskolante sira ho ema seluk tuir Nia. Sira hanoin buat nebee Nia koalia tiha ona uluk, i sira laran rua-rua i tauk. Nunee Jesus bolu deit Nia eskolante sira mesak, hodi foo hatene tan ba sira, saida mak ema atu halo ba Nia iha Jerusalém. 33 Nia hatete, “Imi rona di-diak! Ita agora atu baa Jerusalém, tanba Hau Mane Maksoin. Maibee iha nebaa, ema sei faan Hau, foo ba mestri relijiaun ho nai lulik nia ulun sira. Depois sira sei tesi lia dehan, Hau tenki mate. Depois sira entrega Hau ba ema sira nebee la konhese Nai Maromak. 34 I ema sira nee tarata Hau. Sira tafui kabeen ba Hau. Sira baku Hau nia isin hodi sikoti too kanek. Nee hotu tiha, sira oho mate Hau. Hau mate duni. Maibee iha loron tolu,† Liafuan Gregu antigu dehan, “iha loron tolu”, maibee sira konta komesa hosi ohin loron (ida), aban (rua), bain rua (tolu), loron tolu (haat). Ema Timor konta seluk, komesa hosi aban (ida), bain rua (rua), loron tolu (tolu). Nunee, liafuan Gregu “iha loron tolu”, nee dehan katak, iha bain rua. Nunee mos, Nai Jesus mate iha Sesta Feira Santa (konta ida). Aban, loron Sabadu (konta rua). Depois, Nai Jesus moris fali ona iha Domingu Paskua (konta tolu, tuir sira nia dalan konta). Hau sei moris fali.”
Tiago ho João husu atu sai ema boot
(Mateus 20:20-28)
35 Iha tempu nee, Zebedeu nia oan, Tiago ho João, mai ba Jesus. Sira husu, “Amu, ami presiza Ita Boot.”
36 Jesus husu, “Imi presiza saida?”
37 Sira hataan, “Amu, aban-bainrua, kuandu Amu tuur kaer ona ukun, ami husu atu Amu foo fatin ba ami: ida tuur iha Amu nia sorin loos, ida iha sorin karuk. Para ami mos bele kaer ukun.”
38 Jesus hataan ba sira, “Imi nain rua nee la komprende saida mak imi husu. La kleur tan, Hau hetan terus tebe-tebes. Nunee oinsaa? Imi hanoin katak imi bele terus hamutuk ho Hau too mate ka?”✡ Lucas 12:50
39 Sira hataan, “Ami bele, Amu!”
Jesus hatete tan ba sira, “Loos duni. La kleur tan, imi mos hetan terus hanesan Hau. 40 Maibee kona ba tuur iha Hau nia sorin loos ka sorin karuk, nee laos Hau nia direitu. Nee Nai Maromak nia direitu. Nia desidi tiha ona, see mak bele tuur iha fatin nee.”
41 Kuandu Jesus nia eskolante sira seluk rona dehan Tiago ho João husu nunee, sira hirus. 42 Depois Jesus bolu sira hotu, hodi dehan, “Ema boot sira iha mundu nee, ukun nunee: Sira sempre hanehan sira nia reinu, too reinu sira book aan la diak. Ulun sira hosi nasaun nebee la konhese Nai Maromak, sira mos foo orden todan liu, too sira nia reinu la bele halo buat ida. 43 Maibee imi la bele halo nunee! See mak atu sai boot, nia tenki haraik aan, i serbi ema seluk.✡ Lucas 22:25-26 44 I see mak atu sai nai ulun, nia tenki haraik aan, i sai atan ba ema hotu.✡ Mateus 23:11; Marcos 9:35; Lucas 22:26 45 Tanba Hau Mane Maksoin. Hau mai iha mundu laos para ema serbi Hau; maibee Hau mai hodi serbi ema, i foo Hau nia aan hodi salva ema barak.”
Nai Jesus kura ema matan aat ida
(Mateus 20:29-34; Lucas 18:35-43)
46 Depois Jesus ho Nia eskolante sira too iha sidade Jerikó. Kuandu sira lao sai hosi sidade nee, ema barak mos tuir. Iha dalan ninin, ema matan aat ida, tuur hela hodi husu ezmola. Nia naran Bartimeu, Senhor Timeu nia oan. 47 Kuandu nia rona dehan, ema ida liu nee, Jesus hosi Nazaré, nia bolu kedas, “Senhor Jesus, liurai David nia jerasaun! Hanoin lai hau!”
48 Rona nia bolu nunee, ema hirus nia hodi bandu, dehan, “He! No-nook!”
Maibee nia bolu ho lian makaas liu tan, “Senhor Jesus, liurai David nia jerasaun! Hadomi hau lai!”
49 Nunee Jesus mos para tiha, hodi dehan, “Imi bolu nia mai!”
I sira dehan ba ema matan aat nee, “Senhor Mestri rona o ona, i Nia bolu o. Hamriik ona!”
50 Rona nunee, Bartimeu soe tiha nia manta, hamriik kedan, i baa hasoru Jesus.
51 Jesus husu, “O hakarak saida?”
Ema matan aat nee hataan, “Mestri, hau husu atu hau bele haree.”
52 Jesus hatete tan, “Tanba o fiar katak Hau bele kura o, agora o nia matan diak ona.”
I nia matan mos diak kedan. Hotu tiha, nia tuir kedan Jesus.

- Marcos
- ←
- 10
- →

✡10:4 Deutoronómiu (Ulangan) 24:1-4; Mateus 5:31

✡10:6 Hahuu (Jénesis, Kejadian) 1:27; 5:2

✡10:8 Hahuu (Jénesis, Kejadian) 2:24

✡10:12 Mateus 5:32; 1 Korintu 7:10-11

✡10:15 Mateus 18:3

✡10:19 Ézodu (Keluaran) 20:12-16; Deutoronómiu (Ulangan) 5:16-20

*10:31 Lian Gregu katak, “Ema barak nebee agora primeiru, sei sai fali ikus. I ema nebee agora ikus, sei sai fali primeiru.” Maibee iha sira nia lian ‘ema primeiru’ dehan ‘ema boot’. I ‘ema ikus’ dehan ‘ema kiik’. Haree mos Mateus 20:16, Lucas 13:30

†10:34 Liafuan Gregu antigu dehan, “iha loron tolu”, maibee sira konta komesa hosi ohin loron (ida), aban (rua), bain rua (tolu), loron tolu (haat). Ema Timor konta seluk, komesa hosi aban (ida), bain rua (rua), loron tolu (tolu). Nunee, liafuan Gregu “iha loron tolu”, nee dehan katak, iha bain rua. Nunee mos, Nai Jesus mate iha Sesta Feira Santa (konta ida). Aban, loron Sabadu (konta rua). Depois, Nai Jesus moris fali ona iha Domingu Paskua (konta tolu, tuir sira nia dalan konta).

✡10:38 Lucas 12:50

✡10:43 Lucas 22:25-26

✡10:44 Mateus 23:11; Marcos 9:35; Lucas 22:26

© 2016 UBB