- Hahuu (Jénesis)
- ←
- 26
- →

26
Isac bosok liurai Abimelek kona ba nia kaben
1 Iha tempu ida, rai hamlaha boot, hanesan rai hamlaha iha Abraão nia tempu. Nee duni, Isac baa husu lisensa ba Abimelek, ema Filistin sira nia liurai, atu nia hela iha aldeia Gerar. 2 Nia halo nunee, tanba NAI Maromak hatudu Aan ona ba nia, dehan, “O la bele baa iha Ejitu. Hela iha rai nebee Hau sei hatudu ba o. 3-4 Se o hela iha rai nee, Hau sei hamutuk ho o, i foo bensaun oi-oin ba o. Hau sei aumenta o nia jerasaun halo barak teb-tebes, hanesan fitun iha lalehan. I Hau mos sei foo ba o ho o nia jerasaun sira rai nee hotu. Liu hosi o nia jerasaun, nasaun hotu iha mundu sei hetan bensaun. Nunee Hau kumpri ona Hau nia promesa ho o nia aman Abraão.✡ Apostolu sira nia Istoria (Atos, Kisah) 3:25; Galásia 3:8 5 Hau halo buat sira nee hotu, tanba o nia aman tuir ona Hau nia hakarak, Hau nia orden, Hau nia lei.” 6 Nunee Isac hela lai iha Gerar.
7 Rebeca nee oin kapaas teb-tebes. Kuandu ema iha fatin nee haree nia, sira husu kona ba nia. Maibee Isac hataan, “Rebeca hau nia alin.” Nia tauk se nia dehan, nia kaben, ema bele oho tiha nia, hodi hadau tiha Rebeca. 8 Isac hela kleur ona iha nebaa, iha loron ida liurai Abimelek hateke hosi janela, nia haree Isac ho Rebeca hakuak malu ho rei malu hela. 9 Entaun nia haruka ema baa bolu Isac mai. Nia hatete, “Hau hatene lo-loos tiha ona katak, feto nee o nia kaben. Nusaa mak o dehan, nia o nia alin?”
Isac hataan, “Amu liurai! Hau tauk, se hau dehan nia hau nia kaben, keta halo be ema oho tiha hau.”
10 Liurai hataan, “Se ema ruma iha nee mak toba hamutuk ho o nia kaben karik, o bele foo sala mai ami. Nusaa mak o halo fali nunee mai ami?”
11 I liurai Abimelek hatete ba nia reinu tomak dehan, “Imi hotu rona di-diak! See mak brani book ema nee ka nia kaben, hau kastigu mate nia.”
Ema Filistin istori malu ho Isac kona ba bee posu
12 Iha tempu nee, Isac halo toos. I nia hetan fali nia rezultadu dala atus ida, tanba NAI Maromak foo bensaun ba nia. 13 Nia riku aumenta barak ba beibeik, too nia sai riku boot. 14 Nia karau, bibi ho bibi malae aumenta barak, i nia ema mos barak. Too ema Filistin sira laran moras nia.
15 Uluk, Isac nia aman Abraão sira kee bee posu barak. Maibee agora ema Filistin sira enxe tiha bee posu sira nee hotu ho rai.
16 I liurai Abimelek hatete ba Isac dehan, “Diak liu o husik tiha rai nee ona. Tan o iha ona poder liu ami.”
17 Nunee Isac sai hosi fatin nee, i baa hela iha rai tetuk Gerar. 18 Tuir mai, nia kee fila fali bee posu sira nebee ema enxe tiha ho rai. I nia foo naran ba bee posu sira nee, tuir naran nebee mak nia aman tau ona.
19 Isac nia ema sira kee bee posu ida iha rai tetuk Gerar nee, kona loos bee moris ida, too bee fakar sai mai. 20 Maibee bibi atan Gerar sira istori malu ho Isac nia bibi atan sira, tanba bee nee. Sira dehan, “Nee ami nia bee!” Nee mak Isac tau posu nee naran Esek, nee dehan katak ‘istori malu’.
21 Depois Isac nia ema sira kee tan posu ida. Maibee sira diskuti malu fali, tanba bee posu nee. Nee mak Isac tau posu nee naran Sitna, nee dehan katak ‘diskuti malu’.
22 Tuir mai, nia husik tiha fatin nee, baa kee fali iha fatin seluk. Iha posu nee sira la istori malu ona. Nee mak Isac tau posu nee naran Reobote, nee dehan katak ‘fatin luan’. I nia hatete, “Agora Maromak foo ona rai luan mai ita. Iha nee, ita foin bele aumenta barak.”
23 Hosi fatin nee, Isac sira sai baa hela fali iha rai Berseba. 24 Iha kalan nee, NAI Maromak hatudu Aan ba nia, hodi dehan, “Isac! Hau nee o nia aman Abraão nia Maromak. O keta tauk, tanba Hau mak kuidadu o. Hau sei foo bensaun ba o, i o nia jerasaun sei aumenta barak. Hau halo nunee, tanba Hau nia promesa ho o nia aman.”
25 Depois Isac hada fatuk halo meza sakrifisiu ida iha fatin nee, hodi agradese ba NAI Maromak. Nia hela iha fatin nee, i nia ema sira mos kee tan bee posu ida.
Isac ho Abimelek halo akordu
26 Iha tempu nee, liurai Abimelek mai hosi Gerar hamutuk ho nia belun Auzate, ho nia komandante funu Fikól, atu hasoru Isac. 27 Isac husu, “Nai liurai! Uluk, ita boot sira haruka ami sai tiha ona. Agora, imi mai halo saida tan?”
28 I sira hataan, “Agora ami hatene ona katak Nai Maromak hamutuk ho senhor. Tanba nee, ami hanoin, diak liu ita halo akordu ba malu hodi jura dehan, 29 imi sei la halo aat mai ami, nunee ami mos la halo aat ba imi. Ami halo diak duni ba imi, nee mak uluk imi sai ho dame hosi ami nia rain. Agora ami hatene, NAI Maromak foo bensaun ba imi.”
30 Tuir mai, Isac halo festa ba sira, i sira hotu haan-hemu rame-rame. 31 Iha aban dadeer-saan fali, sira halo juramentu. Depois Isac husik sira baa ho dame.
32 Iha loron nee duni, Isac nia ema sira mai foo hatene ba nia, dehan, “Senhor! Ami kee bee posu, hetan ona bee.” 33 Depois Isac foo naran ba posu nee Seba, nee dehan katak ‘juramentu’.* Iha lian Ebreu, Seba dehan katak ‘juramentu’ ka ‘hitu’ ka ‘destinu diak’. Ber dehan katak ‘posu’. Depois ema bolu sidade nee Berseba, too agora. Depois Isac foo naran ba posu nee Seba, nee dehan katak ‘juramentu’. Depois ema bolu sidade nee Berseba, too agora.
Esaú kaben ho feto nain rua hosi suku seluk
34 Kuandu Esaú tinan 40, nia kaben ho feto nain rua hosi suku Ete. Ida mak Beeri nia oan, naran Judite, i ida tan Elon nia oan, naran Bazemat. 35 Feto nain rua nee halo Isac ho Rebeca laran susar.

- Hahuu (Jénesis)
- ←
- 26
- →

✡26:3-4 Apostolu sira nia Istoria (Atos, Kisah) 3:25; Galásia 3:8

*26:33 Iha lian Ebreu, Seba dehan katak ‘juramentu’ ka ‘hitu’ ka ‘destinu diak’. Ber dehan katak ‘posu’.

© 2016 UBB