- Mateus
- ←
- 9
- →

9
Nai Jesus kura ema ida liman-ain mate
(Marcos 2:1-12; Lucas 5:17-26)
1 Hotu tiha Jesus sae fali roo hodi fila ba tasi sorin, iha Nia sidade. 2 Iha nebaa, ema balu mai hulan mane ida liman-ain mate, latan hela iha nia toba fatin. Sira lori nia ba Jesus. Bainhira Jesus haree sira nia fiar, Nia dehan ba ema isin mate nee, “Oan, laran metin ba! O nia sala hamoos tiha ona.”
3 Mestri relijiaun sira rona liafuan nee, sira murmura dehan, “Ema nee foti aan hanesan fali Maromak.”
4 Maibee Jesus hatene hela sira nia hanoin, entaun Nia dehan, “Nusaa mak imi hanoin aat nunee? 5 Se Hau dehan ba ema nee katak, nia sala hamoos tiha ona, imi seidauk hatene, sai duni nunee ka lae. Maibee se Hau haruka nia hamriik ona hodi lao, imi bele haree ho matan. 6 Agora Hau sei hatudu mo-moos ba imi katak, iha mundu nee, Hau, Mane Maksoin iha kbiit hodi hamoos ema nia sala.” Depois Jesus hatete ba ema isin mate nee, “Hamriik ona! Foti o nia toba fatin hodi fila ba uma.” 7 Ema nee mos hamriik kedas hodi lao ba uma.
8 Ema barak haree buat nebee Jesus halo nee. Sira hakfodak ho tauk, i sira hahii Maromak tanba Nia foo tiha ona kbiit hanesan nee ba ema.
Nai Jesus bolu Mateus para tuir Nia
(Marcos 2:13-17; Lucas 5:27-32)
9 Depois Jesus husik tiha fatin nee. Nia lao dadauk, Nia hetan ema kobrador impostu ida naran Mateus, tuur hela iha nia servisu fatin. Jesus dehan ba nia, “Mai tuir Hau!” I Mateus hamriik hodi tuir Jesus.
10 Depois Jesus baa haan iha Mateus nia uma, i kobrador impostu barak ho ema aat sira seluk mai haan hamutuk ho Jesus ho Nia eskolante sira.
11 Ema hosi grupu relijiaun Farizeu sira haree, i sira husu ba Jesus nia eskolante sira, “Nusaa mak imi nia mestri haan hamutuk fali ho kobrador impostu ho ema aat sira nee?”✡ Lucas 15:1-2
12 Maibee bainhira Jesus rona sira nia liafuan nee, Nia dehan, “So ema moras mak presiza doutor, ema isin diak lae. 13 Baa aprende di-diak Maromak nia liafuan nebee dehan, ‘Hau hakarak atu imi hatudu laran diak ba malu. Se lae imi lori sakrifisiu foo mai Hau mos la iha folin.’ Hau mai atu bolu ema ema aat sira, laos atu bolu ema nebee konsidera nia aan moris loos ona.”✡ Mateus 12:7; Hoseia 6:6
Tansaa mak Nai Jesus nia eskolante sira la jejun
(Marcos 2:18-22; Lucas 5:33-39)
14 Depois João Sarani Nain nia eskolante sira mai husu Jesus nunee: “Ami nebee tuir João Sarani Nain halo jejun. Ema Farizeu sira nia eskolante sira mos hanesan. Maibee tansaa mak Ita Boot nia eskolante sira la jejun?”
15 Jesus hataan ho komparasaun dehan, “Hau hanesan noivu ida nebee halo festa kazamentu. Bainhira noivu sei hamutuk ho nia bainaka sira, sira la bele tristi. Maibee too iha loron ida, ema sei lori lakon tiha noivu nee. Iha loron nee mak nia bainaka sira sei jejun.
16 La iha ema ida uza hena foun hodi taka fali ba hena bosan nebee kuak. Se lae hena foun dada hamutuk sai kiik tiha too estraga fali hena bosan nee halo naklees liu tan.
17 Nunee mos ema halo tua, la tau iha tua fatin nebee halo hosi animal nia kulit nebee tuan ona. Tanba tua foun sempre nafurin sae, i sei halo kulit tuan nee nakfera tanba toos tiha ona. Nunee tua mos fakar sai. Tua foun, tenki tau iha tua fatin foun. Nunee tua fatin bele dura i tua mos la fakar sai.”* Nunee Jesus hanorin dehan, la bele kahur Nia hanorin nebee foun ho ema Farizeu sira nia hanorin nebee tuan.
Nai Jesus halo moris menina ida, i kura feto ida tan
(Marcos 5:21-43; Lucas 8:40-56)
18 Jesus sei koalia hela ho João Sarani Nain nia eskolante sira, responsavel uma kreda ida mai hakneak iha Jesus nia oin hodi husu tulun dehan, “Hau nia oan feto foin mate. Hau husu atu Ita Boot baa tau liman ba nia hodi halo nia moris fali.” 19 Entaun Jesus hamriik lao tuir responsavel nee, i Nia eskolante sira mos baa hamutuk ho Nia.
20-21 Iha dalan klaran, iha feto ida, nia fulan mai la para durante tinan sanulu resin rua. Feto nee hanoin nunee: “Naran katak hau kona kois deit Nia hena mos, hau nia moras sei diak.” Entaun nia bes-besik ba iha Jesus nia kotuk hodi kona Jesus nia hena rohan.
22 Jesus fila ba kotuk i haree feto nee hodi dehan, “Oan, laran metin ba! O hetan kura tanba o fiar mai Hau.” I nia moras diak kedas.
23 Bainhira Jesus too iha responsavel nia uma, Nia haree ema toka muzika mate nian i ema barak tanis halerik. 24 Jesus dehan ba sira, “Imi hotu sai. Menina nee la mate ida, nia toba deit.” Maibee sira hamnasa fali Nia.
25 Bainhira ema sira nee sai hotu, Jesus tama ba laran hodi kaer menina nee nia liman, i menina nee hadeer fali. 26 Buat nebee Jesus halo nee, ema konta lemo-lemo, too ema iha rejiaun nee tomak hatene.
Nai Jesus kura ema matan delek nain rua
27 Depois Jesus sai hosi fatin nee. Nia lao dadauk, iha ema matan delek nain rua lao tu-tuir Nia hodi bolu ho lian makaas dehan, “Liurai Davíd nia jerasaun, hadomi ami ba!”
28 Jesus tama iha uma laran, ema matan delek nain rua nee mos tama tuir Nia. Jesus husu ba sira dehan, “Imi fiar katak Hau bele kura imi nia matan ka?”
Sira hataan, “Ami fiar, Nai.”
29 Depois Jesus tau liman ba sira nia matan hodi dehan, “Tanba imi nia fiar mak imi hetan kura.” 30 Sira nain rua nia matan haree moos kedas. I Jesus bandu makaas sira dehan, “La bele foo hatene buat nee ba see-see deit.” 31 Maibee sira sai baa konta lemo-lemo kona ba Jesus iha rejiaun nee tomak.
Nai Jesus kura ema ida nebee koalia la diak
32 Bainhira sira nain rua nee sai dadauk, ema lori tan sira nia maluk ida ba Jesus. Ema nee diabu domina ona too nia koalia la diak. 33 Jesus duni sai tiha diabu, ema nee bele koalia kedas. Ema barak nebee haree buat nee, sira hotu admira dehan, “Buat ida hanesan nee foin mak akontese iha rai Israel.”
34 Maibee ema Farizeu sira dehan, “Nia duni sai diabu tanba diabu nia xefi mak foo kbiit ba Nia.”✡ Mateus 10:25; 12:24; Marcos 3:22; Lucas 11:15
Presiza tan ema atu halao Maromak nia servisu
35 Jesus lao hosi sidade ba sidade ho aldeia ba aldeia hodi hanorin iha uma kreda laran. Nia foo sai Liafuan Diak kona ba oinsaa Maromak ukun nudar Liurai. I ema nebee moras oi-oin Nia kura tiha hotu.✡ Mateus 4:23; Marcos 1:39; Lucas 4:44 36 Bainhira Jesus haree ema barak nee, Nia hanoin loos sira, tanba sira la hatene atu halo oinsaa, i la iha ema ida atu tulun sira. Sira hanesan bibi malae nebee la iha bibi atan atu hatudu dalan ba sira.✡ Númerus (Bilangan) 27:17; 1 Liurai sira (Reis, Raja-raja) 22:17; 2 Krónikas (Tawarikh) 18:16; Ezekiel (Yehezkiel) 34:5; Zacarias 10:2; Marcos 6:34 37 Depois Jesus soe lia ba Nia eskolante sira dehan, “Batar iha toos laran maran tiha ona. Batar nee barak teb-tebes, maibee ema atu silu, uitoan deit. 38 Tanba nee harohan ba Toos Nain para haruka tan ema hodi silu batar nee.”† Batar maran mak ema nebee prontu atu rona Maromak nia liafuuan. Toos Nain mak Maromak. Ema nebee mak silu batar mak ema nebee haklaken Maromak nia liafuan. ✡ Lucas 10:2

- Mateus
- ←
- 9
- →

✡9:11 Lucas 15:1-2

✡9:13 Mateus 12:7; Hoseia 6:6

*9:17 Nunee Jesus hanorin dehan, la bele kahur Nia hanorin nebee foun ho ema Farizeu sira nia hanorin nebee tuan.

✡9:34 Mateus 10:25; 12:24; Marcos 3:22; Lucas 11:15

✡9:35 Mateus 4:23; Marcos 1:39; Lucas 4:44

✡9:36 Númerus (Bilangan) 27:17; 1 Liurai sira (Reis, Raja-raja) 22:17; 2 Krónikas (Tawarikh) 18:16; Ezekiel (Yehezkiel) 34:5; Zacarias 10:2; Marcos 6:34

†9:38 Batar maran mak ema nebee prontu atu rona Maromak nia liafuuan. Toos Nain mak Maromak. Ema nebee mak silu batar mak ema nebee haklaken Maromak nia liafuan.

✡9:38 Lucas 10:2

© 2016 UBB