- 1 Korintu
- ←
- 5
- →

5
Duni sai tiha sarani sira nebee halo buat aat
1 Hau rona katak, iha ema ida hosi imi mak halo sala seksual, nia hola fali nia aman nia feen kiik. Saida mak nia halo nee aat liu fali ema nebee mak la konhese Maromak.✡ Deutoronómiu (Ulangan) 22:30 2 Maibee imi foti aan nafatin hanesan fali buat ida la kona imi. Tuir loos imi tenki moe ho laran susar. I ema nee, imi tenki bandu atu la bele hamutuk tan ho imi sarani sira.
3 Maski hau dook hosi imi, maibee hau nia laran hamutuk ho imi. Nunee hau desidi tiha ona ema nee nia kastigu oinsaa, hanesan fali hau mos iha nebaa. 4 Entaun imi tenki halibur malu hamutuk hodi Nai Jesus nia naran. Hau nia laran mos sei hamutuk ho imi iha nebaa. Depois hodi Nai Jesus nia kbiit 5 imi tenki duni sai ema nee hosi sarani sira nia leet hodi entrega nia ba iha diabu nia boot Satanás nia liman. Nunee nia sei hetan susar ho terus iha mundu nee, atu nia bele husik nia hahalok aat i bele hetan salvasaun bainhira Nai Jesus fila fali mai.
6 La bele foti aan tan! Keta haluha katak, ita kahur fermentu uitoan deit ba trigu, bele halo masa trigu tomak nee sae. Nunee mos se imi husik ema halo buat aat iha imi nia klaran, sarani sira seluk mos bele halo tuir.✡ Galásia 5:9 7 Nee duni, soe tiha fermentu tuan nee, para imi bele sai hanesan paun foun nebee la tau fermentu. Loos duni, imi nia sala hamoos tiha ona, tanba Kristu mate tiha ona hanesan bibi malae oan nebee ema Judeu oho nudar sakrifisiu iha tempu Paskua.✡ Ézodu (Keluaran) 12:5 8 Tanba nee, mai ita moris hanesan ema nebee selebra festa Paskua. Nunee ita la haan ona paun nebee mak tau fermentu tuan, nee dehan katak, ita la bele halo ona sala ho buat aat oi-oin. Maibee ita haan fali paun nebee mak la tau fermentu, nee dehan katak, ita moris ho laran moos i koalia buat nebee loos.✡ Ézodu (Keluaran) 13:7; Deutoronómiu (Ulangan) 16:3
9 Uluk hau hakerek ba imi dehan, imi la bele liga ema nebee mak halo sala seksual. 10 Maibee hau laos bandu imi atu liga ema jentiu sira nebee mak halo sala seksual ka sala selu-seluk, hanesan matan fuan naklosu ba osan, han-matak ema nia sasaan, ka adora fali lulik. Se ita lakohi liga ema jentiu sira hanesan nee, diak liu ita husik tiha mundu nee. 11 Hau hakarak hatete mak nee: La bele liga ema nebee dehan nia fiar ba Kristu, maibee nia halo sala seksual, nia matan fuan naklosu ba osan, adora fali lulik, hatete aat ema, lanu-teen ka han-matak ema nia sasaan. La bele liga ema hanesan nee, atu tuur haan hamutuk mos la bele.
12-13 Kona ba ema nebee la fiar ba Kristu, hau la iha direitu atu tesi sira nia lia. Maromak mak hatene sira sala ka la sala. Maibee kona ba imi nia maluk sarani, imi rasik tenki tesi sira nia lia. Hanesan hakerek tiha ona iha Livru Sagradu dehan, “Duni sai tiha ema aat hosi imi nia klaran.”✡ Deutoronómiu (Ulangan) 13:5; 17:7; 19:19; 22:21; 24; 24:7

- 1 Korintu
- ←
- 5
- →

✡5:1 Deutoronómiu (Ulangan) 22:30

✡5:6 Galásia 5:9

✡5:7 Ézodu (Keluaran) 12:5

✡5:8 Ézodu (Keluaran) 13:7; Deutoronómiu (Ulangan) 16:3

✡5:12-13 Deutoronómiu (Ulangan) 13:5; 17:7; 19:19; 22:21; 24; 24:7

© 2016 UBB