- Tiago
- ←
- 1
- →

Surat hosi Tiago, responsavel sarani sira nian iha igreja sentral
Tiago

1
Tiago hahuu nia surat
1 Hau Tiago, Nai Maromak ho Nai Jesus Kristu nia atan.
Kumprimentus ba imi ema Judeu sira nebee tuir Nai Jesus iha nasaun selu-seluk.* Lian Gregu dehan, Tiago hakerek ba “suku 12 nebee namkari”. Nunee, nia hakerek ba ema Judeu sira nebee la hela iha sira nia rain rasik, maibee namkari iha nasaun selu-seluk. ✡ Mateus 13:55; Marcos 6:3; Apostolu sira nia Istoria (Atos, Kisah) 15:13; Galásia 1:19
Kuandu hasoru provasaun, haksolok deit ba
2 Maun-alin sira, kuandu imi hasoru provasaun oi-oin nebee koko imi nia fiar, haksolok deit ba. 3 Tanba imi hatene katak, se imi konsege aguenta iha terus ho tentasaun nia laran, i laran metin nafatin ba Maromak, maka imi nia pasiensia sei aumenta liu tan. 4 Imi tenki pasiensia nafatin too imi sai ema nebee diak, la iha frakeza ida, i prontu atu hasoru saida deit.
Se ita husu buat ruma ba Maromak, la bele husu ho laran ru-rua
5 Se iha imi ruma presiza matenek hodi hatene Nai Maromak nia hakarak, husu ba Nia, maka Nia sei foo. Tan Maromak sei foo ba ema hotu-hotu ho laran kamaan, i Nia sei la hirus. 6 Maibee kuandu imi husu ba Nia, imi tenki husu ho laran metin, la bele laran ru-rua. Tan see mak husu ho laran ru-rua, nia hanesan laloran nebee baku baa-mai bainhira anin boot. 7-8 Ema nebee fasil nakdoko nunee, nia ohin hanoin ida, aban hanoin seluk fali. Saida deit mak nia halo, nia namlele hela deit. Ema hanesan nee lalika mehi atu simu buat ruma hosi Maromak. Nunee husu ho laran metin ba!
Ema kiak ho ema riku
9 Ema kiak nebee fiar ona ba Nai Jesus, nia tenki haksolok, tanba Maromak foti nia halo aas. 10 I ema riku nebee fiar ona ba Nai Jesus, nia mos tenki haksolok, tanba Maromak hanorin nia atu la bele foti aan. Ema riku sei la dura, hanesan ai funan nebee la kleur namlaik ona. 11 Ai funan bele kapaas, maibee too bailoro, funan kapaas nee namlaik i maran too lakon tiha deit. Nunee mos ho ema riku. Kuandu nia sei fadigadu hela ho nia riku, nia mate, la lori buat ida.✡ Isaias (Yesaya) 40:6-7
Tentasaun nunka mai hosi Maromak
12 Maromak foo bensaun ba ema nebee aguenta ho pasiensia kuandu hasoru provasaun oi-oin nebee koko nia fiar. Bainhira nia manaan, Maromak sei foo premiu ida ba nia.† Lian Gregu hakerek dehan, nia simu “stefanos moris”. Stefanos nee premiu ida nebee ema Gregu foo ba atleta ida nebee mak manaan. Nia modelu hanesan koroa. Prémiu nee mak moris nebee Maromak promete ona atu foo ba ema nebee hadomi Nia.
13 Hanoin di-diak. Se imi hasoru tentasaun nebee dada imi hakarak atu halo sala, imi la bele dehan, “Tentasaun nee mai hosi Nai Maromak.” La iha tentasaun ida mak bele dada Nai Maromak atu halo sala, i Maromak mos nunka dada ema ida atu monu ba sala. 14 Tentasaun sai hosi ita ema nia hakarak nebee aat, nee mak rasta ita monu ba lasu. 15 Hanoin aat mak dada ita ba halo sala. I bainhira ita halo sala nafatin, maka sala nee sei lori ita ba mate.
16 Maun-alin doben sira, bainhira ema bosok imi kona ba buat sira nee, keta fiar!
17 Prezenti diak ho furak hotu-hotu nebee ita simu, mai hosi Nai Maromak. Nia mak halo loro matan, fulan ho fitun sira. Buat sira nee muda beibeik. Maibee Nai Maromak nunka muda. 18 Nai Maromak hakarak atu halo ita sai Nia oan. Nee mak Nia foo Nia Liafuan Loos mai ita para ita bele hetan moris foun. I hosi buat hotu-hotu nebee Nia halo iha mundu nee, Nia hili ona ita mak valór liu, hanesan batar fulin dia-diak nebee toos nain taa uluk hodi foo ba Maromak.
Rona i halo tuir Maromak nia liafuan
19 Maun-alin doben sira, imi tenki prontu hodi rona ema seluk, keta ansi koalia, i keta hirus-door. 20 Tanba ema nebee hirus ona, la halo buat diak tuir Nai Maromak nia hakarak.
21 Nee duni, imi tenki soe tiha imi nia hahalok aat sira hotu, i haraik aan hodi simu Maromak nia liafuan, nebee Nia kuda iha imi nia laran hodi salva imi.
22 Nai Maromak nia liafuan nee, imi tenki halo tuir, la bele rona deit! Se lae, imi bosok imi nia aan rasik. 23 Kuandu ema rona ona Liafuan nee, maibee la halo tuir, nee hanesan nia fihir nia aan iha lalenok. 24 Depois nia fila kotuk, nia haluha kedas nia oin halo nusaa. 25 Maibee imi tenki buka hatene di-diak Nai Maromak nia liafuan kompletu nebee liberta ita, i tenki halo tuir Liafuan nee. La bele rona hosi tilun sorin, sai fali hosi sorin. Se imi halo tuir Maromak nia liafuan, maka Nia sei foo bensaun ba imi iha buat saida deit mak imi halo.
26 Se imi dehan imi badinas tuir relijiaun, maibee la kuidadu ho imi nia ibun, imi bosok imi nia aan rasik. Hahalok hanesan nee mos saugati deit. 27 Hahalok tuir relijiaun nian nebee diak i la iha sala tuir Nai Maromak haree, mak hanesan nee: ajuda feto faluk ho oan kiak sira nebee terus, i kuidadu aan atu la bele husik ema iha mundu nee dada ita ba hahalok aat.

- Tiago
- ←
- 1
- →

*1:1 Lian Gregu dehan, Tiago hakerek ba “suku 12 nebee namkari”. Nunee, nia hakerek ba ema Judeu sira nebee la hela iha sira nia rain rasik, maibee namkari iha nasaun selu-seluk.

✡1:1 Mateus 13:55; Marcos 6:3; Apostolu sira nia Istoria (Atos, Kisah) 15:13; Galásia 1:19

✡1:11 Isaias (Yesaya) 40:6-7

†1:12 Lian Gregu hakerek dehan, nia simu “stefanos moris”. Stefanos nee premiu ida nebee ema Gregu foo ba atleta ida nebee mak manaan. Nia modelu hanesan koroa.

© 2016 UBB