- Hahuu (Jénesis)
- ←
- 7
- →

7
Rai nabeen
1 Tuir mai, NAI Maromak hatete ba Noé, “Hau haree baa iha nebee-nebee, maibee so o mesak deit mak moris loos. Tanba nee, o ho o nia kaben ho o nia oan sira tama ona ba roo laran nee. 2-3 Hosi animal hotu-hotu nebee imi bele haan, ho animal hotu-hotu nebee bele lori mai foo Hau, o lori par hitu-hitu tama ba roo laran. Hosi manu fuik hotu-hotu mos lori par hitu-hitu. Maibee animal sira seluk, lori deit par ida-ida, aman ida, inan ida. Nunee animal ho manu fuik sira nee sai fini, para bele iha nafatin.
4 Hanoin di-diak! Tanba loron hitu tan, Hau haruka udan boot mai la para, too loron haat-nulu kalan haat-nulu. Ho nunee, Hau halo mate buat hotu-hotu nebee moris iha rai maran, nebee Hau halo ona.”
5 I Noé mos halo tuir buat hotu-hotu nebee mak Nai Maromak haruka. 6 Bainhira udan boot nee mai, Noé tinan 600 ona. 7 Noé ho nia kaben, ho nia oan sira, ho nia feto foun sira tama ba roo laran, para bele salva aan hosi bee boot nee. 8-9 Tuir NAI Maromak nia orden nee, Noé lori tama ba roo manu fuik oi-oin ho animal sira seluk, ida-idak ho nia par. Nia lori animal nebee ema bele haan, ho mos animal nebee bandu la bele haan. 10 Liu tiha loron hitu, udan boot mos fakar mai, too mundu bee nakonu.
11 Natoon Noé tinan 600, liu fulan rua loron 17, rai mos nabeen. Iha tempu nee, hanesan odamatan lalehan nakloke, udan boot mos fakar mai. I bee matan hotu-hotu iha rai okos nakfera too bee fakar sai. 12 Udan mos mai loron-kalan la para, too loron haat-nulu.
13 Maibee iha loron nee, Noé nia kaben, nia oan nain tolu nee mak, Sem, Jafé ho Kam, ho nia feto foun sira hotu tama ba roo laran. 14 Sira tama hamutuk ho animal sira, hanesan animal hakiak ho animal fuik, manu fuik ho buat sira seluk nebee mak iha liras. 15-16 Pár ida-ida hosi buat hotu-hotu nebee iha moris, tama ba roo laran hamutuk ho Noé, tuir Nai Maromak nia orden.
Kuandu sira tama tiha hotu ona, NAI Maromak taka tiha odamatan.
17-19 Udan boot mai nafatin, too loron haat-nulu. Bee sae aumenta aas too roo namlele iha bee leten. Bee sae beibeik too taka tiha foho aas sira. 20 Bee nee sae nafatin, too liu tiha foho tutun sira nee metru hitu.
21-23 Nunee buat hotu-hotu nebee moris iha rai maran mate mohu. Hanesan ema, animal hakiak ho animal fuik - kiik ho boot - ho manu fuik sira. So Noé ho sira nebee iha roo laran mak moris. 24 Bee nee la tuun durante fulan lima.* Lian Ebreu hatete ‘loron 150’.

- Hahuu (Jénesis)
- ←
- 7
- →

*7:24 Lian Ebreu hatete ‘loron 150’.

© 2016 UBB