- Galásia
- ←
- 5
- →

5
Kaer metin liberdade nebee Kristu foo
1 Kristu hasai ona ita hosi lei relijiaun nia okos, atu nunee ita bele moris livre. Neebee kaer metin imi nia liberdade nee, i keta husik ema halo imi sai atan fali.
2 Rona mai! Hau Paulo mak koalia. Se imi simu sunat para bele diak malu ho Maromak, entaun Kristu nia mate la iha folin ba imi. 3 Hau hatete dala ida tan: See mak simu sunat tuir ema Judeu nia lei relijiaun, nia mos tenki halo tuir lei nee tomak. 4 Ema nebee hakaas aan moris tuir lei para Nai Maromak bele simu nia, ema nee moris haketak aan hosi Kristu hodi fila kotuk ba Nai Maromak nia domin. 5 Maibee Maromak nia Espiritu halo ita laran metin katak, Maromak sei simu ita tanba ita fiar ba Jesus Kristu. 6 Nunee, se ita laran ida ho Kristu Jesus, ita sunat ka la sunat, nee la iha buat ida. Importante mak nee: ita fiar ba Kristu, i hatudu fiar nee liu hosi hadomi ema seluk.
7 Uluk imi moris tuir dalan loos. See mak bosok imi hodi sees fali hosi dalan nee? 8 Lia bosok nebee imi rona nee, laos mai hosi Nai Maromak. Tanba Nia mak bolu imi sai Nia oan. 9 Ema dehan, “Fermentu ituan bele halo trigu sae makaas.” Nunee mos hanorin falsu, maski ituan deit, bele lori ema barak ba dalan sala.✡ 1 Korintu 5:6 10 Bele nunee mos, hau laran metin katak, imi sei la tuir sira nia hanorin falsu nee, tanba ita hotu laran ida ona ho Nai Jesus Kristu. I Nai Maromak sei kastigu see-see deit mak halo imi sai konfuzaun.
11 Maun-alin sira, se karik hau hanorin nafatin katak, ema tenki sunat, entaun ema Judeu sei la halo hau terus hanesan agora nee, i hau nia hanorin kona ba Jesus nia mate iha krus mos, la halo sira hirus. 12 Maibee ema nebee halo imi sai konfuzaun kona ba sunat, husik ba, sira halo liu tan too sira rasik kapa sira nia aan ba!
13 Maun-alin sira, Maromak bolu ona imi para sai ema nebee livre. Maibee keta hanoin katak, imi livre atu halo saida deit mak imi hakarak halo, lae. Imi tenki hadomi malu, i serbi malu. 14 Iha Livru Sagradu hakerek dehan, “O tenki hadomi o nia maluk, hanesan o hadomi o nia aan rasik.” Se imi halo tuir ukun fuan ida nee, nee dehan katak, imi halo tuir ona Maromak nia lei tomak.✡ Levítiku (Imamat) 19:18 15 Maibee se imi lees malu i haan malu hela deit, mak imi sei haree. La kleur, imi rahun hotu.
Moris tuir Espiritu Santu, laos tuir ita ema nia hakarak
16 Buat nebee hau atu hatete ba imi mak nee: Imi tenki moris tuir Espiritu Santu nia hakarak. Se imi moris nunee, entaun imi sei la halo buat aat tuir imi nia hakarak rasik. 17 Tanba ita ema nia hakarak la haan malu ho Espiritu nia hakarak. I Espiritu nia hakarak la haan malu ho ita ema nia hakarak. Buat rua nee kontra malu. Tanba nee mak buat nebee imi hakarak halo, imi la bele halo.✡ Roma 7:15-23 18 Maibee se imi moris tuir Espiritu Santu nia hakarak, mak imi la moris tan iha lei relijiaun nia okos.
19 Imi hatene mo-moos ona, ema nebee halo aat tuir sira nia hakarak, sira nia hahalok oinsaa. Por ezemplu, halo sala seksual ho sala foer oi-oin too la hatene moe, 20 adora lulik, kaer ai kulit aat, odi malu, istori malu, kaan ema nia sasaan, nervozu aat, buka diak deit ba nia aan rasik, forma grupu keta-ketak hodi la simu malu, 21 laran moras ema, lanu-teen, festa too halo arbiru tuun-sae, i buat aat selu-seluk tan. Uluk hau foo hatene tiha ona ba imi, agora hau foo hanoin dala ida tan: ema sira nebee moris hanesan nee, sira la bele tama Nai Maromak nia reinu.
22 Maibee se ita moris tuir Espiritu Santu nia hakarak mak Nia halo ita sai ema nebee hatene hadomi, laran haksolok, paz, pasiensia, laran diak, tulun ema, halo tuir buat nebee ita promete, 23 laran maus, i domina aan. La iha lei ida mak bandu hahalok sira nee. 24 See mak sai ona Kristu Jesus nia ema, nia la moris tan tuir nia hakarak nebee aat. Tanba hakarak aat ho hanoin aat hotu-hotu, nia prega tiha ona iha krus. 25 Espiritu Santu foo ona moris foun mai ita, nunee ita tenki moris tuir Nia hakarak. 26 Ita la bele foti aan, la bele sadik malu, i la bele laran moras malu.

- Galásia
- ←
- 5
- →

✡5:9 1 Korintu 5:6

✡5:14 Levítiku (Imamat) 19:18

✡5:17 Roma 7:15-23

© 2016 UBB