- Marcos
- ←
- 14
- →

14
Ema boot sira buka dalan atu kaer nonook Nai Jesus
(Mateus 26:1-5; Lucas 22:1-2; João 11:45-53)
1-2 Nee liu tiha, nai lulik nia ulun sira ho mestri relijiaun sira buka tempu diak hodi kaer Jesus ho nonook para oho. Maibee sira dehan, “Hein lai. Ita la bele kaer lai Nia, tanba loron boot besik ona. Keta halo be ema barak halo rungu-ranga.”
Sira koalia nunee, tanba loron rua tan, ema Judeu sira nia loron boot, ida nebee sira bolu festa ‘Paskua’, ho ‘Festa Paun la Tau Fermentu’. Iha loron festa nee, sira hanoin fali tempu uluk, nebee sira nia bei-ala sira sai hosi Rai Ejiptu.✡ Ézodu (Keluaran) 12:1-27
Feto ida fui mina morin karu ba Nai Jesus
(Mateus 26:6-13; João 12:1-8)
3 Iha aldeia Betánia, iha ema ida naran Simão. Uluk ema hotu hakribi nia, tanba nia hetan moras lepra. Maibee agora nia diak tiha ona.
Antes loron boot too, Jesus baa haan iha Simão nia uma. Momentu sira haan hela, iha feto ida mai hasoru Jesus. Nia lori mina morin botir ida. Mina morin nee folin karu tebe-tebes.* Lian Gregu dehan, mina nee folin ‘denari’ 300. Mina nee nia naran ‘nardos’. Uluk ema halo mina nee hosi ai abut morin ida. Botir mina nian nee, ema bahat hosi fatuk. Botir nee nia folin mos karu. Lian Gregu dehan, botir nee halo hosi fatuk ida naran ‘alabastros’. Lucas 7:37-38. Depois nia baku rahun tiha botir nia ibun, i fui mina morin nee ba Jesus nia ulun. Nee hatudu katak nia respeita Jesus hanesan ema boot.
4 Maibee iha fatin nee, iha mos ema seluk. Kuandu sira haree nia halo nunee, sira hirus nia. I sira dehan ba malu, “See mak feto ida nee? Nusaa mak nia bele fui saugati tiha mina morin ida karu tebe-tebes nee?! 5 Diak liu nia faan deit mina morin nee. I nia osan hodi baa foo ba ema kiak sira. Tanba mina morin nee folin karu, hanesan badaen ida manaan osan iha tinan ida nia laran.”
6 Maibee Jesus hataan, “Imi keta hirus feto nee. Husik ba. Hau kontenti, tanba nia tau ona mina morin nee ba Hau nia isin. 7 Ema kiak sira sempre hamutuk ho imi. Nunee imi bele ajuda sira iha loron nebee deit. Maibee la kleur tan, Hau la hamutuk ho imi ona. Tanba Hau nia mate besik ona.✡ Deutoronómiu (Ulangan) 15:11 8 Ema atu hakoi Hau. Maibee feto nee tau kedan ona mina morin ba Hau. Nunee, nia halo buat diak ida. 9 Hanoin di-diak! Bainhira ema foo sai Nai Maromak nia liafuan iha mundu tomak, sira mos sei konta kona ba feto nee nia hahalok diak nee. Nunee, ema hotu bele hanoin kona ba nia.”
Judas hanoin aat atu faan Jesus
(Mateus 26:14-16; Lucas 22:3-6)
10 Nee liu tiha, Jesus nia eskolante ida hosi sira nain sanulu resin rua nee, sai hosi Simão nia uma. Nia Judas Iscariotes. Nia baa buka nai lulik nia ulun sira, atu faan Jesus ba sira. 11 Hasoru tiha sira, nia kontratu atu entrega Jesus ba sira. Kuandu sira rona nia koalia nunee, sira gosta tebes. I sira promete dehan, “Se o halo nunee, ami sei foo osan.” Depois Judas sai baa buka dalan hodi foo Jesus ba sira.
Nai Jesus haan hamutuk ho Nia eskolante sira iha festa Paskua
(Mateus 26:17-25; Lucas 22:7-14, 21-23; João 13:21-30)
12 Depois ema Judeu sira nia loron boot komesa. Iha loron primeiru sira tunu paun, maibee la tau fermentu. I sira mos oho bibi malae hodi halo festa. Nunee Jesus nia eskolante sira mai husu ba Nia, “Senhor, ita hakarak ami baa prepara festa Paskua iha nebee?”
13 Jesus haruka Nia eskolante nain rua dehan, “Imi baa uluk iha sidade Jerusalém. Imi sei hetan mane ida hasaan bee iha sanan rai ida. Imi tuir deit nia. 14 Nia tama ba uma nebee, imi tuir deit nia. Depois imi hatete ba uma nain nunee, ‘Senhor, ami nia Mestri husu fatin ida, para nia uza hodi halo festa Paskua ho Nia eskolante sira.’ 15 Depois ema nee sei hatudu kuartu boot ida iha uma andar leten. Nia prepara kompletu tiha fatin nee ona. Hela deit imi nain rua baa prepara hahaan.”
16 Nunee sira nain rua baa ona iha sidade. Iha nebaa sira hetan buat hotu-hotu tuir Jesus hatete ona ba sira. I sira prepara hahaan festa Paskua nian. Depois sira baa bolu Jesus.
17 Lokraik ona, Jesus ho Nia eskolante nain sanulu resin rua baa iha nebaa. 18 Sira tuur hodi haan hamutuk. Sira sei haan hela, Jesus komesa koalia, “Imi rona mai! Iha ema ida hosi imi mak sei faan Hau ba ema seluk.”✡ Salmus (Mazmur) 41:10
19 Rona nunee, sira laran susar tebe-tebes. I sira ida-idak husu ba Jesus dehan, “Senhor, laos hau, to?”
20 Jesus hataan, “Ema nebee hoban nia paun hamutuk ho Hau iha manko nee, nia mak sei faan Hau. 21 Rona di-diak! Hau, Mane Maksoin. Hau tenki mate duni tuir saida mak sira hakerek ona iha Nai Maromak nia liafuan. Maibee imi tenki kuidadu! Ema nebee faan Hau nee, nia rasik sei lori nia todan. Diak liu nia inan la bele hahoris nia iha mundu nee.”
Nai Jesus foo hatene katak paun ho tua hanesan sinal hodi hanoin Nia
(Mateus 26:26-30; Lucas 22:14-20; 1 Korintu 11:23-25)
22 Sira sei haan hela, Jesus foti paun fuan ida, hodi foo agradese ba Nai Maromak. Depois nia silu paun nee i fahe ba Nia eskolante sira. Nia hatete, “Paun nee Hau nia isin. Simu hodi haan ba.”
23 Depois Nia foti fali tua kopu ida. Nia foo tan agradese ba Nai Maromak. Depois Nia foo tua kopu nee ba Nia eskolante sira hemu. 24 I Nia hatete, “Tua nee Hau nia raan. Raan nee, sei fakar hodi salva ema barak. Raan nee hatudu katak buat nebee mak Nai Maromak promete ona, agora mosu tiha ona. Simu hodi hemu ba.✡ Ézodu (Keluaran) 24:8; Jeremias (Yeremia) 31:31-34
25 Rona di-diak! Komesa kalan nee, Hau la hemu tan tua ona. Too Hau tuur hodi ukun ho Hau nia Aman iha lalehan, foin Hau hemu fali.”
26 Nee hotu tiha, sira kanta hamutuk hodi hahii Nai Maromak. Depois sira sai, hodi baa iha foho Oliveira.
Nai Jesus foo sai uluk katak, Pedro sei nega Nia
(Mateus 26:31-35; Lucas 22:31-34; João 13:36-38)
27 Iha dalan klaran, Jesus hatete ba sira, “Orsida kalan, imi hotu-hotu sei halai husik hela Hau mesak. Nee tuir Nai Maromak nia liafuan nebee ema hakerek tiha ona:
‘Hau sei oho tiha bibi atan.
Nunee nia bibi sira sei halai namkari.’✡ Zacarias 13:7
28 Hau sei mate duni. Maibee kuandu Hau moris fali, Hau baa uluk imi iha provinsia Galileia.”✡ Mateus 28:16
29 Rona nunee, Pedro kontra kedas Jesus hodi dehan, “Amu, bele ema hotu halai husik hela Amu, maibee hau mak lae duni. Hau sei la husik Amu hela mesak.”
30 Jesus hataan, “Apeu, hanoin di-diak! Orsida kalan, molok manu kokoreek dala rua, o sei nega Hau dala tolu.”
31 Pedro simu tan, “Lae, Amu! Bele ema atu oho hau mos, hau sei la nega Amu!”
Pedro nia kolega sira mos hatete nunee.
Nai Jesus harohan iha Getsemani
(Mateus 26:36-46; Lucas 22:39-46)
32 Nee liu tiha, Jesus ho Nia eskolante sira lao nafatin too iha plantasaun ida iha foho Oliveira. Fatin nee naran Getsemani. Jesus hatete ba Nia eskolante sira, “Imi tuur lai iha nee. Hau sei baa harohan iha nebaa.”
33 Nia lori deit Pedro, Tiago ho João ba hamutuk ho Nia. Momentu nee, Nia laran komesa susar i tristi tebe-tebes. 34 Nia hatete ba sira, “Hau nia laran susar liu! Too Hau senti atu mate deit. Imi hein lai iha nee.”
35-36 Depois Jesus lao ba oin uitoan. Nia monu ba rai, i harohan ho laran susar. Nia dehan nunee, “Apaa doben. Se Apaa hataan, Hau lalika simu terus too mate hanesan nee. Apaa bele halo buat hotu-hotu. Nunee, se bele, Apaa hasai tiha terus nee hosi Hau. Maibee la bele tuir Hau nia hakarak. Tuir deit Apaa nia hakarak.”
37 Liu tiha, Nia fila ba Nia eskolante nain tolu nee, maibee sira toba dukur hela. I Nia fanu sira, hodi dehan ba Pedro, “Apeu,† Liafuan Gregu dehan ‘Simão’. Nee Pedro nia naran uluk nian. o toba ka?! Hau iha nebaa la kleur ida. Nusaa mak imi la bele hein uitoan?! 38 Hadeer ona! Imi nia laran hakarak duni halo buat diak, maibee imi nia isin mak fraku. Tanba nee, imi tenki harohan, para kuandu hetan tentasaun ruma, imi la monu.”✡ 1 Korintu 10:13
39 Depois Jesus baa harohan dala ida tan. Nia husu fali ba Nai Maromak para Nia la bele simu terus boot nee. 40 Depois Nia mai, haree Nia eskolante nain tolu nee. Maibee sira toba hela tan, tanba sira matan dukur atu mate. I Nia fanu fali sira, maibee sira la hatene saida mak sira atu hataan ba Nia.
41 Nee liu tiha, Jesus husik hela sira, hodi baa harohan tan. Nee dala tolu ona. Liu tiha, Nia mai fanu sira. Nia dehan, “Imi sei toba tan ka?! Too ona! Hau Mane Maksoin. Agora, ema mai kaer Hau, hodi entrega ba ema aat sira nia liman. 42 Hadeer ona! Loke imi nia matan hodi haree took. Ema ida atu faan Hau nee, mai ona. Mai ita baa hasoru sira.”
Ema kaer Nai Jesus
(Mateus 26:47-56; Lucas 22:47-53; João 18:3-12)
43 Jesus sei koalia hela, Judas mos mai ho ema barak. Sira lori ai dona ho punhal hodi kaer Jesus. Sira tuir orden hosi nai lulik nia ulun sira, mestri relijiaun sira, ho nai ulun sira. 44 Antes sira mai, Judas foo sinal kedas dehan, “Imi haree di-diak! Ema ida hau baa rei nee, Nia mak nee. Imi kaer kedan Nia i lori ba.”
45 Nunee, kuandu Judas too ba, nia baa kedas Jesus hodi hatete, “Mestri!” I nia mos rei Jesus. 46 Haree Judas nia sinal, ema barak mai kaer Jesus.
47 Maibee Jesus nia eskolante ida losu espada, hodi tesi tiha ema ida nia tilun. Ema kanek nee, nai lulik boot nia atan. 48 Jesus mos hatete ba ema sira nebee kaer Nia, “Nusaa! Imi hanoin Hau ema naok-teen ka? Nee mak imi mai atu kaer Hau lori ai dona ho espada! 49 Loro-loron Hau hanorin hela imi iha Nai Maromak nia uma kreda boot laran, maibee la iha ema ida atu kaer Hau. Agora, mai kaer Hau ona ba! Tanba nee, hakerek tiha ona iha Livru Sagradu.”✡ Lucas 19:47; 21:37
50 Jesus nia eskolante sira tauk atu mate. I sira hotu halai namkari soe hela Jesus mesak deit.
51 Iha nee mos, iha ema klosan ida tuir iha Jesus nia kotuk. Nia falun aan ho deit hena rohan ida. Ema sira nee atu kaer mos nia, 52 maibee sira kaer deit mak nia hena, i nia halai ho isin molik deit, tanba nia tauk atu mate.
Ema boot sira foo justisa ba Nai Jesus dehan Nia tenki mate
(Mateus 26:57-68; Lucas 22:54-55, 63-71; João 18:13-14, 19-24)
53 Liu tiha nee, sira lori Jesus ba iha nai lulik boot nia uma. Iha uma nee, ema Judeu nia ema boot sira halibur malu hodi foo justisa ba Jesus. Sira nai lulik nia ulun sira, mestri relijiaun sira, ho nai ulun sira. 54 Kuandu ema kaer ona Jesus hodi ba, Pedro mos tuir subar hosi kotuk, too iha nai lulik boot nia uma. Nia mos tama ba iha kintal laran, i baa haneruk ahi hamutuk ho ema sira iha nebaa.
55 Iha uma laran, nai lulik nia ulun sira koalia ho membru sira hosi Konselhu Relijiaun Judeu nian. Sira hotu buka Jesus nia sala atu hamonu Nia, para bele kastigu mate Nia. Maibee sira buka Jesus nia sala, la hetan. 56 Sira bolu ema barak mak mai foo testemunha. Maibee testemunha sira nee, liafuan la haan malu.
57 Iha ema balu hamriik foo testemunha falsu, hodi hatete, 58 “Ami rona ema nee dehan, ‘Hau sei halo rahun tiha Nai Maromak nia uma kreda boot, nebee ema halo ho liman. Depois, iha loron tolu,‡ Liafuan Gregu antigu dehan, “iha loron tolu”, maibee sira konta komesa hosi ohin loron (ida), aban (rua), bain rua (tolu), loron tolu (haat). Ema Timor konta seluk, komesa hosi aban (ida), bain rua (rua), loron tolu (tolu). Nunee, liafuan Gregu “iha loron tolu”, nee dehan katak, iha bain rua. Nunee mos, Nai Jesus mate iha Sesta Feira Santa (konta ida). Aban, loron Sabadu (konta rua). Depois, Nai Jesus moris fali ona iha Domingu Paskua (konta tolu, tuir sira nia dalan konta). Hau sei harii fila fali uma nee, maibee la uza ona ema nia liman.’ ”✡ João 2:19 59 Maibee sira nia liafuan nee mos, la haan malu.
60 Depois nai lulik boot hamriik iha ema barak sira nia oin, hodi husu ba Jesus, “Ema barak foo sala ba o. Nusaa mak o nonook deit?”
61 Maibee Jesus la hataan liafuan ida. Nai lulik boot husu dala ida tan ba Nia, “O hatete lai! Nai Maromak promete ona hori uluk atu haruka Kristu mai. O mak Kristu, Nai Maromak nia Oan, ka lae?”
62 Jesus hataan, “Loos duni! Hau mak Kristu. Imi sei haree Hau, Mane Maksoin, tuur iha Nai Maromak nia liman loos hodi ukun hamutuk ho Nia, Ida nebee Forsa tebe-tebes. I imi sei haree Hau tuun ho kalohan hosi lalehan mai.”✡ Daniel 7:13
63 Rona Jesus koalia nunee, nai lulik boot hirus aat liu, too nia lees tiha nia hena. Depois nia hatete ba ema barak nee, “Ita la presiza tan testemunha ona. 64 Imi rona ona ho tilun rasik, Nia rasik dehan, Nia mak Nai Maromak nia Oan rasik. Hanesan nee, Nia hatete aat Nai Maromak. Tuir ita nia lei relijiaun, see mak foti aan hanesan ho Nai Maromak, ema nee tenki oho mate. Agora, ita tesi halo nusaa?”
Sira hotu-hotu tesi nunee, “Ema ida nee sala duni. Nia tenki mate!”✡ Levítiku (Imamat) 24:16
65 Depois ema balu tafui kabeen ba Jesus. Sira taka tiha Nia matan, i tuku Nia hodi husu, “He! O siik took. See mak tuku O nee?” Depois sira foo orden ba ema seguransa sira hosi uma kreda boot atu mai lori Jesus. I ema seguransa sira mos baku Nia.
Pedro nega dala tolu katak, nia la konhese Nai Jesus
(Mateus 26:69-75; Lucas 22:56-62; João 18:15-18, 25-27)
66-67 Iha momentu nee, Pedro sei tuur hela iha kintal laran hodi haneruk ahi. Nai lulik boot nia kriada ida, baa fihir di-diak Pedro nia oin, hodi hatete, “Ohin o mos hamutuk ho Jesus, ema Nazaré nee. Loos ka lae?”
68 Pedro hataan, “Lae ida! Nusaa mak o husu nunee?! Hau la konhese Nia.” Depois Pedro hamriik, baa tiha iha portaun. [Iha momentu nee duni, manu mos kokoreek.]§ Dokumentu Gregu balu hakerek, balu la hakerek liafuan nee.
69 Depois kriada nee haree tan Pedro. Feto nee komesa hatete ba ema hotu-hotu iha kintal laran, “Nia nee hosi sira nia ema.”
70 Pedro hataan ho makaas, “O bulak karik! Ema ida nee, hau la konhese duni.”
La kleur, ema ida tan hatete ba Pedro nunee, “He! Nusaa mak o sei fila lia tuun-sae, dehan o la konhese ema nee?! Hau hatene imi hotu ema Galileia.”
71 Maibee Pedro nega tan, dehan, “Hau jura! Hau la konhese ema nee.”
72 Nia foin koalia nunee, manu mos kokoreek dala ida tan. Pedro hanoin too Jesus nia liafuan nebee dehan, “Molok manu kokoreek dala rua, o sei nega Hau dala tolu.”
Nunee Pedro tanis.

- Marcos
- ←
- 14
- →

✡14:1-2 Ézodu (Keluaran) 12:1-27

*14:3 Lian Gregu dehan, mina nee folin ‘denari’ 300. Mina nee nia naran ‘nardos’. Uluk ema halo mina nee hosi ai abut morin ida. Botir mina nian nee, ema bahat hosi fatuk. Botir nee nia folin mos karu. Lian Gregu dehan, botir nee halo hosi fatuk ida naran ‘alabastros’. Lucas 7:37-38.

✡14:7 Deutoronómiu (Ulangan) 15:11

✡14:18 Salmus (Mazmur) 41:10

✡14:24 Ézodu (Keluaran) 24:8; Jeremias (Yeremia) 31:31-34

✡14:27 Zacarias 13:7

✡14:28 Mateus 28:16

†14:37 Liafuan Gregu dehan ‘Simão’. Nee Pedro nia naran uluk nian.

✡14:38 1 Korintu 10:13

✡14:49 Lucas 19:47; 21:37

‡14:58 Liafuan Gregu antigu dehan, “iha loron tolu”, maibee sira konta komesa hosi ohin loron (ida), aban (rua), bain rua (tolu), loron tolu (haat). Ema Timor konta seluk, komesa hosi aban (ida), bain rua (rua), loron tolu (tolu). Nunee, liafuan Gregu “iha loron tolu”, nee dehan katak, iha bain rua. Nunee mos, Nai Jesus mate iha Sesta Feira Santa (konta ida). Aban, loron Sabadu (konta rua). Depois, Nai Jesus moris fali ona iha Domingu Paskua (konta tolu, tuir sira nia dalan konta).

✡14:58 João 2:19

✡14:62 Daniel 7:13

✡14:64 Levítiku (Imamat) 24:16

§14:68 Dokumentu Gregu balu hakerek, balu la hakerek liafuan nee.

© 2016 UBB