- Apostolu sira nia Istoria
- ←
- 8
- →

8
1 Saulo konkorda ho Estevão nia mate.
Saulo sira halo terus sarani sira, too sira namkari
2 Bainhira Estevão mate, iha ema balu ke tuir Nai Maromak, baa foti Estevão nia mate isin hodi baa hakoi, ho tanis lelir.
Hahuu iha loron nee, ema komesa halo terus ba Nai Jesus nia povu iha sidade Jerusalém, too sira halai namkari ba iha provinsia Judeia ho provinsia Samaria. Sira hotu halai, so Nai Jesus nia apostolu sira mak la halai, sira hela nafatin iha Jerusalém.
3 Saulo mos buka dalan hodi halo rahun Jesus nia ema sira. Nia tama-sai uma hodi buka sarani sira. Bele feto ka mane, nia kaer hotu, rasta baa hatama iha kadeia.✡ Apostolu sira nia Istoria (Atos, Kisah) 22:4-5; 26:9-11
Filipe foo sai Nai Jesus nia Novidade Diak iha provinsia Samaria
4 Maski sarani sira halai namkari tanba ema halo terus sira, maibee sira foo sai nafatin Nai Jesus nia Novidade Diak ba ema iha fatin-fatin. 5 Iha tempu nee, Filipe baa iha sidade ida iha provinsiaa Samaria hodi foo hatene ba ema sira iha nebaa kona ba Ema ida nebee Nai Maromak hili ona. 6 Bainhira ema barak haree milagre nebee nia halo, sira halibur hamutuk hodi rona ho atensaun saida mak nia koalia.
7 Filipe duni sai espiritu aat hosi ema barak, i espirituu sira nee mos sai ho hakilar makaas. Ema ain aat lao la diak, ho ema lao kudeik, barak mos diak. 8 Nee mak ema sira iha sidade nee haksolok tebe-tebes.
Pedro foo malisan ba matan-dook Simão
9 Iha ema matan-dook ida naran Simão. Kleur ona, ema Samaria sira hotu admira buat nebee mak nia halo. I nia sempre gaba nia aan dehan, “Hau ema makaas la halimar!”
10-11 Nunee iha sidade nee, ema kiik-boot, hotu-hotu koalia kona ba nia dehan, “Ema nee makaas tebe-tebes. Nia iha Maromak nia poder!” Nia lulik nee halo ema admira kleur ona. Nunee ema barak tuir nia.
12 Maibee agora, sira rona Filipe hanorin kona ba Nai Maromak nia ukun i kona ba Jesus Kristu. Rona nunee, ema mane ho feto barak fiar ba Jesus, i sira mos sarani. 13 Simão mos fiar ba Jesus, i sira mos sarani nia. I nia tuir Filipe ba iha nebee-nebee. Bainhira nia haree Filipe halo milagre boot oi-oin, nia admira tebe-tebes.
14 Jesus nia apostolu sira nebee hela iha Jerusalém rona dehan ema iha provinsiaa Samaria simu ona Maromak nia Novidade Diak. Entaun sira haruka Pedro ho João ba iha nebaa. 15-17 Kuandu sira nain rua too, sira halo orasaun husu atu ema sarani sira nee bele simu Espiritu Santu. Tanba sira seidauk simu Espiritu Santu, sira foin sarani ho Jesus nia naran deit. Nunee Pedro ho João tau liman ba ema sira nee nia ulun, i sira simu kedas Espiritu Santu.
18 Simão haree katak bainhira sira nain rua tau liman iha ema nia ulun, sira simu Espiritu Santu. Entaun nia atu foo osan ba Pedro ho João, i nia husu dehan, 19 “Senhor sira, imi foo mos poder nee mai hau, para hau tau liman iha ema see deit, sira mos simu Espiritu Santu nee.”
20 Maibee Pedro siak nia dehan, “Malisan ba o, ho o nia osan nee! Tanba o hanoin o bele selu osan atu simu poder nee. 21 O la iha direitu hola parte iha servisu nee, tanba o nia laran la loos iha Maromak nia oin. 22 O husik ona o nia sala, i harohan ba Maromak, para se bele karik, Nia foo perdaun ba o nia hanoin aat nee. 23 Tan hau hatene o laran moras ami, i sala mak domina o!”
24 I Simão husu ba sira nain rua dehan, “Senhor sira, imi harohan mai hau, para malisan nebee ohin imi koalia nee, keta kona hau.”
25 Pedro ho João foo testemunha kona ba Jesus, i foo sai Maromak nia liafuan iha sidade nee. Depois sira fila ba Jerusalém. Tuir dala-dalan sira tama iha aldeia-aldeia iha provinsiaa Samaria, hodi foo sai Nai Jesus nia Novidade Diak.
Filipe sarani funsionariu boot ida hosi rai Etiópia
26 Loron ida Nai Maromak nia anju mai hatete ba Filipe, “O lao ba sul too dalan ida nebee tuun hosi sidade Jerusalém ba iha Gaza. Dalan nee liu hosi rai fuik maran.” 27-28 Nunee Filipe baa kedas. Bainhira nia too iha dalan nee, nia haree funsionariu boot ida hosi rai Etiópia.* Ho lian Gregu dehan, ema boot nee, ema kapa tiha. Tuir kostumi rai nebaa, ema balu ke servisu ba liurai feto, tenki kapa. Etiópia nasaun ida iha Áfrika. Nia mak toma konta liurai feto Kandase nia riku sira hotu. Nia foin baa harohan iha Jerusalém, agora nia fila fali. Nia tuur iha kuda kareta leten, lee hela profeta Isaias nia livru. 29 I Maromak nia Espiritu haruka Filipe baa besik kuda kareta nee. 30 Kuandu Filipe halai baa besik ona, nia rona ema nee lee hela profeta Isaias nia livru. Nia husu, “Senhor, ita kompriende saida mak ita lee ka lae?”
31 Ema nee hataan, “Lae. Tenki iha ema esplika lai mai hau, foin hau bele kompriende. Halo favor, ita sae mai tuur ho hau.” 32 Iha liafuan nebee nia lee nee, Isaias hakerek kona ba bibi malae ida hodi hatudu ba Nai Jesus, nunee,
“Sira dada nia,
hanesan ema dada bibi malae baa oho.
Nia hanesan bibi malae oan nebee ema tesi nia fulun,
maibee nia nonook deit.
Nunee mos, nia la loke ibun,
i la hataan liafuan ida.
33 Ema hatuun nia,
ema tesi nia lia la loos.
Nia jerasaun la iha,
tanba ema halakon tiha nia vida hosi mundu.”✡ Isaias (Yesaya) 53:7-8
34 Lee tiha hotu nunee, funsionariu nee husu ba Filipe, “Oinsaa? Profeta Isaias koalia kona ba nia aan rasik ka, nia koalia kona ba ema seluk?”
35 Entaun Filipe esplika ba nia Nai Jesus nia Novidade Diak, hahuu hosi Isaias nia hakerek ohin nee. 36 Bainhira sira lao dadauk, ema Etiópia nee haree bee uitoan, i nia hatete ba Filipe, “Senhor, haree took bee iha nebaa. Se bele, mai ita tuun para senhor sarani hau agora.”
37 [I Filipe hataan, “Se ita fiar tebe-tebes ba Nai Jesus ho neon laran tomak, ita bele sarani.”
I funsionariu nee foo sai dehan, “Hau fiar tebe-tebes katak, Jesus Kristu, Nai Maromak nia Oan.”]† Versíkulu 37 nee iha dokumentu Gregu balu iha, balu la iha.
38 I ema Etiópia nee haruka nia ema halo para tiha nia kuda kareta. Sira nain rua tuun tama ba bee laran, depois Filipe sarani nia.
39 Kuandu sira sai hosi bee, derepenti Nai Maromak nia Espiritu Santu lori tiha Filipe ba iha fatin seluk, i funsionariu boot nee la haree tan nia ona. Nunee nia lao baa nafatin ho laran haksolok tebe-tebes. 40 Depois Filipe mosu fali iha aldeia ida naran Azotu.‡ Aldeia nee nia naran ho lian Gregu dehan Azotu. Tradusaun balu dehan Asdod, aldeia nee nia naran uluk. I nia tama-sai aldeia-aldeia hodi foo sai Jesus nia Novidade Diak, too iha sidade Sezareia.

- Apostolu sira nia Istoria
- ←
- 8
- →

✡8:3 Apostolu sira nia Istoria (Atos, Kisah) 22:4-5; 26:9-11

*8:27-28 Ho lian Gregu dehan, ema boot nee, ema kapa tiha. Tuir kostumi rai nebaa, ema balu ke servisu ba liurai feto, tenki kapa. Etiópia nasaun ida iha Áfrika.

✡8:33 Isaias (Yesaya) 53:7-8

†8:37 Versíkulu 37 nee iha dokumentu Gregu balu iha, balu la iha.

‡8:40 Aldeia nee nia naran ho lian Gregu dehan Azotu. Tradusaun balu dehan Asdod, aldeia nee nia naran uluk.

© 2016 UBB