- Marcos
- ←
- 15
- →

15
Ema lori Nai Jesus ba Governador Pilatus
(Mateus 27:1-2, 11-14; Lucas 23:1-5; João 18:28-38)
1 Rai huun mutin, ema boot sira tesi dehan Jesus tenki mate. Depois sira kesi tiha Jesus, i lori ba governador Pilatus. 2 Kuandu sira too iha Pilatus, nia husu ba Jesus, “Nusaa? O mak ema Judeu sira nia liurai duni ka?”
Jesus hataan, “Loos. Ita Boot dehan nee, loos duni.”
3 Depois nai lulik nia ulun sira koalia ho governador Pilatus, dehan, “Ema ida nee halo sala barak ona.” I sira foo sai Nia sala ida-idak.
4 Depois governador Pilatus husu dala ida tan ba Jesus, “O la rona sira nia koalia nee? Sira foo sala barak ba o. Nusaa mak o la defende aan?”
5 Maibee Jesus la hataan liafuan ida, too halo governador nee mos admira.
Governador Pilatus foo kastigu mate ba Jesus
(Mateus 27:15-26; Lucas 23:13-25; João 18:39—19:16)
6 Kuandu ema Judeu sira halo festa Paskua, tuir sira nia kostumi, povu sira bele husu ba governador atu hasai ema ida hosi kadeia. 7 Iha loron nee, iha ema kastigu ida iha kadeia, naran Barabás. Uluk ema kaer nia, tanba nia kontra estadu Roma, i nia mos oho ema. 8 Tanba festa Paskua besik ona, ema barak baa iha governador Pilatus. Sira husu dehan, “Senhor governador, loron Paskua too ona. Se bele, senhor governador hasai ema ida hosi kadeia hanesan baibain.”
9 Governador hataan fali dehan, “Hau atu hasai see? Imi hakarak hau hasai mak ema Judeu sira nia liurai nee? Imi hataan ka lae?” 10 Governador koalia nunee, tanba nia hatene ona katak nai lulik nia ulun sira odi tebe-tebes Jesus.
11 Maibee nai lulik nia ulun sira, tau lia ba ema barak nee, atu sira husu ba governador, “Ami lakohi simu Nia. Hasai mak Barabás.”
12 Rona nunee, governador husu tan fali, “Se nunee, hau tenki halo saida ba Jesus nee, ida nebee imi bolu liurai Judeu?”
13 Sira hotu-hotu hakilar hodi dehan, “Oho tiha Nia! Prega tiha Nia ba krus!”
14 Depois governador husu tan, “Maibee Nia sala saida? Tuir hau nia hanoin, Nia la iha sala ida.”
Maibee sira hotu-hotu hakilar makaas liu tan dehan, “Oho tiha Nia! Prega tiha Nia ba krus ona!”
15 Tanba governador atu halo ema barak laran kontenti, nia hasai Barabás hosi kadeia, tuir sira nia hakarak. Depois nia foo orden ba soldadu sira baku Jesus ho sikoti.* Tropas Roma sira halo sikoti hosi animal nia kulit. Sira tesi halo saren-saren, depois iha nia tutun ida-ida sira kesi buat kroat. Kuandu sira baku ema beibeik hodi sikoti nee, ema nia kulit sei sai naklees hotu. Baku tiha hotu, sira lori Jesus atu prega iha krus too mate.
Soldadu sira halo trosa ba Nai Jesus
(Mateus 27:27-31; João 19:2-3)
16 Nee liu tiha, soldadu sira lori Jesus ba iha sira nia akampamentu.† Soldadu sira nia fatin nee, ema bolu hodi lian Latin dehan praetorium. Depois sira bolu soldadu hosi batalhaun tomak mai hamutuk. 17 Sira foo batina kor mean ida ba Jesus hatais. Batina hanesan nee, liurai sira mak hatais. I sira halo mos koroa ida hanesan liurai sira mak tau. Maibee koroa ida atu tau ba Jesus nee, sira halo hosi ai tarak. I sira hanehan koroa nee ba Nia ulun. Nunee, sira halo Jesus hodi halimar hanesan atu foti Nia sai liurai.
18 Tuir mai sira halo trosa ba Nia hodi hatete, “Ita Boot, mak ema Judeu sira nia liurai.” 19 Sira mos finji hakneak ho hakruuk iha Jesus nia oin. I sira tafui kabeen fila-fila ba Nia oin. I sira baku Nia ulun beibeik ho ai. 20 Sira tarata tiha hotu Nia, sira hasai tiha batina, i foo hatais fali ho Nia hena rasik. Tuir mai, sira lori Jesus sai hosi sidade Jerusalém atu baa prega iha krus too mate.
Ema prega Nai Jesus iha krus
(Mateus 27:32-44; Lucas 23:26-43; João 19:17-27)
21 Iha loron nee, iha ema ida hosi sidade Sirene, atu tama ba iha Jerusalém. Nia naran Simão, Alexandre ho Rufo sira nia aman. Kuandu soldadu sira lori Jesus sai hosi Jerusalém, sira hasoru Simão nee. Sira kaer tiha nia, hodi obriga nia hasaan Jesus nia krus.✡ Roma 16:13 22 Sira lori Jesus baa iha fatin ida naran Golgota. Nee katak, ‘fatin ulun ruin nian’. 23 Too iha fatin nee, sira atu foo tua siin ho ai moruk ba Jesus hemu, para Nia bele aguenta terus. Maibee Nia lakohi hemu. 24-25 Depois soldadu sira latan Jesus iha ai krus hodi prega Nia. Depois sira harii tiha ai krus nee, iha tuku sia dadeer-saan. I sira halo rifa para hatene see mak bele hetan Jesus nia hena.✡ Salmus (Mazmur) 22:19 26 Depois sira hakerek iha ai kabelak ida, dehan nunee,
Ema ida nee Judeu sira nia liurai.
I sira prega ai kabelak nee iha Jesus nia ulun leten. Sira hakerek nunee, hodi hatudu tan saa mak sira iha direitu atu oho Jesus. 27 Iha fatin nee, sira prega mos ema naok-teen boot nain rua. Ida iha krus iha Jesus nia liman loos, ida iha Nia liman karuk. 28 [Nunee tuir Nai Maromak nia liafuan nebee hakerek ona: “Ema sei halo Nia hanesan ema aat ida.”]‡ Versikulu ida nee la hakerek iha dokumentu Gregu nebee antigu liu. ✡ Isaias (Yesaya) 53:12
29 Iha mos ema nebee liu hosi fatin nee. Kuandu sira haree Jesus prega hela iha krus, sira doko ulun, hodi hatete aat, atu halo moe Nia, “He! O mak dehan atu halo rahun tiha Nai Maromak nia uma kreda boot, i depois O atu harii fali iha loron tolu.§ Liafuan Gregu antigu dehan, “iha loron tolu”, maibee sira konta komesa hosi ohin loron (ida), aban (rua), bain rua (tolu), loron tolu (haat). Ema Timor konta seluk, komesa hosi aban (ida), bain rua (rua), loron tolu (tolu). Nunee, liafuan Gregu “iha loron tolu”, nee dehan katak, iha bain rua. Nunee mos, Nai Jesus mate iha Sesta Feira Santa (konta ida). Aban, loron Sabadu (konta rua). Depois, Nai Jesus moris fali ona iha Domingu Paskua (konta tolu, tuir sira nia dalan konta). ✡ Salmus (Mazmur) 22:8; 109:25; Marcos 14:58; João 2:19 30 O tuun took hosi krus nee. Salva O nia aan rasik. Nunee ami bele fiar katak, O Nai Maromak nia Oan duni.”
31 Nai lulik nia ulun sira ho mestri relijiaun sira mos hatete aat Jesus dehan, “Nia bele salva ema seluk. Maibee Nia la bele salva Nia aan rasik. 32 Uluk Nia hatete ona, Nia mak Kristu, ema ida nebee Nai Maromak promete ona hori uluk. Nia mos dehan, Nia ema Judeu sira nia liurai. Se loos nunee, husik Nia mesak tuun hosi krus nee. Ita tenki haree rasik ho ita nia matan, foin ita fiar ba Nia.”
Sira nain rua nebee prega hamutuk ho Nia mos, tarata Nia.
Nai Jesus mate
(Mateus 27:45-56; Lucas 23:44-49; João 19:28-30)
33 Nee liu tiha, fatin nee hotu nakukun tiha, komesa meiu-dia too tuku tolu lokraik. 34 Iha lokraik tuku tolu, Jesus hakilar ho Nia lian, “Eloi! Eloi! Lama sabaktani!” Nee katak, “Hau nia Nai! Hau nia Maromak! Nusaa mak O husik hela Hau nunee?”* Jesus nia lian nee, lian Aram. ✡ Salmus (Mazmur) 22:2
35 Ema balu besik krus nee, rona Jesus nia lian. I sira dehan ba malu, “Imi rona took. Nia bolu Elias, Nai Maromak nia profeta uluk.” 36 I iha ema ida halai baa foti esponza, halo bokon ho tua siin. Depois nia tuu iha ai naruk ida, i halolo ba Jesus nia ibun, para Nia hemu. I ema nee dehan, “Mai ita haree took! Elias keta mai hatuun Nia hosi krus karik.”✡ Salmus (Mazmur) 69:22
37 Depois Jesus hakilar dala ida tan, i Nia mate.
38 Iha kortina ida iha uma kreda boot hodi haketak Nai Maromak nia fatin santu. Natoon loos Jesus mate, kortina nee mos naklees ba rua, hosi leten too kraik.✡ Ézodu (Keluaran) 26:31-33
39 Iha Golgota, iha komandante ida hamriik besik Jesus nia krus. Bainhira nia haree Jesus nia mate, nia admira hodi hatete, “Tebes duni! Ema ida nee Nai Maromak nia Oan.”
40-41 Iha mos feto barak mak haree Jesus nia mate hosi dook deit. Sira mos tuir Jesus. Uluk sira serbi Jesus iha Galileia, depois sira mai iha Jerusalém hamutuk ho Nia. Entre feto sira nee, iha Salome, Maria hosi rai Madala, ho Maria ida tan (Tiago kiik ho José sira nia inan).✡ Lucas 8:2-3
Ema hatama Nai Jesus iha rate
(Mateus 27:57-61; Lucas 23:50-56; João 19:38-42)
42-43 Liu tiha nee, iha ema ida buka dalan atu hatuun Jesus nia isin hosi krus. Ema nee naran José, hosi sidade Arimateia. Nia mos membru hosi Konselhu Relijiaun Judeu nian. Nia laran diak. I nia sempre hein Nai Maromak nia ukun atu mai.
Jesus mate iha loron Sesta. Aban fali, ema Judeu sira nia loron hodi harohan. Loron nee, sira la bele halo buat ida. Tanba nee mak José atu tau kedan Jesus nia isin ba rate. Nia foo brani nia aan, hodi baa husu lisensa iha governador Pilatus atu hatuun Jesus nia isin. 44 Kuandu governador rona José husu nunee, nia hakfodak hodi dehan, “Nusaa mak ema nee mate lailais nunee?! Hau hanoin katak, Nia seidauk mate.”
Nunee nia haruka ema baa bolu komandante mai, hodi husu, “Oinsaa? Jesus nee mate tiha ona ka, seidauk?”
45 Komandante nee hataan, “Nia mate tiha ona, senhor.” Governador rona nunee, nia foo lisensa ba José para bele baa hatuun Jesus nia isin.
46 Nunee José sosa hena foun ida nebee karu tebes. Depois nia baa iha Golgota, i baa hatuun Jesus nia isin hosi krus. Nia falun mate nee halo di-diak hodi hena foun nee. Iha rate ida, ema foin bahat hotu iha fatuk lolon. José sira lori Jesus nia isin baa hatama iha fatuk kuak nee. Depois sira duir fatuk boot ida, hodi taka netik fatuk kuak nee. Hotu tiha, José sira fila ona.
47 Maria hosi rai Madala, ho Maria (José nia inan), sira nain rua haree José sira hatama Jesus nia isin ba fatuk kuak nee. I sira haree di-diak hodi hatene dalan ba fatin nee.

- Marcos
- ←
- 15
- →

*15:15 Tropas Roma sira halo sikoti hosi animal nia kulit. Sira tesi halo saren-saren, depois iha nia tutun ida-ida sira kesi buat kroat. Kuandu sira baku ema beibeik hodi sikoti nee, ema nia kulit sei sai naklees hotu.

†15:16 Soldadu sira nia fatin nee, ema bolu hodi lian Latin dehan praetorium.

✡15:21 Roma 16:13

✡15:24-25 Salmus (Mazmur) 22:19

‡15:28 Versikulu ida nee la hakerek iha dokumentu Gregu nebee antigu liu.

✡15:28 Isaias (Yesaya) 53:12

§15:29 Liafuan Gregu antigu dehan, “iha loron tolu”, maibee sira konta komesa hosi ohin loron (ida), aban (rua), bain rua (tolu), loron tolu (haat). Ema Timor konta seluk, komesa hosi aban (ida), bain rua (rua), loron tolu (tolu). Nunee, liafuan Gregu “iha loron tolu”, nee dehan katak, iha bain rua. Nunee mos, Nai Jesus mate iha Sesta Feira Santa (konta ida). Aban, loron Sabadu (konta rua). Depois, Nai Jesus moris fali ona iha Domingu Paskua (konta tolu, tuir sira nia dalan konta).

✡15:29 Salmus (Mazmur) 22:8; 109:25; Marcos 14:58; João 2:19

*15:34 Jesus nia lian nee, lian Aram.

✡15:34 Salmus (Mazmur) 22:2

✡15:36 Salmus (Mazmur) 69:22

✡15:38 Ézodu (Keluaran) 26:31-33

✡15:40-41 Lucas 8:2-3

© 2016 UBB