- Kolose
- ←
- 4
- →

4
1 Patraun sira, imi tenki tau matan di-diak ba imi nia atan sira hotu. Keta haluha katak imi mos iha Patraun ida iha lalehan.✡ Éfezu 6:9
Paulo foo hanoin tan
2 Imi tenki badinas halo orasaun ho matan moris neon nain, i sempre agradese ba Nai Maromak. 3 Keta haluha harohan mos mai ami. Husu atu Nai Maromak loke dalan para ami bele foo sai ba ema, buat nebee uluk segredu hela kona ba Kristu. Tanba hau foo hatene segredu nee mak hau agora iha kadeia laran. 4 Harohan para hau bele foo sai ho klaru, tanba hau nia obrigasaun mak nee duni.
5 Bainhira imi hamutuk ho ema nebee seidauk fiar ba Kristu, hatudu hahalok diak ba sira. Iha oportunidade saida deit, uza di-diak ba.✡ Éfezu 5:16 6 Bainhira imi koalia, uza liafuan midar nebee monu ba ema nia laran. Nunee se ema ruma husu pergunta ba imi, imi bele hataan ho diak.
Paulo taka nia surat
7 Ita nia irmaun doben Tíkiku sei konta ba imi buat hotu-hotu kona ba hau. Nia badinas halao Nai Jesus nia servisu hamutuk ho hau.✡ Apostolu sira nia Istoria (Atos, Kisah) 20:4; 2 Timóteo 4:12 8 Hau haruka nia ba imi para imi bele hatene kona ba hau nia situasaun, i para nia bele hametin imi nia laran.✡ Éfezu 6:21-22 9 Ita nia irmaun doben Onésimu sei akompanha nia. Onésimu nee imi nia ema rasik, i nia mos tuir Kristu ho laran tomak. Sira nain rua sei konta saida mak akontese iha nee.✡ Filemon 10-12
10 Aristarco dadur hela iha kadeia hamutuk ho hau. Nia haruka kumprimentus ba imi. Barnabé nia primu Marcos mos haruka kumprimentus. Uluk hau hameno ona ba imi dehan, kuandu Marcos baa vizita imi, simu nia ho diak.✡ Apostolu sira nia Istoria (Atos, Kisah) 19:29; 27:2; Filemon 24; Apostolu sira nia Istoria (Atos, Kisah) 12:12; 25; 13:13; 15:37-39 11 Irmaun Jesus, ida nebee ema mos bolu Justo, haruka mos kumprimentus ba imi. Hosi maluk sarani sira nebee hamutuk ho hau hanorin kona ba Maromak nia ukun, sira nain tolu deit mak ema Judeu. I sira hametin hau nia laran.
12 Kumprimentus mos hosi Epafras. Nia rai ida ho imi i serbi Kristu Jesus. Nia sempre halo orasaun makaas ba imi, hodi husu Nai Maromak foo forsa ba imi para hamriik metin, i halo imi kompriende di-diak Nia hakarak.✡ Kolose 1:7; Filemon 23 13 Hau rasik haree katak, Epafras nee servisu makaas ba imi, ho mos ba sarani sira iha sidade Laodiseia ho Hierápolis.
14 Kumprimentus hosi ita nia belun doben doutor Lucas, ho mos hosi Demas.✡ 2 Timóteo 4:10, 11; Filemon 24
15 Hatoo hau nia kumprimentus ba sarani sira iha Laodiseia, ho mos ba senhora Ninfa ho sarani sira nebee baibain halibur malu iha nia uma.
16 Bainhira imi iha Kolose lee tiha surat nee, haruka liu ba sarani sira iha Laodiseia para sira mos bele lee. I surat nebee hau haruka tiha ona ba sira, imi mos tenki lee.
17 Hatete ba Arkipu dehan, “Knaar nebee Nai Jesus foo ba o nee, o tenki kaer metin too rohan.”✡ Filemon 2
18 Hau rasik mak hakerek liafuan tuir mai nee: Kumprimentus hosi hau, Paulo.* Tuir kostumi iha tempu nebaa, bainhira ema boot haruka surat, nia koalia, i ema seluk hakerek tuir lo-loos nia liafuan. Hotu tiha, ema boot nee hakerek liafuan balu nudar asinatura ida. La bele haluha katak, hau dadur hela.
Hau harohan para Nai Maromak hatudu Nia laran diak ba imi.

- Kolose
- ←
- 4
- →

✡4:1 Éfezu 6:9

✡4:5 Éfezu 5:16

✡4:7 Apostolu sira nia Istoria (Atos, Kisah) 20:4; 2 Timóteo 4:12

✡4:8 Éfezu 6:21-22

✡4:9 Filemon 10-12

✡4:10 Apostolu sira nia Istoria (Atos, Kisah) 19:29; 27:2; Filemon 24; Apostolu sira nia Istoria (Atos, Kisah) 12:12; 25; 13:13; 15:37-39

✡4:12 Kolose 1:7; Filemon 23

✡4:14 2 Timóteo 4:10, 11; Filemon 24

✡4:17 Filemon 2

*4:18 Tuir kostumi iha tempu nebaa, bainhira ema boot haruka surat, nia koalia, i ema seluk hakerek tuir lo-loos nia liafuan. Hotu tiha, ema boot nee hakerek liafuan balu nudar asinatura ida.

© 2016 UBB