- Hahuu (Jénesis)
- ←
- 4
- →

4
Kaín oho nia alin Abel
1 Liu tiha nee, Adão hola malu ho nia kaben Eva. Depois feto nee isin rua, i tuur ahi, oan mane ida. Nia dehan, “Hau hetan oan mane ida, tanba NAI Maromak tulun ona hau.” I nia tau naran ba labarik nee, Kaín (nee dehan katak ‘hetan’). 2 Depois Eva tuur ahi tan, labarik mane ida, i nia tau naran Abel.
Bainhira sira nain rua boot ona, Abel sai bibi atan, i Kaín sai toos nain. 3 Iha loron ida, Kaín lori ai haan balu hosi nia toos, baa foo ba NAI Maromak. 4 Abel mos lori nia bibi inan nia oan primeiru, nebee bokur. Bibi oan sira nee nia oho tiha, i nia lori naan nebee diak liu hodi foo ba Maromak. Haree nunee, NAI Maromak nia laran haksolok ho Abel i ho nia oferta nee. 5 Maibee Maromak la gosta Kaín ho nia oferta. Kaín hirus atu-mate, too nia hanoin atu oho.
6 NAI Maromak husu ba Kaín dehan, “Kaín! Nusaa mak o hirus nunee? Tansaa mak o hanoin atu oho o nia alin? 7 Se o halo buat diak, Hau mos simu o ho diak. Maibee kuidadu! Buat aat hanesan animal siak nebee estraga. Nunee, se o hanoin atu halo buat aat, keta halo!”
8 Iha loron ida, Kaín koalia ba Abel dehan, “Alin! Mai ita nain rua baa lai toos.”* Kaín nia liafuan nee tama iha dokumentu antigu balu, maibee la tama iha dokumentu Ebreu nebee antigu liu. Sira foin too iha nebaa, derepenti deit Kaín baku mate tiha nia alin.
9 I NAI Maromak husu ba Kaín, “Kaín! O nia alin iha nebee?”
Kaín hataan, “Hau la hatene! Hau mak hein nia ka?”
10 Nai Maromak dehan, “Nusaa mak o halo buat aat nee? O keta hanoin o bele subar o nia alin nia raan iha rai, tan nia raan nee reklama mai Hau. 11 Agora malisan kona ona o. Tanba bainhira o oho o nia alin, rai susu tiha nia raan. Nunee agora, o tenki sai hosi nee. 12 Se o halo toos, rai la foo rezultadu ida ba o. Komesa agora, o sei la hela hakmatek, i sei lao tuun-sae buka moris iha mundu nee.”
13 Maibee Kaín protesta ba NAI Maromak dehan, “Nusaa mak Maromak foo malisan todan demais nee, too hau mos la aguenta? 14 Tanba Maromak duni sai ona hau hosi rai nee, mak hau sei dook hosi Maromak. Hau sei lao tuun lao sae, i see deit mak hasoru hau, sei oho hau.”
15 Maibee NAI Maromak hataan fali dehan, “Laos nunee! See mak oho o, Hau sei kastigu nia todan liu dala hitu.” Depois NAI Maromak tau sinal ida ba Kaín, para ema bele hatene katak sira la bele oho nia. 16 Depois nia sai hosi Maromak nia oin, i lao too iha fatin ida iha toos Eden nia sorin loro-sae. Fatin nee naran Node, nee dehan katak ‘lao rai’. I nia hela iha nebaa.
Kaín nia jerasaun
17 Liu tiha nee, Kaín kaben. Nia kaben isin rua, i tuur ahi, oan mane ida, nebee sira tau naran Enoke. I Kaín harii aldeia ida. Nia tau aldeia nee naran Enoke, tuir nia oan nia naran. 18 Enoke nia oan, Irade. Irade nia oan, Meujael. Meujael nia oan, Metusael. I Metusael nia oan, Lameke.
19 Lameke kaben ho feto nain rua. Ida naran Ada, ho ida tan naran Zila. 20 Ada nia oan ida naran Jabál. Nia jerasaun sira hakiak animal. Sira sempre muda fatin, i hela iha tenda. 21 Nia alin naran Jubál. Jubál nia jerasaun sira sai tookador muzika, sira toka arpa i huu flauta.
22 Lameke nia kaben Zila tuur ahi, Tubal-Kaín. Nia jerasaun sai badaen besi, sira halo sasaan oi-oin hosi besi ho riti. Tubal-Kaín nia alin feto naran Naama.
23 Loron ida, Lameke gaba nia aan iha nia kaben rua nee nia oin, dehan, “Imi rona mai! Ohin mane klosan ida atu baku hau, maibee hau baku mate tiha nia. 24 Ema nebee mak oho Kaín, sei hetan kastigu dala hitu. Maibee see mak vinga hau, sira hetan kastigu dala 77.”
Adão nia oan Sete
25 Adão nia kaben Eva iha oan mane ida tan. Sira tau naran ba labarik nee, Sete, tanba Eva dehan, “Nai Maromak foo oan nee mai hau iha Abel nia fatin, nebee Kaín oho tiha nee.”† Iha lian Ebreu liafuan Sete dehan katak ‘foo’. 26 Kleur-kleur Sete iha oan mane ida, naran Enos.
Iha tempu nee, ema komesa adora ona NAI Maromak.

- Hahuu (Jénesis)
- ←
- 4
- →

*4:8 Kaín nia liafuan nee tama iha dokumentu antigu balu, maibee la tama iha dokumentu Ebreu nebee antigu liu.

†4:25 Iha lian Ebreu liafuan Sete dehan katak ‘foo’.

© 2016 UBB