- 1 Timóteo
- ←
- 1
- →

1 Timóteo
Paulo nia surat primeiru
ba Timóteo

1
Paulo hahuu nia surat
1 Timóteo nebee diak.
Kumprimentus hosi hau, Paulo, Jesus Kristu nia apostolu. Nai Maromak ho Kristu Jesus mak foti hau. I Kristu Jesus halo ita laran metin katak Nai Maromak salva ona ita.
2 Timóteo, o hanesan hau nia oan rasik, tanba hau hatudu dalan para o fiar ba Kristu Jesus. Hau harohan atu ita nia Aman Maromak ho Kristu Jesus ita nia Nai, hatudu Sira nia laran diak ba o, hadomi o, i foo paz ba o.✡ Apostolu sira nia Istoria (Atos, Kisah) 16:1
Kuidadu ho hanorin falsu
3 Foin dadauk, bainhira hau atu sai hosi sidade Éfezu baa iha provinsia Masedónia, hau husu o hela nafatin iha Éfezu, hodi bandu ema sira nebee hanorin la loos, atu la bele hanorin tan buat nebee sala. 4 Ema sira nee lakon tempu konta ai knanoik nebee la iha folin, i dada lia kona ba bei-ala sira bara-barak. Buat sira nee so halo ema istori malu deit, i la ajuda ema fiar ba Maromak para sira bele halo tuir Nia hakarak.
5 Hau foo hanoin ba o hanesan nee, atu sarani sira bele moris hadomi malu. Atu hadomi malu lo-loos, ita tenki laran moos, hatene saida mak diak ho saida mak aat, i fiar tebe-tebes ba Nai Maromak.
6 Maibee iha mestri balu husik ona buat sira nee, hodi koalia fali buat nebee la iha folin. 7 Sira hatudu aan dehan sira matenek nain kona ba lei nebee Nai Maromak foo ba Moisés, maibee sira la kompriende buat nebee sira hanorin.
8 Ita hatene katak lei nee diak, naran katak ita uza tuir Maromak nia hakarak. 9 Lei nee laos hakerek foo ba ema nebee moris loos ona. Maibee foo ba ema sira nebee kontra lei, moris kontra Maromak, fila kotuk ba Maromak, sempre halo buat aat, la tuir Maromak nia hakarak, la respeita Maromak, i oho-door ema too oho sira nia inan-aman rasik. 10 Lei nee foo ba ema nebee halo sala seksual, ba ema nebee halo hahalok homo-seksual, ba sira nebee naok ema ba faan, ba bosok-teen sira, ba ema nebee jura falsu, ho sira nebee halo saida deit mak kontra hanorin nebee loos. 11 Hanorin loos nee mai hosi Nai Maromak nia Novidade Diak, nebee Nia entrega mai hau. Nai Maromak nee boot tebe-tebes i diak la-halimar.
Agradese ba Nai Maromak tanba Nia laran diak
12 Hau agradese ba Kristu Jesus ita nia Nai, tanba Nia foo fiar ho forsa mai hau hodi foti hau halao Nia servisu. 13 Nia foti hau, maski uluk hau hatete aat Nia i halo terus ema nebee tuir Nia, hodi sama sira too rai. Jesus la kastigu hau, tanba tempu nebaa hau seidauk fiar ba Nia i la hatene saida mak hau halo.✡ Apostolu sira nia Istoria (Atos, Kisah) 8:3; 9:4-5 14 Maibee ita nia Nai Kristu Jesus hatudu Nia laran diak mai hau la sukat. Nee mak hau bele fiar metin ba Nia, hadomi Nia i hadomi mos ema seluk.
15 Ita rona ona dehan, “Kristu Jesus mai iha mundu nee para salva ema sala nain.” Liafuan nee loos duni; ita tenki simu ho laran tomak. Hosi ema sala nain hotu-hotu, hau mak aat liu. 16 Maski nunee Nai Maromak la kastigu hau. Tan Nia hakarak uza hau hodi hatudu Kristu Jesus nia pasiensia boot liu mai hau. Bainhira sira haree nunee, sala nain sira seluk mos bele fiar ba Nia hodi moris nafatin ho Nia tinan ba tinan.
17 Mai ita hotu-hotu hahii Nai Maromak!
Nia mak Liurai
nebee ukun tinan ba tinan nafatin.
Nia moris rohan la iha;
Nia nunka mate.
Ema la bele haree Nia ho matan.
So Nia deit mak Maromak;
la iha tan seluk!
Mai ita hahii i foti aas Nia naran
tinan ba tinan nafatin.
Amen.
18 Hau nia oan Timóteo. Buat nebee hau haruka o halo nee, tuir lo-loos lia tatoli nebee uluk Nai Maromak hatoo ba Nia ema kona ba o nia servisu. Se o tuir Nia lia tatoli nee, entaun o sei luta nafatin hanesan funu nain diak ida. 19 Fiar metin ba Kristu, i kuidadu o nia aan para sempre halo buat nebee loos. Tanba iha ema balu hatene saida mak loos, maibee lakohi halo tuir. Too ikus, sira fila kotuk ba Maromak. 20 Hosi sira nee, nain rua mak Himeneu ho Alexandre. Nee mak hau entrega ona sira ba Satanás, para sira bele aprende atu la bele hatete aat tan Nai Maromak.

- 1 Timóteo
- ←
- 1
- →

✡1:2 Apostolu sira nia Istoria (Atos, Kisah) 16:1

✡1:13 Apostolu sira nia Istoria (Atos, Kisah) 8:3; 9:4-5

© 2016 UBB