- Roma
- ←
- 11
- →

11
Maromak hili ema Israel balu atu fiar ba Nia
1 Agora hau husu tan: Entaun Maromak fila kotuk ba Nia povu Israel ka? Lae liu! Hau rasik ema Israel, hau Abraão nia jerasaun, hosi suku Benjamim.✡ Filipi 3:5 2 Maromak nunka fila kotuk ba Nia povu. Sira nee Nia hili hori uluk kedas. Imi hatene saida mak hakerek iha Livru Sagradu kona ba profeta Elias bainhira nia kesar ema Israel ba Maromak dehan, 3 “Nai, ema oho hotu ona Ita Boot nia profeta, i halo rahun Ita Boot nia meza sakrífisiu. Hela deit hau mesak i ema atu oho tan hau!”✡ 1 Liurai sira (Reis, Raja-raja) 19:10; 14
4 Maibee Maromak hataan dehan, “Laos o mesak! Hau salva hela Hau nia ema rihun hitu. Sira nee nunka hakneak adora estatua Baal.”✡ 1 Liurai sira (Reis, Raja-raja) 19:18
5 Nunee mos agora, sei iha ema Israel balu nebee tuir Maromak nafatin; sira nee Maromak hili ona tanba Nia laran diak. 6 Nia hili sira tanba deit Nia laran diak, laos tanba buat diak nebee mak sira halo. Se Maromak hili ema bazeia ba sira nia hahalok karik, entaun bele dehan Nia laran diak la vale ona. Maibee laos nunee.
✡ Deutoronómiu (Ulangan) 7:7-8 7 Entaun oinsaa? Ema Israel hakaas aan atu diak malu ho Maromak, maibee barak la konsege. So sira nebee Maromak hili tiha ona mak hetan. Maibee ema Israel sira seluk sai ulun toos liu tan. 8 Iha Livru Sagradu hakerek kona ba ema sira nee dehan,
“Hori uluk too agora
Maromak halo sira nia neon sai beik,
sira nia matan la haree,
sira nia tilun la rona.”✡ Deutoronómiu (Ulangan) 29:4; Isaias (Yesaya) 29:10
9 Liurai David mos hakerek,
“Husik atu sira halo festa haan-hemu,
molok hakfodak sira monu tama ba lasu laran
hodi hetan kastigu tuir sira nia hahalok aat.
10 Husik sira nia matan sai delek
atu sira la bele haree.
Husik sira lori todan,
too sira nia kotuk bonko tinan ba tinan.”✡ Salmus (Mazmur) 69:23-24
Ema nebee laos Judeu mos bele hetan salvasaun
11 Entaun hau husu nunee: Bainhira ema Judeu sira sidi, sira monu too la bele hamriik ka? Laos nunee! Maibee tanba sira lakohi rona Maromak mak dalan nakloke ba ema nebee laos Judeu atu hetan salvasaun. Nee para ema Judeu bele laran moras hodi hakarak atu sira mos simu salvasaun nee. 12 Entaun ema Judeu nia sala lori fali bensaun ba ema iha mundu tomak. Nunee ema Judeu lakon, i ema seluk mak hetan bensaun fali. Se ema Judeu nia sala lori bensaun, saa tan aban-bainrua ema Judeu tomak fila fali ba Maromak! Nee lori bensaun liu tan!
13 Agora hau koalia ba imi nebee mak laos Judeu. Maromak foti hau sai apostolu atu baa foo sai Nia Liafuan Diak ba ema nebee laos Judeu, i hau foo aan tomak hodi halao servisu boot nee. 14 Hau hein katak hau nia servisu nee bele halo hau nia maluk Judeu sira laran moras hodi hakarak atu sira mos bele hetan bensaun nebee ema laos Judeu simu nee. Nunee sira balu bele hetan salvasaun. 15 Bainhira Maromak la simu ema Judeu, nee loke dalan atu ema iha mundu tomak bele diak malu ho Maromak. Saa tan aban-bainrua, Maromak simu fali sira, nee hanesan ema mate moris fali!
16 Hau foti ezemplu kona ba ema Judeu. Bainhira ema halo paun, sira oferese ida primeiru ba Maromak, nunee paun nee hotu sai Maromak nian. Nunee mos, se ema oferese ai nia abut ba Maromak, ai huun nee tomak sai Maromak nian.* Matenek nain sira kona ba Biblia dehan, paun primeiru ho ai nia abut hatudu ba ema Judeu nia bei-ala sira. Sira nee oferese sira nia aan ba Maromak, nunee sira nia jerasaun mos Maromak nian.
17 Ita mos bele kompara ema Judeu ho ai oliveira nebee ema kuda iha toos laran. Maromak tesi sai tiha ona ai nee nia sanak balu. Maibee imi nebee mak laos Judeu, imi hanesan ai oliveira fuik nia sanak nebee Maromak taka iha ai huun hakiak nee. Nunee imi sanak hosi ai huun fuik hetan moris hosi ai huun hakiak nee. 18 Maibee la bele foti aan dehan, imi hosi liur nee diak liu fali sanak nebee mak Maromak tesi soe tiha ona nee! Keta haluha, imi nee ai sanak deit! Laos sanak mak hametin ai huun. Maibee ai nee nia huun mak halo metin nia sanak.
19 Karik imi ida hakarak dehan, “Maibee Maromak tesi sai tiha ai sanak balu atu Nia bele taka fali hau iha sira nia fatin.” 20 Loos duni, maibee keta haluha katak, Maromak soe tiha ona ai sanak sira nee tanba sira lakohi fiar ba Kristu. I o troka fali sira tanba o fiar. Entaun la bele foti aan. Diak liu kuidadu! 21 Tanba ai sanak orijinal mos Nia bele tesi sai tiha, saa tan imi!
22 Nunee ita haree katak, Maromak laran diak, maibee Nia mos hatene foo kastigu todan. Nia foo kastigu ba ema nebee lakohi rona Nia. Maibee ba imi, Nia hatudu Nia laran diak, naran katak imi la fila kotuk ba Nia laran diak nee. Se imi fila kotuk karik, Nia mos sei tesi sai tiha imi hosi huun. 23 Nunee mos se ema Judeu sira desidi fiar ba Kristu, Maromak sei taka fila fali sira iha ai huun orijinal nee, tanba Nia iha kbiit hodi halo buat nee. 24 Tuir loos ai sanak hosi ai oliveira fuik la bele taka ba iha ai oliveira hakiak, maibee Maromak konsege halo duni. Saa tan ai sanak nebee Nia uluk tesi tiha ona hosi ai oliveira hakiak nee. Nia iha kbiit atu taka fila fali ba iha nia huun rasik.
Maromak sei hatudu Nia laran diak ba ema Israel
25 Maun-alin sira, hau hakarak atu imi hatene Maromak nia planu nebee uluk segredu hela, para imi la bele foti aan. Nia planu mak nee: agora dadauk ema Israel barak ulun toos hasoru Maromak. Sira sei ulun toos too ema seluk nebee Maromak hili ona tama hotu ba Maromak nia povu, foin sira mos sei fiar ba Nia. 26 Nunee, Maromak sei salva ema Israel hotu, hanesan Nia dehan tiha ona iha Livru Sagradu,
“Iha Salvador ida sei mai hosi foho Siaun,
Nia sei halo Jacó nia jerasaun hakribi sira nia hahalok aat hasoru Hau.† Jacó nee povu Israel nia bei-ala ida. ✡ Isaias (Yesaya) 59:20-21
27 Hau nia promesa ba sira mak nee:
Hau sei hamoos sira nia sala hotu.”✡ Jeremias (Yeremia) 31:33-34
28 Tanba ema Judeu la simu Liafuan Diak, entaun sira sai inimigu ba Maromak, nee loke dalan ba imi nebee laos Judeu atu bele simu salvasaun. Maski nunee, Maromak hadomi nafatin sira, tanba uluk kedas Nia hili sira nia bei-ala sira. 29 Tanba bainhira Maromak foo buat ruma, Nia nunka foti fila fali. I bainhira Nia bolu ema ida sai Ninian, Nia nunka nega fali.
30 Imi nebee laos Judeu, uluk lakohi rona Maromak. Maski nunee, agora Maromak hatudu Nia laran diak ba imi, tanba durante nee ema Judeu lakohi rona. 31 Nunee mos, maski ema Judeu agora nafatin lakohi rona Maromak, maibee aban-bainrua Nia sei hatudu Nia laran diak ba sira, tanba Nia hatudu uluk ona ba imi. 32 Nunee, Maromak husik ema hotu-hotu sai atan ba sala, para Nia bele hatudu Nia laran diak ba sira hotu.
Hahii Nai Maromak!
33 Nai Maromak nia matenek klean liu,
Nia kompriende hosi huun too rohan.
La iha ema ida mak bele kompriende Nia desizaun,
la iha ema ida mak bele hanoin hetan Nia dalan.✡ Isaias (Yesaya) 55:8
34 See mak bele hatene tuir Nai Maromak nia hanoin?
See mak bele hanorin fali Nia?✡ Isaias (Yesaya) 40:13
35 See mak bele foo prezenti ba Maromak
atu Maromak troka fali prezenti ho nia?✡ Jó (Ayub) 41:11
36 Tanba buat hotu-hotu iha lalehan ho rai mai hosi Nia,
i sei iha nafatin tanba Nia,
Nia halo buat hotu-hotu atu hahii Nia.
Mai ita foti aas Nia naran too tinan ba tinan. Amen.✡ 1 Korintu 8:6

- Roma
- ←
- 11
- →

✡11:1 Filipi 3:5

✡11:3 1 Liurai sira (Reis, Raja-raja) 19:10; 14

✡11:4 1 Liurai sira (Reis, Raja-raja) 19:18

✡11:6 Deutoronómiu (Ulangan) 7:7-8

✡11:8 Deutoronómiu (Ulangan) 29:4; Isaias (Yesaya) 29:10

✡11:10 Salmus (Mazmur) 69:23-24

*11:16 Matenek nain sira kona ba Biblia dehan, paun primeiru ho ai nia abut hatudu ba ema Judeu nia bei-ala sira. Sira nee oferese sira nia aan ba Maromak, nunee sira nia jerasaun mos Maromak nian.

†11:26 Jacó nee povu Israel nia bei-ala ida.

✡11:26 Isaias (Yesaya) 59:20-21

✡11:27 Jeremias (Yeremia) 31:33-34

✡11:33 Isaias (Yesaya) 55:8

✡11:34 Isaias (Yesaya) 40:13

✡11:35 Jó (Ayub) 41:11

✡11:36 1 Korintu 8:6

© 2016 UBB