- Galásia
- ←
- 1
- →

Paulo nia surat
ba sarani sira iha
Galásia

1
Paulo hahuu nia surat
1-2 Hau Paulo, ho maluk sarani sira hotu nebee hamutuk ho hau iha nee, haruka surat nee ba sarani sira iha fatin-fatin iha provinsia Galásia.
Hau Nai Jesus nia apostolu. Laos ema kriatura ruma mak hili hau hodi halao servisu nee, maibee Jesus Kristu ho Aman Maromak mak hili. Kristu nee mak Maromak promete kedan hori uluk atu haruka mai. Nia mate maibee Aman Maromak halo Nia moris fali ona.
3 Ami harohan ba ita nia Aman Maromak ho Nai Jesus Kristu, para hatudu Sira nia laran diak ba imi, i foo paz ho hakmatek ba imi. 4 Kristu foo-Aan ba mate hodi hamoos ita nia sala i hasai ita hosi buat aat iha mundu nee. Nia halo nunee tuir ita nia Aman Maromak nia hakarak. 5 Mai ita foti aas Nai Maromak nia naran tinan ba tinan! Amen, loos duni!
Nusaa mak imi tuir fali hanorin nebee la loos?
6 Hau admira! Nusaa mak bele sai nunee! Maromak bolu ona imi atu hatene Nia laran diak. Maibee imi fila kotuk lalais deit ba Nia, hodi tuir fali hanorin seluk 7 nebee la loos. Tuir lo-loos, Nai Jesus nia Liafuan Diak ida deit, la iha tan seluk. Maibee agora iha ema balu mai bobar Nia Liafuan tuun-sae, halo imi la hatene atu tuir loos dalan ida nebee.
8 Kuidadu! See-see deit mak hanorin la hanesan ho Liafuan Diak nebee uluk ami hanorin ba imi, Nai Maromak sei foo kastigu ba nia tinan ba tinan nafatin. Maski ami rasik ka, anju hosi lalehan mos, sei hetan kastigu. 9 Ami hatete tiha ona, agora hau repete dala ida tan: se iha ema ruma hanorin fali oin seluk, la tuir Liafuan Diak nebee uluk imi simu tiha ona nee, Maromak sei kastigu nia tinan ba tinan nafatin.
10 Hau koalia hanesan nee, atu ema bele gaba hau ka? Lae! Hau hakarak atu halo haksolok Maromak nia laran, laos atu halo haksolok ema nia laran. Se hau buka atu ema gaba hau karik, entaun hau la serve sai Kristu nia atan.
Jesus Kristu rasik mak hatudu Liafuan Diak ba Paulo
11 Maun-alin sira, hau foo hatene lo-loos ba imi katak, Nai Jesus nia Liafuan Diak nebee hau hanorin nee, laos inventa. 12 Hau laos simu hosi ema, laos ema mak hanorin hau, maibee Jesus Kristu rasik mak hatudu mai hau.
13 Imi rona ona kona ba hau nia moris uluk, bainhira hau sei tuir relijiaun Judeu. Iha tempu nebaa, hau halo sarani sira terus liu, i hakaas aan para halo rahun sira.✡ Apostolu sira nia Istoria (Atos, Kisah) 8:3; 22:4-5; 26:9-11 14 Hau foo neon ho laran tomak hodi estuda relijiaun Judeu nian i halo tuir, liu fali ema Judeu sira seluk nebee idade hanesan hau. Hau mak badinas liu halo tuir ita nia bei-ala sira nia lisan ho lei relijiaun hotu.✡ Apostolu sira nia Istoria (Atos, Kisah) 22:3
15-16 Maski nunee, Nai Maromak desidi atu hatudu Nia oan Jesus mai hau. Bainhira hau sei iha hau nia inan nia kabun laran, Nia hatudu ona Nia laran diak mai hau hodi hili hau atu baa foo sai Liafuan Diak kona ba Jesus ba ema nebee laos Judeu. Bainhira Nia hatudu Nia Oan mai hau, hau la baa husu ema seluk nia hanoin.✡ Apostolu sira nia Istoria (Atos, Kisah) 9:3-6; 22:6-10; 26:13-18 17 Hau mos la baa iha sidade Jerusalém atu hasoru malu ho Jesus nia apostolu sira seluk nebee Nia foti uluk ona. Maibee hau baa kedas iha rai Arabi. Hotu tiha hau fila fali mai iha sidade Damasku.
18 Liu tiha tinan tolu, foin hau baa iha Jerusalém hodi hasoru malu ho Pedro.* Paulo temi Pedro nia naran Kefas. Nee Pedro nia naran ho lian Aram. I hau hela ho nia durante loron sanulu resin lima.✡ Apostolu sira nia Istoria (Atos, Kisah) 9:26-30
19 Iha momentu nebaa, hau mos hasoru Nai Jesus nia alin, Tiago. Maibee hau la haree Nai Jesus nia apostolu sira seluk, so sira nain rua deit. 20 Buat nebee hau hakerek nee, loos duni. Hau la bosok, Maromak hatene.
21 Depois hau baa iha provinsia Síria ho Silísia. 22 Iha tempu nebaa, Kristu nia povu iha fatin-fatin iha provinsia Judeia seidauk konhese hau. 23 Sira rona deit ema konta dehan, “Ema ida nebee uluk halo terus ita nee mak agora foo sai fali Liafuan Diak kona ba Kristu. Maski uluk nia hanehan ita atu obriga ita fila kotuk ba Kristu.” 24 I sira hahii Nai Maromak, tanba Maromak muda ona hau nia moris.

- Galásia
- ←
- 1
- →

✡1:13 Apostolu sira nia Istoria (Atos, Kisah) 8:3; 22:4-5; 26:9-11

✡1:14 Apostolu sira nia Istoria (Atos, Kisah) 22:3

✡1:15-16 Apostolu sira nia Istoria (Atos, Kisah) 9:3-6; 22:6-10; 26:13-18

*1:18 Paulo temi Pedro nia naran Kefas. Nee Pedro nia naran ho lian Aram.

✡1:18 Apostolu sira nia Istoria (Atos, Kisah) 9:26-30

© 2016 UBB