- Hahuu (Jénesis)
- ←
- 3
- →

3
Ema lakohi rona ba Nai Maromak
1 Hosi animal sira hotu nebee NAI Maromak halo ona iha mundu, samea mak fila lia tuun-sae. Iha loron ida, samea husu ba feto dehan, “Nai Maromak bandu dehan, ‘Imi la bele haan ai fuan sira iha toos nee’, loos ka lae?”
2-3 Feto nee hataan, “Lae! Ami bele haan! Maibee iha ai huun ida deit iha toos nia klaran, nia fuan mak Nai Maromak bandu ami la bele haan, i la bele book nia fuan. Se lae ami mate.”
4 Maibee samea hataan fali dehan, “Nee la loos! Imi la mate! 5 Nai Maromak bandu nunee, tanba Nia hatene ona, se imi haan ai fuan nee, imi sei sai matenek hanesan Nia. Nunee imi hatene saida mak diak, i saida mak aat.”
6 I feto haree ai huun nee diak, i nia fuan mos furak para haan, nia hanoin dehan, “Se hau haan ai fuan nee, hau sei sai matenek.” Entaun nia kuu ai fuan nee, nia haan. I nia mos lori baa foo nia lain, i nia lain mos haan. 7 Haan tiha, derepenti deit sira nain rua hatene katak sira isin molik hela. Nee mak sira baa suku hamutuk ai tahan hodi taka sira nia isin molik.
8 Iha lokraik, sira rona NAI Maromak lao iha toos. Nunee sira baa subar tiha iha ai laran. 9 Maibee NAI Maromak bolu mane nee dehan, “Adão, o iha nebee?”
10 Mane nee hataan, “Hau rona Maromak nia lian iha toos. Maibee hau tauk, tanba hau isin molik hela. Nee mak hau halai baa subar.”
11 I Nai Maromak hatete, “See mak foo hatene ba o dehan o molik? O haan tiha ona ai fuan nebee Hau bandu nee ka?”
12 Adão hataan, “Feto ida nebee Nai Maromak foo mai hau nee, nia mak foo ai fuan nee mai hau haan.”
13 I NAI Maromak husu ba feto, “Nusaa mak o halo nunee?”
Feto nee hataan, “Samea mak bosok hau. Nee mak hau haan tiha ona ai fuan nee.”
Nai Maromak foo malisan ba sira
14 Nunee NAI Maromak foo malisan ba samea nee dehan,
“Tanba o halo ona nunee, Hau kastigu o todan liu animal sira seluk. Komesa agora, o sei dolar deit iha rai i haan rai rahun, iha o nia moris tomak. 15 Hau halo o ho feto nee inimigu beibeik. I imi nain rua nia bei oan sira mos nunee. O nia jerasaun sei tata ema nia ain tuban. Maibee feto nee nia jerasaun ida, sei sama rahun o nia ulun.”
16 I Nai Maromak foo hatene ba feto nee dehan,
“Hau sei aumenta o nia terus bainhira o isin rua, i aumenta moras kuandu o tuur ahi. Maibee bele nunee mos, o sei hakarak nafatin o nia lain. I nia mak sei domina o.”
17 I Nai Maromak foo hatene ba mane nee dehan,
“O la tuir Hau nia orden, maibee o tuir fali o nia kaben nia hakarak, too o haan ai fuan ida nebee Hau bandu nee. Tanba o nia hahalok nee, o hetan kastigu, i rai mos hetan malisan. Komesa agora too o mate, o tenki servisu mate aan, foin o bele hetan hahaan. Ho servisu nunee, foin o bele moris. 18 Rai sei foo duut aat ho ai tarak; maski nunee o sei hetan ai haan hosi toos. 19 O tenki servisu too kosar metan sai nunee too mate. Hau halo o hosi rai. I bainhira o mate, o fila fali ba rai.”
20 Adão tau naran ba nia kaben ‘Eva’ (nee dehan katak ‘moris’), tanba nia ema hotu-hotu nia inan.* Iha lian Ebreu Adão dehan katak ‘ema’.
21 Depois NAI Maromak halo hena hosi animal nia kulit, foo ba sira nain rua hatais.
Nai Maromak duni sai Adão ho Eva hosi toos Eden
22 I NAI Maromak hatete, “Agora nee ema hatene ona buat nebee mak diak, i nebee mak aat, hanesan ona Ita. Keta halo be sira haan tan ai fuan hosi ai huun nebee foo moris, i sira bele moris nafatin.” 23 Entaun Nai Maromak duni sai tiha sira hosi toos Eden, ba iha fatin seluk, atu fila rai. Ema mai hosi rai, i tenki mos moris hosi rai. 24 Duni sai tiha sira, Nai Maromak haruka Nia anju nebee iha liras† Lian Ebreu dehan Maromak nia anju ho liras hosi lalehan, nee kerubim. baa hein toos nee iha loro-sae nia sorin ba. Maromak tau surik kroat nebee dulas baa-mai, i lakan hanesan ahi. Maromak haruka sira taka tiha dalan tama ba toos nee, tan Nia lakohi ema baa kuu ai fuan nebee bele foo moris nafatin.

- Hahuu (Jénesis)
- ←
- 3
- →

*3:20 Iha lian Ebreu Adão dehan katak ‘ema’.

†3:24 Lian Ebreu dehan Maromak nia anju ho liras hosi lalehan, nee kerubim.

© 2016 UBB