- Ebreu
- ←
- 13
- →

13
Moris halo haksolok Nai Maromak
1 Hadomi nafatin imi nia maluk sarani hanesan maun-alin. 2 Keta haluha simu ema oin foun iha imi nia uma. Tanba ema balu simu tiha bainaka oin foun, sira hanoin dehan ema baibain, afinal bainaka nebee sira simu nee anju.✡ Hahuu (Jénesis, Kejadian) 18:1-8; 19:1-3 3 Tau matan ba ema dadur sira, hanesan fali imi iha kadeia hamutuk ho sira. I hanoin mos ema nebee terus tanba ema halo aat sira, hanesan imi rasik mak hetan terus nee.
4 Ema hotu-hotu tenki respeita kazamentu. Feen-laen tenki foo laran ba malu. Tanba see mak halo sala seksual ho ema nebee laos nia feen ka laen, Nai Maromak sei kastigu nia.
5 La bele matan naklosu ba osan, maibee tenki kontenti ho buat nebee mak imi iha. Tanba Nai Maromak rasik dehan nunee:
“Hau sei la haluha imi,
Hau sei la husik imi mesak.”✡ Deutoronómiu (Ulangan) 31:6; 8; Josué 1:5
6 Tanba nee ita laran metin hodi dehan,
“Nai Maromak sempre tulun hau.
Nunee hau la tauk ida.
See mak bele halo aat hau?”✡ Salmus (Mazmur) 118:6
7 La bele haluha imi nia lider sira nebee uluk foo sai Nai Maromak nia liafuan ba imi. Hanoin buat diak nebee mak sira halo iha sira nia moris lor-loron, i halo tuir sira nia fiar. 8 Tanba Jesus Kristu nunka muda; Nia nafatin deit, hori uluk too ohin loron too tinan ba tinan.
9 Nunee se ema hanorin buat falsu oi-oin deit, keta halo tuir hodi sees fali hosi dalan loos. Atu hametin imi nia laran, tenki depende ba Maromak nia laran diak. La bele depende fali ba regra kona ba haan-hemu, tanba regra sira nee la ajuda ita.
10 Ita iha meza sakrifisiu ida, Jesus mak sai hanesan sakrifisiu iha meza nee nia leten. Maibee nai lulik sira nebee sei halo sakrifisiu nafatin iha tenda orasaun uluk nian, sira la bele aproveita Jesus nia sakrifisiu ida nee. 11 Tuir sistema uluk, nai lulik boot tin-tinan oho animal lori nia raan baa oferese iha Fatin nebee Lulik Liu, atu Maromak hamoos povu nia sala. Depois animal nee nia isin lori sai hosi povu nia hela fatin hodi sunu motuk iha liur.✡ Levítiku (Imamat) 16:27 12 Nunee mos ho Jesus. Nia terus too mate laos iha sidade laran, maibee iha liur, para hodi Nia raan nee Nia hamoos povu nia sala. 13 Tanba Jesus mate iha liur, mai ita mos sai hosi sistema uluk nian hodi baa hamutuk ho Nia iha liur nebaa. I kuandu ema hatete aat ita hanesan mos sira hatete aat Nia, ita tenki simu. 14 Tanba iha mundu nee, la iha sidade ida nebee permanente ba ita atu hela. Maibee ita hein atu aban-bainrua bele hela iha sidade ida nebee permanente.
15 Nunee mai ita hahii beibeik Nai Maromak i sempre foti aas Nia naran tanba Jesus. Ida nee sai hanesan ita nia sakrifisiu ba Nai Maromak, tanba ita foo sai katak Maromak mak ita nia Nai. 16 La bele haluha halo buat diak ba ema seluk, i se sira presiza buat ruma, ajuda sira. Tanba hahalok nee mos hanesan sakrifisiu nebee ita foo ba Nai Maromak hodi halo haksolok Nia laran.
17 Imi tenki rona imi nia lider igreja hodi halo tuir buat nebee sira haruka. Tanba sira tau matan ba imi loron-kalan, i aban-bainrua sira tenki hataan ba Nai Maromak kona ba sira nia servisu nee. Se imi rona sira mak sira sei servisu ho laran haksolok. Se lae, sira nia laran tristi, i nee la diak ba imi.
18 Halo orasaun mai ami nafatin. Ami laran metin katak ami nia laran moos, i ami sempre hakarak atu halo buat nebee mak loos. 19 Hau husu liu-liu atu imi harohan para hau bele fila lalais ba imi.
Orasaun ho kumprimentus
20 Nai Maromak mak dame nain. Nia mak halo moris fali Nai Jesus hosi mate. Liu hosi Jesus nia mate nee, Maromak halo metin Nia promesa ho ita ema, i Nia promesa nee vale nafatin too tinan ba tinan. Liu hosi Nia mate mos Jesus agora sai ona Bibi Atan diak liu hodi tau matan ba Nia bibi sira. Nunee hau harohan 21 atu Maromak foo saida deit mak imi presiza atu imi bele halo tuir Nia hakarak. Hau mos harohan atu Nia servisu nafatin iha ita hotu nia laran liu hosi Jesus Kristu nia tulun, para ita sai ema nebee mak halo haksolok Nia laran. Mai ita foti aas Nia naran too tinan ba tinan nafatin. Amen.
22 Maun-alin sira, hau hakerek surat ida nee para hametin imi nia laran. Hau husu atu imi simu di-diak tanba surat nee la naruk ida.
23 Hau hakarak foo hatene ba imi katak ita nia maluk Timóteo sai tiha ona hosi komarka. Se nia too mai iha tempu badak, entaun hau sei lori nia baa vizita imi.
24 Hatoo hau nia kumprimentus ba imi nia lider sira hotu, ho mos ba Nai Maromak nia ema sira hotu-hotu. Maluk sira hosi Itália mos foo kumprimentus ba imi.
25 Hau harohan ba Maromak atu hatudu Nia laran diak ba imi hotu.

- Ebreu
- ←
- 13
- →

✡13:2 Hahuu (Jénesis, Kejadian) 18:1-8; 19:1-3

✡13:5 Deutoronómiu (Ulangan) 31:6; 8; Josué 1:5

✡13:6 Salmus (Mazmur) 118:6

✡13:11 Levítiku (Imamat) 16:27

© 2016 UBB