- Marcos
- ←
- 5
- →

5
Nai Jesus duni sai espiritu aat barak hosi ema ida
(Mateus 8:28-34; Lucas 8:26-39)
1 Nee liu tiha, Jesus ho Nia eskolante sira too iha tasi Galileia nia sorin ba, iha ema Gerasa nia rain. 2-6 Iha fatin nee, iha mane ida, espiritu aat domina nia hori uluk kedas. Nia hela iha rate laran.
Loron-kalan nia lao tuun-sae foho, i hakilar beibeik. Loro-loron nia tuku nia aan rasik ho fatuk, too kanek tiha hotu. Mane nee forti la halimar. Ema kesi beibeik nia liman-ain ho korenti. Maibee korenti besi mos, nia rasta kotu hotu kedan. I argola iha nia ain mos, rahun.
Bainhira Jesus tuun hosi bero, ema espiritu aat hela iha nia laran nee, haree Nia hosi dook. Depois nia sai kedan hosi rate laran, i nia baa iha Jesus nia oin, hodi hakneak i hahii ba Nia. 7-8 Kuandu Jesus haree ema nee, Nia hatete, “Espiritu aat, sai hosi ema nee!”
Depois ema nee hakilar, “O atu halo saida mai hau?! Hau hatene katak, Nai Maromak Mak Boot Tebes. I O Jesus, Nai Maromak nia Oan. Hau husu ba O atu la bele halo susar hau.”
9 Depois Jesus husu ba nia, “O naran saa?”
Ema nee hataan, “Hau nia naran, Lejiaun. Tanba ami espiritu barak tebe-tebes, hanesan tropas sira nia lejiaun.”* Iha tropas estadu Roma nian, lejiaun ida, maizoumenus ema rihun lima.
10 I espiritu aat sira uza ema nee hodi husu ba Jesus, atu keta duni sira sai hosi rai nee.
11-13 Besik fatin nee, iha ema balu hein hela fahi rihun rua iha foho lolon. Nunee espiritu aat sira husu ba Jesus, “Haruka deit ami baa tama iha fahi sira nebaa.”
Rona nunee, Jesus mos konkorda. I espiritu aat sira sai kedan hosi ema nee, baa tama fali iha fahi sira. Fahi sira halai saruntu malu too iha rai naruk ida, i monu hotu ba bee laran. Nunee fahi rihun rua nee mout too mate hotu.
14 Haree hanesan nee, fahi atan sira tauk atu mate. I sira halai baa foo hatene iha aldeia-aldeia. Too ema barak mai haree saida mak mosu. 15 Kuandu sira hetan Jesus, sira mos haree mane nebee uluk espiritu aat tama nee, tuur hakmatek hela, i hatais fali hena ona. Nia hanoin normal fali ona. Entaun ema sira tauk, tanba sira hatene ona, ema ida nebee duni sai espiritu aat nee, Nia forsa tebe-tebes. 16 Depois fahi atan sira konta ba ema nebee mai hosi aldeia-aldeia nee, dehan, sira haree rasik ho matan ema bulak nee diak tiha ona, i fahi sira nee mout too mate tiha hotu. 17 Depois ema iha rai nee husu ba Jesus atu sai tiha hosi sira nia rain.
18 Bainhira Jesus atu sae fali ba bero nee, ema nebee espiritu aat sai ohin nee, mai husu ba Jesus para nia mos atu tuir.
19 Maibee Jesus lakohi. Nia dehan, “Diak liu, o fila baa konta ba o nia familia sira hotu, saida mak Nai Maromak halo ona ba o. I foo hatene mos katak, Nai Maromak hadomi tebes o.”
20 Nunee ema nee lao lemo-lemo iha rai ida naran ‘Dekápolis’. (Nee katak, rai nee iha sidade sanulu.) I nia konta saida mak Jesus halo ba nia. Ema hotu nebee rona nia koalia nee, sira admira tebe-tebes, dehan, “Nai Jesus nee forsa duni!”
Nai Jesus halo moris fali Jairo nia oan. Ho mos iha feto ida nebee nia fulan mai la para. Nia mai kona kois Jesus nia hena
(Mateus 9:18-26; Lucas 8:40-56)
21 Nunee Jesus sae fali bero hodi baa iha tasi sorin ba. Bainhira Nia foin tuun hosi bero, ema barak mai hobur Nia. 22 Iha mos ema ida naran Jairo. Nia toma-konta uma kreda iha sidade nee. Bainhira nia haree Jesus, nia baa hakruuk to-rai iha Jesus nia oin, 23 hodi husu dehan, “Senhor, tulun hau lai! Hau nia oan feto moras todan, besik mate ona. Nia foin tinan sanulu resin rua.”† Lian Gregu dehan, “Senhor, favor ida, mai tau lai liman ba nia, para nia bele diak fali, i bele moris.” Iha nebaa, ‘tau liman’ nee katak ‘halo diak’. Labarik feto nia idade nee, iha lian Gregu tama iha versikulu 42.
24 Nunee Jesus tuir kedan Jairo ba iha nia uma.
Maibee bainhira sira lao ba, ema barak mos tuir Nia, too sena malu.
25 Iha ema sira nee, iha feto ida, nia fulan mai la para, durante tinan sanulu resin rua. 26 Nia gasta osan barak too nia faan nia sasaan hotu hodi selu deit doutor barak. Maibee la iha ema ida mak bele kura nia. Nia moras nee aumenta ba beibeik. 27-29 Feto nee rona ona buat barak kona ba Jesus. Nunee nia sena malu hosi ema barak nia leet, atu baa besik Jesus nia kotuk. Nia hanoin iha nia laran dehan, “Naran katak hau kona kois deit Nia hena mos, hau diak ona.”
Nunee nia foin kona Jesus nia hena, derepenti nia raan mos para. Nia senti diak kedan. 30 Iha momentu nee, Jesus senti iha forsa ida sai hosi Nia laran. I Nia fila ba kotuk, hodi haree ema barak nee. Nia husu, “See mak kona Hau nia hena nee?”
31 Nia eskolante sira hataan, “Senhor rasik haree deit ba. Ema iha nee barak la halimar! Halo nusaa mak Senhor husu fali, ‘See mak kona Hau nia hena nee?’!”
32 Maibee Jesus haree ba-mai, atu buka hatene see loos mak kona Nia hena. 33 Rona Jesus koalia hanesan nee, feto nee tauk atu mate. Depois nia baa hakruuk iha Jesus nia oin, hodi foo sai, “Senhor, hau mak ohin kona Senhor nia hena.”
34 Depois Jesus dehan, “Tanba ita fiar tebe-tebes mai Hau, nee duni mak ita diak ona. Ita la hetan tan terus ida nee ona. Agora ita fila ona ho paz.”
35 Jesus sei koalia hela nunee, iha ema ida mai hosi Jairo nia uma, foo hatene, “Koitadu! Oan feto mate tiha ona. Nee duni, lalika halo kole tan mestri. Senhor lalika baa tan uma ona.”
36 Maibee Jesus lakohi rona ema nee nia koalia. I Nia hatete ba Jairo, “La bele laran susar! Ita fiar deit.” 37 Nunee Jesus lao husik hela Nia eskolante balu. I Nia lori deit Pedro, Tiago ho João. Sira mesak deit mak baa ho Jairo. 38 Bainhira sira too iha Jairo nia uma, sira haree ema barak rungu-ranga hela ho tanis hakilar. 39 Jesus tama ba iha uma laran. I Nia husu ba sira dehan, “Tanba saa mak imi hotu fadigadu i tanis loos hanesan nee? Labarik nee la mate ida. Nia toba deit.”
40 Rona Jesus dehan hanesan nee, sira hotu goza ho hamnasa fali Nia.
Depois Nia haruka sira hotu sai. Nunee Nia bolu labarik nee nia inan-aman, ho Nia eskolante nain tolu nee, para sira tama hamutuk ba iha labarik nee nia kuartu laran. 41 Depois Jesus kaer labarik nee nia liman, hodi dehan ho sira nia lian nunee, “Talita kum!” Nee dehan katak, “Noi, hadeer ona!”
42-43 Derepenti deit, anoi hadeer i lao kedan. Nunee Jesus hatete ba labarik nee nia inan dehan, “Foo hahaan ona ba labarik nee.”
Ema hotu admira tebes. Maibee Jesus bandu makaas ba sira dehan, “Imi la bele konta sai ba ema seluk, dehan Hau mak halo moris fali labarik nee.”

- Marcos
- ←
- 5
- →

*5:9 Iha tropas estadu Roma nian, lejiaun ida, maizoumenus ema rihun lima.

†5:23 Lian Gregu dehan, “Senhor, favor ida, mai tau lai liman ba nia, para nia bele diak fali, i bele moris.” Iha nebaa, ‘tau liman’ nee katak ‘halo diak’. Labarik feto nia idade nee, iha lian Gregu tama iha versikulu 42.

© 2016 UBB