- Apokalipse
- ←
- 6
- →

6
Bibi Oan loke karimbu fatin neen
1 Hotu tiha hau haree Bibi Oan loke karimbu fatin primeiru hosi karimbu fatin hitu nebee mak tau iha livru lulun nee. Depois hau rona animal ida hosi animal moris haat nee hatete ho lian makaas hanesan rai tarutu dehan, “Mai ona!” 2 Derepenti hau haree kuda mutin ida, ema ida sae hela kuda nee ema ida ke sempre manaan funu. Nia kaer hela rama, i agora simu tan koroa liurai nian. Depois nia baa tan para halo funu halakon nia inimigu sira seluk.✡ Zacarias 1:8; 6:3; 6
3 Depois Bibi Oan loke karimbu fatin numeru rua. I hau rona animal moris segundu hatete, “Mai ona!” 4 Kuda mean lakan ida mos sai mai. Ema nebee mak sae hela kuda nee, nia simu kbiit atu lori funu ba iha mundu para halo ema oho malu. Nia mos simu surik boot ida.✡ Zacarias 1:8; 6:2
5 Depois Bibi Oan loke karimbu fatin numeru tolu. I hau rona animal moris numeru tolu hatete, “Mai ona!” Hau haree kuda metan ida, ema ida sae kuda nee kaer hela dasin ida atu tetu ai haan.✡ Zacarias 6:2; 6 6 Depois hau rona buat ida hanesan ema nia lian sai hosi animal haat nee nia klaran dehan, “La kleur tan, rai sei hamlaha boot. Osan nebee ema manaan iha loron ida, sei too deit para sosa trigu kilu tolu. Se trigu diak nian, hetan deit kilu ida. Maibee keta estraga ai oliveira ho ai uvas.”* Iha rai nebaa, ema moris hosi ai huun rua nee. Nunee rai hamlaha boot, ema sei la mate hamlaha naran katak ai huun rua nee iha nafatin.
7 Depois Bibi Oan loke karimbu fatin numeru haat. I hau rona animal moris numeru haat hatete, “Mai ona.” 8 Hau haree tan kuda ida kor kamutis. Ema nebee mak sae kuda nee, nia naran ‘Mate’. Iha ema ida tan naran ‘Matebian sira nia Fatin’ lao tu-tuir nia. Sira nain rua simu kbiit atu baa oho ema lubuk ida iha mundu, uza surik, ho rai hamlaha, ho moras, ho mos animal siak. Se ita fahe ema hotu-hotu iha mundu ba parte haat, parte ida sei mate hotu.✡ Ezekiel (Yehezkiel) 14:21
9 Depois Bibi Oan loke karimbu fatin numeru lima. I hau haree ema barak nebee uluk ema oho, sira nia klamar iha meza sakrifisiu nia okos. Sira nee ema oho tanba sira foo sai Nai Maromak nia liafuan ho lo-loos. 10 Sira koalia ho lian makaas dehan, “Nai Maromak kbiit nain, Ita Boot mak santu i loos. Bainhira loos mak Ita Boot tesi lia ba ema iha mundu hodi kastigu ema sira nebee mak uluk oho ami?”
11 Depois sira ida-idak simu batina mutin naruk. Iha ida haruka sira hein tan uitoan, too sira nia numeru kompletu. Tanba hosi sira nia maluk sarani sira nebee sei serbi Kristu iha mundu, iha balu mak ema sei oho tan, hanesan mos sira uluk.
12 Depois hau haree Bibi Oan loke tan karimbu fatin numeru neen. Derepenti rai nakdoko makaas. Loro-matan sai nakukun hanesan hena metan, fulan sai mean hanesan raan.✡ Apokalipse (Wahyu) 11:13; 16:18; Isaias (Yesaya) 13:10; Joel (Yoel) 2:10, 31; 3:15; Mateus 24:29; Marcos 13:24-25; Lucas 21:25 13 Fitun sira monu tuun ba rai, hanesan fali ai fuan figeira matak mak monu ba rai bainhira anin huu makaas. 14 Hau haree lalehan lulun aan too lakon tiha, hanesan fali ema lulun surat tahan. Foho ho ilha mos hotu-hotu muda tiha hosi sira nia fatin.✡ Isaias (Yesaya) 34:4; Apokalipse (Wahyu) 16:20 15 Haree nunee, liurai sira iha mundu, nai ulun sira, komandante militar, ema riku, ema boot too ema baibain ho atan, sira hotu-hotu halai baa iha foho hodi subar iha fatuk kuak ka subar iha fatuk nia leet.✡ Isaias (Yesaya) 2:19; 21 16 Sira halerik ba foho ho fatuk boot sira dehan, “Monu taka tiha ami ba! Subar ami para Nia nebee tuur iha kadeira ukun la bele haree ami, i Bibi Oan la bele kastigu ami.✡ Hoseia 10:8; Lucas 23:30 17 Tanba loron kastigu too ona. Agora Sira fakar Sira nia hirus mai ami, too la iha ema ida mak bele aguenta!”✡ Joel (Yoel) 2:11; Malakias (Maleakhi) 3:2

- Apokalipse
- ←
- 6
- →

✡6:2 Zacarias 1:8; 6:3; 6

✡6:4 Zacarias 1:8; 6:2

✡6:5 Zacarias 6:2; 6

*6:6 Iha rai nebaa, ema moris hosi ai huun rua nee. Nunee rai hamlaha boot, ema sei la mate hamlaha naran katak ai huun rua nee iha nafatin.

✡6:8 Ezekiel (Yehezkiel) 14:21

✡6:12 Apokalipse (Wahyu) 11:13; 16:18; Isaias (Yesaya) 13:10; Joel (Yoel) 2:10, 31; 3:15; Mateus 24:29; Marcos 13:24-25; Lucas 21:25

✡6:14 Isaias (Yesaya) 34:4; Apokalipse (Wahyu) 16:20

✡6:15 Isaias (Yesaya) 2:19; 21

✡6:16 Hoseia 10:8; Lucas 23:30

✡6:17 Joel (Yoel) 2:11; Malakias (Maleakhi) 3:2

© 2016 UBB