- 2 Tesalónika
- ←
- 3
- →

3
Paulo sira husu sarani Tesalónika halo orasaun ba sira
1 Maun-alin sira, halo orasaun mai ami, para Nai Jesus nia Novidade Diak bele namkari lailais too iha fatin-fatin, i ema iha nebee-nebee bele respeita Novidade Diak nee, hanesan mos uluk imi simu. 2 Harohan mos para ami bele sai hosi ema aat sira nia liman laran. Tanba ema barak la fiar Novidade Diak nee.
3 Maibee Maromak sempre kumpri buat nebee mak Nia hatete tiha ona. Nia sei foo forsa ba imi, i kuidadu imi hosi aat nain. 4 Ami laran metin katak Nai Jesus ajuda hela imi para halo tuir buat nebee ami hatoo ona ba imi, i imi mos sei halo tuir nafatin.
5 Ami harohan para Nai Jesus halo imi kompriende liu tan katak Nai Maromak hadomi imi, i ajuda imi aguenta ho pasiensia iha terus laran, hanesan mos Kristu.
Ema hotu tenki halo servisu
6 Maun-alin sira, hau foo orden ba imi hodi Nai Jesus Kristu nia naran, imi la bele liga maluk sarani nebee baruk-teen. Sira la halo tuir buat nebee ami hanorin ona ba imi kona ba servisu. 7 Imi hatene katak imi tenki tuir ami nia ezemplu. Bainhira ami sei hela hamutuk ho imi, ami laos baruk-teen. 8 Ami servisu makaas loron-kalan, para la bele foo todan ba imi. I bainhira ema ruma foo hahaan mai ami, ami sempre selu. 9 Tuir loos ami iha direitu atu husu imi nia ajuda. Maibee ami lakohi, tanba ami hakarak hatudu ezemplu diak para imi mos bele halo tuir. 10 Iha tempu nebaa, ami rai hela regra ida ba imi nunee, “See mak lakohi halo servisu, la bele haan.”
11 Maibee agora ami rona dehan, imi balu baruk-teen, la halo servisu, i so mete deit ema nia vida. 12 Ami husu makaas i foo orden hodi Nai Jesus Kristu nia naran dehan, sira nee tenki halo servisu hodi foo haan sira nia aan rasik.
13 Maun-alin sira, imi la bele baruk halo buat nebee loos.
14 Se iha ema ruma mak lakohi halo tuir buat nebee mak ami hakerek iha surat nee, la bele liga nia, para halo nia moe. 15 Mais la bele konsidera nia hanesan inimigu, maibee foo hanoin ba nia hanesan imi nia maun-alin rasik.
Paulo taka nia surat
16 Hau harohan atu Nai Jesus foo paz ba imi iha situasaun saida deit. Tan Nia mak paz nia huun. I hau husu atu Nai Jesus sempre hamutuk ho imi.
17 Liafuan tuir mai nee, hau, Paulo, mak hakerek ho hau nia liman rasik: Kumprimentus. Hau halo hanesan nee iha hau nia surat hotu-hotu, para ema bele hatene katak surat nee hosi hau duni.
18 Hau husu ita nia Nai Jesus Kristu hatudu Nia laran diak ba imi hotu.
Hau nia liafuan too iha nee deit.
Hosi hau,
Paulo

- 2 Tesalónika
- ←
- 3
- →

© 2016 UBB