- Ebreu
- ←
- 8
- →

8
Ita nia nai lulik boot Jesus lori promesa foun
1 Buat nebee ohin ita koalia nee nia pontu prinsipal mak nee: Agora ita iha ona nai lulik boot nebee diak liu, Nia tuur hela iha Nai Maromak nia sorin loos iha lalehan hodi kaer ukun.✡ Salmus (Mazmur) 110:1 2 I Nia halao Nia servisu hanesan nai lulik boot iha tenda orasaun nebee Nai Maromak rasik mak harii, laos ema mak harii.
3 Nai lulik boot hotu-hotu tenki hasae oferta ho sakrifisiu ba Nai Maromak. Nee mak Jesus mos tenki hasae buat ruma hanesan sakrifisiu. 4 Se karik Jesus agora iha mundu, entaun Nia la bele sai nai lulik, tanba iha tiha ona nai lulik para foo oferta ho sakrifisiu ba Nai Maromak tuir lei Moisés nian. 5 Nai lulik sira nee halao sira nia servisu iha tenda orasaun, maibee tenda orasaun ida iha mundu nee hanesan lalatak ka kopia deit. Tenda orasaun lo-loos mak iha lalehan. Tanba nee, bainhira Maromak haruka Moisés halo tenda orasaun, Nia foo hanoin dehan, “Kuidadu di-diak atu halo tenda orasaun nee tuir lo-loos modelu nebee Hau hatudu ona ba o iha foho leten.”✡ Ézodu (Keluaran) 25:40 6 Maibee servisu nebee Jesus simu aas liu fali nai lulik hotu-hotu iha mundu. I Maromak nia promesa nebee mak Jesus lori mai ita mos diak liu fali Maromak nia promesa ba ita nia bei-ala sira.
7 Se karik promesa uluk nee bele halo ita dame malu ho Nai Maromak, entaun Maromak la presiza halo tan promesa foun. Maibee presiza duni, 8 tanba Maromak hatene katak povu la moris tuir Nia hakarak. Nee mak Nia dehan,
“Rona mai!
Hau, Nai Maromak, mak hatete:
Iha tempu oin mai Hau sei halo promesa foun
ho povu Israel hamutuk ho povu Judá.
9 Promesa nee la hanesan ho promesa
nebee uluk Hau halo ho sira nia bei-ala sira.
Momentu nebaa Hau kaer sira nia liman
hodi lori sira sai hosi rai Ejitu.
Maibee sira la halo tuir sira nia promesa mai Hau.
Nee mak Hau husik tiha sira.
10 Agora Hau, Nai Maromak, foo sai katak,
promesa nebee Hau sei halo ho povu Israel mak nee:
Hau sei tau Hau nia lei iha sira nia neon,
i sei hakerek Hau nia ukun fuan iha sira nia laran.
Hau sei sai sira nia Nai Maromak,
i sira sei sai Hau nia povu.
11 Sira sei la presiza tan hanorin sira nia maluk ka sira nia maun-alin
atu konhese Nai Maromak,
tanba sira hotu-hotu, hosi kiik too boot,
sei konhese Hau.
12 Hau sei hamoos sira nia sala hotu,
i sei la hanoin tan sira nia hahalok aat.”✡ Jeremias (Yeremia) 31:31-34
13 Bainhira Maromak koalia kona ba Nia promesa foun, nee dehan katak, Nia promesa tuan la vale ona. I buat nebee tuan i la vale ona, la kleur tan sei lakon.

- Ebreu
- ←
- 8
- →

✡8:1 Salmus (Mazmur) 110:1

✡8:5 Ézodu (Keluaran) 25:40

✡8:12 Jeremias (Yeremia) 31:31-34

© 2016 UBB