- Roma
- ←
- 3
- →

3
Maromak sempre koalia loos
1 Entaun, sai ema Judeu iha folin ka lae? I sunat tuir lei Judeu nian iha folin saida? 2 Iha folin boot oi-oin! Ida boot liu mak Maromak foo fiar ba ema Judeu atu kuidadu di-diak Nia liafuan. 3 Maski nunee, ema Judeu balu la moris tuir Maromak nia liafuan. Kuandu sira la moris tuir, Maromak halo saida? Nia halo tuir nafatin Nia liafuan ka lae? 4 Nia kumpri nafatin! Maski ema hotu-hotu iha mundu bosok tuun-sae mos, Maromak loos nafatin. Nee hanesan hakerek tiha ona iha Livru Sagradu dehan,
“Iha ema balu foo sala dehan,
Maromak tesi lia la loos.
Maibee sira sei haree mo-moos katak,
saida mak Nia koalia sempre loos,
i Nia sempre tesi lia ho lo-loos.”✡ Salmus (Mazmur) 51:4
5 Keta halo be ema ruma hanoin nunee: “Kuandu ita halo buat aat, nee hatudu katak, Maromak la hanesan ita ema, Nia sempre halo buat nebee mak loos. Se nunee, nusaa mak Maromak kastigu nafatin ita bainhira ita halo buat aat?” Nee ema kriatura nia hanoin deit. 6 Maibee laos nunee! Tanba se Maromak la iha direitu atu kastigu ema, oinsaa mak Nia bele foo justisa ba ema hotu-hotu iha mundu?
7 Keta halo be ema ruma dehan tan nunee: “Kuandu hau bosok, ida nee halo ema seluk hahii liu tan Maromak, tanba Maromak sempre koalia lia loos. Entaun se hau nia sala halo ema seluk hahii Maromak, nusaa mak Nia foo sala fali hau dehan hau nee sala nain?” 8 Se ida nee loos karik, entaun bele mos dehan, “Diak liu ita halo buat aat, atu buat nebee diak mos bele aumenta.” Iha ema balu duun hau dehan hau mak hanorin hanesan nee. Ema nebee koalia hanesan nee, merese duni hetan kastigu nebee Maromak atu foo ba sira.
La iha ema ida mak moris loos
9 Nunee, oinsaa ho ita nebee ema Judeu? Ita diak liu fali ema nebee laos Judeu ka? Lae liu! Hau esplika ona ba imi katak, sala ukun ita ema hotu-hotu, atu ema Judeu ka laos Judeu. 10 Hanesan hakerek ona iha Livru Sagradu dehan,
“La iha ema ida mak moris loos,
ida mos la iha.
11 La iha ema ida mak kompriende kona ba Maromak,
la iha ema ida mak buka Nia.
12 Hotu-hotu sees ona hosi dalan nebee loos,
sira hotu la iha folin ona.
La iha ema ida mak halo buat nebee diak,
ida mos la iha.✡ Salmus (Mazmur) 14:1-3; 53:1-3
13 Sira nia liafuan dodok dois
hanesan rate nebee ema kee fila fali.
Sira nia ibun so hasai deit liafuan bosok.
Liafuan nebee sai hosi sira nia ibun
hanesan samea nia veneno.✡ Salmus (Mazmur) 5:10; 140:4
14 Sira nia ibun nakonu ho liafuan aat,
sira gosta hotar ema.✡ Salmus (Mazmur) 10:7
15 Sira lalais loos atu oho ema.
16 Sira estraga door,
i sempre halo ema seluk laran susar.
17 Sira la hatene moris hakmatek,✡ Isaias (Yesaya) 59:7-8
18 i la hatene hamtauk Maromak.”✡ Salmus (Mazmur) 36:2
19 Entaun, ita hatene katak, liafuan hotu-hotu nebee hakerek iha Maromak nia lei koalia kona ba ema Judeu, tanba ema Judeu mak moris iha lei nia okos. Maromak foo lei nee para ema ida la bele defende aan dehan nia moris loos. Aban-bainrua ema hotu-hotu iha mundu tenki hataan iha Maromak nia oin. 20 La iha ema ida mak halo tuir Maromak nia lei tomak too Maromak bele dehan, ema nee moris loos. Maibee hosi lei nee ita bele hatene mo-moos katak ita ema sala nain.✡ Salmus (Mazmur) 143:2; Galásia 2:16
See mak fiar ba Jesus Kristu, Nai Maromak simu nia
21 Maibee agora nee Maromak hatudu ona dalan ba ita, oinsaa mak ita bele diak malu ho Nia. Dalan nee la haree ba ita atu moris tuir lei ka lae. Uluk kedas Moisés nia lei ho mos profeta sira nia livru hakerek kona ba dalan nee. 22 Dalan mak nee: See mak fiar ba Jesus Kristu, Maromak simu nia hodi deklara katak nia sala moos tiha ona. Atu nia ema Judeu ka laos Judeu, Maromak la haree ba ida nee.✡ Galásia 2:16 23 Tanba ema hotu-hotu halo sala. Maromak nia hakarak mai ita aas teb-tebes, maibee la iha ida mak too iha nebaa. 24 Maibee tanba deit Maromak nia laran diak mai ita mak Nia simu ita hodi deklara katak, ita nia sala moos tiha ona. Nia simu ita nunee tanba Kristu Jesus selu kotu ona ita.
25 Maromak foo Jesus para fakar Nia raan too mate hanesan sakrifisiu ida hodi hamoos ita nia sala, naran katak ita fiar ba Nia mate nee. Maromak halo nunee hodi hatudu katak, Nia sempre tesi lia ho lo-loos. Tanba uluk Nia sei pasiensia ho ema nia hahalok aat, Nia seidauk kastigu sira. 26 Maibee agora, liu hosi Jesus nia mate, Maromak hatudu Nia justisa, para ema bele haree katak Nia sempre tesi lia ho lo-loos. I liu hosi Jesus nia mate nee, ita mos haree katak, Maromak simu ema nebee mak fiar ba Jesus.
27 Se nunee, ita bele gaba aan ka? La bele! Tansaa mak la bele? Tanba laos ita tuir Maromak nia lei mak Maromak simu ita. Maibee Nia simu ita tanba ita fiar ba Jesus. 28 Tanba ita hatene katak, ema nebee Maromak simu mak ema nebee fiar ba Jesus, Nia laos simu ita tanba ita halo tuir Nia lei.
29 Maromak nee ema Judeu nia Maromak deit ka? Lae. Nia ema hotu-hotu nia Maromak. 30 Maromak nee ida deit. Nia simu ema Judeu kuandu sira fiar ba Nia. I ema nebee laos Judeu mos, Nia simu tanba sira nia fiar.✡ Deutoronómiu (Ulangan) 6:4; Galásia 3:20 31 Entaun, se ita fiar ba Jesus Kristu, nee dehan katak ita soe tiha Maromak nia lei ka? Lae liu! Ita respeita liu tan lei nee.

- Roma
- ←
- 3
- →

✡3:4 Salmus (Mazmur) 51:4

✡3:12 Salmus (Mazmur) 14:1-3; 53:1-3

✡3:13 Salmus (Mazmur) 5:10; 140:4

✡3:14 Salmus (Mazmur) 10:7

✡3:17 Isaias (Yesaya) 59:7-8

✡3:18 Salmus (Mazmur) 36:2

✡3:20 Salmus (Mazmur) 143:2; Galásia 2:16

✡3:22 Galásia 2:16

✡3:30 Deutoronómiu (Ulangan) 6:4; Galásia 3:20

© 2016 UBB