- Apostolu sira nia Istoria
- ←
- 15
- →

15
Nai ulun kristaun sira halibur hamutuk iha Jerusalém
1 Bainhira Paulo ho Barnabé sei iha Antiokia, ema sarani Judeu balu too mai hosi Judeia. Sira hanorin sarani sira dehan, “Se imi hakarak hetan salvasaun, imi tenki sunat, tuir lisan nebee Nai Maromak foo ona ba Moisés.”✡ Levítiku (Imamat) 12:3
2 Maibee Paulo ho Barnabé kontra makaas sira nia hanorin nee, i haksesuk malu makaas ho sira. Tanba sira kontra malu nunee, sarani sira desidi para haruka Paulo ho Barnabé ho sarani balu hosi Antiokia, lori problema nee ba Nai Jesus nia apostolu sira ho responsavel sira iha Jerusalém.
3 Entaun sarani sira iha Antiokia haruka delegasaun nee ba Jerusalém. Sira lao liu hosi provinsia Fenísia ho provinsia Samaria. Iha dalan, sira tama tu-tuir sarani sira nia uma hodi konta dehan, “Ema nebee laos ema Judeu mos fiar ona ba Nai Jesus.” Rona nunee, sarani sira haksolok.
4 Bainhira sira too iha Jerusalém, Nai Jesus nia apostolu sira ho responsavel sira ho sarani sira tomak, simu sira ho diak. Paulo ho Barnabé foo hatene buat hotu nebee Nai Maromak halo ona liu hosi sira, too ema barak nebee laos Judeu mos fiar ona ba Nai Jesus. 5 Maibee sarani Judeu balu hosi grupu relijiaun Farizeu hamriik hodi dehan, “Ema nebee laos Judeu, mak hakarak tuir Jesus, sira tenki sunat i mos tenki tuir ita nia lei nebee Nai Maromak foo liu hosi Moisés.”
6 Entaun apostolu sira, ho responsavel sira, halibur hamutuk hodi rezolve problema ida nee. 7 Sira diskuti baa-mai, iha ikus, Pedro hamkrik hodi koalia dehan, “Maun-alin sira, imi rasik hatene katak, uluk Nai Maromak hili ona hau, hosi imi, atu lori Jesus nia Liafuan ba ema sira nebee laos Judeu. Tan Nia hakarak atu sira mos fiar ba Jesus.✡ Apostolu sira nia Istoria (Atos, Kisah) 10:1-43 8 Nai Maromak hatene ita ida-idak nia laran. I Nia mak foo Nia Espiritu Santu ba sira, hanesan uluk Nia foo ona ba ita. Ho nunee, ita hatene katak Nai Maromak mos simu sira.✡ Apostolu sira nia Istoria (Atos, Kisah) 2:4; 10:44 9 Tan Nia haree sira ho ita hanesan. Nia hamoos ona sira nia laran tanba sira fiar ba Jesus, hanesan mos Nia halo ona mai ita. 10 Agora, Nai Maromak simu ona sira, nusaa mak imi sei obriga tan sira tuir lei Moisés nian?! Ita ho ita nia bei-ala sira rasik la konsege halo tuir ita nia relijiaun nia lei hotu. Nee duni, ita keta obriga sira halo nunee. 11 Maromak foo salvasaun ba ita, laos tanba ita tuir lei relijiaun, maibee tanba Nai Jesus hatudu Nia laran diak ba ita.”
12 Rona nunee, la iha ema ida mak koalia tan.
Tuir mai, Paulo ho Barnabé konta tan, oinsaa Maromak uza ona sira hodi halo milagre ho sinal oi-oin ba ema nebee laos Judeu. 13 Koalia tiha hotu, Tiago hamriik hodi dehan, “Maun-alin sira, imi rona hau lai! 14 Irmaun Simão Pedro* Lian Gregu hakerek ‘Simão’. Nia naran seluk, Pedro. konta ona mai ita katak, Nai Maromak foin hatudu Nia domin ba ema nebee laos Judeu, hodi foti sira balu sai Nia povu. 15 Nee kona ho buat nebee Nai Maromak nia profeta sira hakerek hori uluk dehan,
16 ‘Hau sei fila fali mai.
Hau sei foti liurai David hodi ukun fila fali.
Nia jerasaun mos,
Hau sei foti fali hodi ukun.
17-18 Ho nunee, ema hosi nasaun seluk mos sei mai buka ho hasoru Hau.
Tan Hau hili ona sira, sai Hau nia povu.
Nai Maromak koalia nunee hori uluk kedas.’ ”✡ Amos 9:11-12
19 Tiago hatutan tan hanesan nee, “Tuir hau nia hanoin, se ema nebee laos Judeu hakarak tuir Nai Maromak, ita keta foo todan ba sira. 20 Ita tenki hakerek surat ida ba sira, para sira lalika tuir ita nia lei hotu. Ita foo hanoin deit ba sira dehan, sira la bele haan naan nebee mak hamulak tiha ona ba lulik. Sira la bele halo sala ho mane ka ho feto. Sira la bele haan naan raan. I la bele haan naan animal nebee la koa kakorok halo raan sai lai.✡ Ézodu (Keluaran) 34:15-17; Levítiku (Imamat) 17:10-16; 18:6-23 21 Tan lei sira nee laos buat foun ida. I ema barak hatene ona katak, ita ema Judeu nia lisan nunee duni. Dezde uluk kedas lei sira nee, lee beibeik iha uma kreda Judeu nian hotu-hotu, iha Sabadu-Sabadu. Hau nia liafuan mak nee deit. Obrigadu.”
Ema kristaun sira nebee laos Judeu simu surat hosi nai ulun sarani sira
22 Depois Nai Jesus nia apostolu sira ho responsavel sira ho Jesus nia povu tomak iha Jerusalém konkorda haruka ema baa foo hatene kona ba sira nia desizaun ba sarani sira iha sidade Antiokia. Sira hili ema nain rua nebee sarani sira respeita hodi halao servisu nee. Ida naran Silas, ho ida tan naran Judas (nebee ema mos bolu Barsabás). I sira haruka sira nain rua baa hamutuk ho Paulo ho Barnabé. 23 Sira lori surat ida hakerek nunee:
“Ba ema sarani nebee laos Judeu iha sidade Antiokia, iha provinsia Síria tomak, ho mos provinsia Silísia.
Kumprimentus hosi ami, Nai Jesus nia apostolu, ho responsavel sira iha Jerusalém. Ami hakerek surat nee foo ba imi, nebee ami hadomi hanesan ami nia maun-alin rasik.
24 Ami rona dehan, iha ema balu hosi Jerusalém baa hanorin imi la loos, halo imi nia laran susar ho laran ru-rua kona ba salvasaun. Laos ami mak haruka baa. 25-27 Nunee ami halibur malu hodi koalia kona ba problema nee. Depois ami ho laran ida hili Judas ho Silas baa hodi ami nia naran, atu hatoo rasik ba imi saida mak hakerek iha surat nee. Ami mos haruka irmaun doben Barnabé ho Paulo, nebee prontu atu mate tanba serbi Nai Jesus Kristu.
28 Maromak nia Espiritu Santu foo hatene ona ba ami, i ami mos konkorda katak, imi lalika tuir ami nia lisan Judeu hotu. Tan lisan sira nee so foo todan deit ba imi. Maibee iha buat ida-rua, mak imi tenki halo tuir:
29 La bele haan naan nebee ema hamulak tiha ona ba lulik.
La bele haan naan raan.
La bele haan naan animal nebee la koa kakorok halo raan sai lai.
I la bele halo sala ho mane ka ho feto. Se imi halo tuir buat hirak nee, diak ona.
Ami nia liafuan too iha nee deit. Adeus.”
30 Sira nain haat simu tiha surat nee, sira lori kedas ba sidade Antiokia. Too iha nebaa, sira halibur sarani sira hotu, hodi foo surat nee ba sira. 31 Bainhira lee tiha surat nee, sarani sira hotu haksolok, tanba liafuan nee hametin sira nia laran.
32 Judas ho Silas mos profeta. Sira koalia buat barak ba ema sarani sira hodi hametin sira nia laran i halo forti sira nia fiar. 33 Sira nain rua hela laduun kleur. Depois sira fila fali, lori kumprimentus hosi sarani sira iha Antiokia ba sarani sira iha Jerusalém, nebee mak haruka sira mai. 34 [Maibee Silas desidi hela nafatin iha nebaa.]† Iha dokumentu antigu barak, versikulu 34 nee la iha.
35 Paulo ho Barnabé mos sei hela iha Antiokia. Hamutuk ho ema barak tan, sira hanorin ho foo sai Nai Maromak nia liafuan kona ba Jesus.
Paulo ho Barnabé fahe malu
36 Liu tiha nee, Paulo hatete ba Barnabé, “Irmaun, mai ita fila fali baa vizita fatin sira nebee uluk ita foo sai Maromak nia liafuan ba nee. Ita baa haree took sarani sira nia moris oinsaa.” 37 Barnabé hataan. Maibee nia hakarak lori João baa ho sira. (João nee sira bolu mos Marcos.) 38 Maibee Paulo lakohi. Tanba uluk, iha provinsia Panfília; Marcos lao husik hela tiha sira.✡ Apostolu sira nia Istoria (Atos, Kisah) 13:13 39 Paulo ho Barnabé diskuti malu makaas, too sira nain rua fahe malu. Barnabé lori Marcos, baa sae roo hodi baa tiha ilha Xipre.
40 Maibee Paulo lori Silas. Molok sira nain rua atu sai, sarani sira iha Antiokia halo orasaun ba Nai Maromak atu kuidadu sira i hatudu Nia laran diak ba sira. Depois sira nain rua baa ona. 41 Sira lao lemo provinsia Síria ho provinsia Silísia hodi hametin ema sarani sira nia laran.

- Apostolu sira nia Istoria
- ←
- 15
- →

✡15:1 Levítiku (Imamat) 12:3

✡15:7 Apostolu sira nia Istoria (Atos, Kisah) 10:1-43

✡15:8 Apostolu sira nia Istoria (Atos, Kisah) 2:4; 10:44

*15:14 Lian Gregu hakerek ‘Simão’. Nia naran seluk, Pedro.

✡15:17-18 Amos 9:11-12

✡15:20 Ézodu (Keluaran) 34:15-17; Levítiku (Imamat) 17:10-16; 18:6-23

†15:34 Iha dokumentu antigu barak, versikulu 34 nee la iha.

✡15:38 Apostolu sira nia Istoria (Atos, Kisah) 13:13

© 2016 UBB