- 2 Timóteo
- ←
- 3
- →

3
Ema nia hahalok aat iha loron ikus
1 Timóteo, hanoin di-diak. Iha loron ikus, susar barak sei mosu. 2 Ema sei hadomi deit sira nia aan rasik, i matan fuan naklosu deit ba osan. Sira foti aan, la konsidera ema seluk, gosta hatete aat ema, la rona ba sira nia inan-aman, la hatene foo obrigadu, i la respeita Nai Maromak. 3 Sira la hatene hadomi ema, i lakohi foo perdaun ba ema. Sira konta aat ema nia vida, la domina aan, gosta halo violensia, i nunka gosta buat nebee diak. 4 Sira faan sira nia kolega ba ema aat, la hanoin naruk, i foti aan dehan boot. Sira la hadomi Nai Maromak, maibee hanoin mak goza deit. 5 Iha ema nia oin sira hatudu jeitu hanesan ema nebee fiar ba Maromak. Maibee bainhira Maromak hakarak foo poder ba sira para moris loos, sira lakohi. La bele liga sira.
6 Sira balu finji baa tama iha ema nia uma. Too iha uma laran, sira bosok feto balu nebee monu lalais ba lia falsu. Feto sira nee laran la hakmatek tanba sira halo sala barak ona, i sira sempre halo tuir sira nia hakarak aat oi-oin. 7 Sira gosta rona hanorin foun, maibee nunka hatene nebee mak loos i nebee mak sala. 8 Uluk Janes ho Jambres kontra Moisés.* Antigu testamentu la koalia kona ba Janes ho Jambres. Maibee iha matenek nain Biblia nian balu dehan, karik sira nain rua nee ema matenek hosi Ejiptu nebee kontra Moisés momentu nia lori povu Israel sai hosi Ejiptu. Lee istoria nee iha livru Ézodu (Keluaran) 7:11. Hanesan nee mos mestri sira nee kontra hanorin nebee loos. Sira nia hanoin sai aat tiha ona, i saida mak sira fiar nee la vale buat ida. 9 Maibee la kleur, ema sei la fiar tan mestri falsu sira nee. Tanba ema hotu sei hatene dehan, sira beik-teen. Hanesan mos uluk akontese ba Janes ho Jambres.
Kaer metin hanorin nebee loos
10 Timóteo, o akompanha ona hau nia moris tomak. O hatene hau nia hanorin, hau nia moris oinsaa, i hau nia objetivu saida. O haree ona hau nia fiar ba Jesus Kristu, hau nia pasiensia, hau nia hadomi ba ema seluk, i oinsaa hau aguenta ho pasiensia iha terus laran. 11 O mos hatene katak ema hanehan hau i halo terus hau. O hatene saida mak sira halo mai hau iha sidade Antiokia, Ikóniu ho Listra. Maibee Nai Jesus hasai ona hau hosi terus ho susar sira nee hotu.✡ Apostolu sira nia Istoria (Atos, Kisah) 13:14-52; 14:1-7, 8-20 12 Loos duni, ema hotu-hotu nebee fiar ba Kristu Jesus i hakarak moris loos tuir Maromak nia hakarak, ema sei halo terus sira. 13 Maibee ema aat ho ema bosok-teen sira sei sai aat ba beibeik. Sira bosok halo ema barak monu, afinal sira mos ema bosok.
14 Maibee o tenki kaer metin buat nebee o aprende tiha ona. O laran metin ona katak buat sira nee loos, tanba o hatene see mak hanorin ba o.✡ 2 Timóteo 1:5; 2:2 15 Komesa o sei kiik, o hatene ona Livru Sagradu. Liu hosi Maromak nia liafuan nee, ita hatene katak, Maromak salva ita bainhira ita fiar ba Kristu Jesus. 16 Liafuan hotu-hotu iha Livru Sagradu, Nai Maromak rasik mak foo ba ema hakerek. Liafuan sira nee serve para hanorin lia loos, hatudu ema nia sala, koriji ema, ho eduka ema para moris loos. 17 Nunee Nai Maromak prepara Nia ema atu halo buat hotu-hotu nebee diak.

- 2 Timóteo
- ←
- 3
- →

*3:8 Antigu testamentu la koalia kona ba Janes ho Jambres. Maibee iha matenek nain Biblia nian balu dehan, karik sira nain rua nee ema matenek hosi Ejiptu nebee kontra Moisés momentu nia lori povu Israel sai hosi Ejiptu. Lee istoria nee iha livru Ézodu (Keluaran) 7:11.

✡3:11 Apostolu sira nia Istoria (Atos, Kisah) 13:14-52; 14:1-7, 8-20

✡3:14 2 Timóteo 1:5; 2:2

© 2016 UBB