- 2 Timóteo
- ←
- 1
- →

II Timóteo
Paulo nia surat segundu
ba Timóteo

1
Paulo hahuu nia surat
1 Timóteo nebee diak.
Kumprimentus hosi hau, Paulo. Nai Maromak hili ona hau sai Nai Kristu Jesus nia apostolu, i haruka hau baa foo sai kona ba moris rohan la iha. Nia promete atu foo moris nee ba ema nebee fiar ba Kristu Jesus.
2 Timóteo, o hanesan hau nia oan rasik, nebee hau hadomi. Hau harohan atu ita nia Aman Maromak ho Kristu Jesus ita nia Nai, hatudu Sira nia laran diak ba o, hadomi o, i foo paz ba o.✡ Apostolu sira nia Istoria (Atos, Kisah) 16:1
Paulo agradese ba Nai Maromak
3 Loron-kalan hau halo orasaun ba o, hodi foo agradese ba Nai Maromak. Hau serbi Nia ho laran moos, hanesan mos hau nia bei-ala sira. 4 Hau hanoin fali uluk, kuandu ita fahe malu, o nia matan been turu. Agora hau hakarak loos hasoru o, tanba bainhira hau haree fali o, hau sei haksolok teb-tebes.
5 Hau hanoin fila fali o nia fiar ho laran tomak ba Nai Jesus. Fiar nee hosi kedas o nia avoo feto Lóide ho o nia inan Eunice.✡ Apostolu sira nia Istoria (Atos, Kisah) 16:1 I hau laran metin katak agora o mos fiar hanesan sira.
Timóteo tenki uza kbiit nebee Maromak foo
6 Uluk, bainhira hau tau liman ba o nia ulun hodi halo orasaun, Maromak foo kbiit ba o hodi halo Nia servisu. Tanba o fiar teb-tebes ba Jesus, agora hau foo hanoin fali ba o para uza kbiit nee ho di-diak. 7 Tanba Nai Maromak nia Espiritu nebee Nia foo mai ita, la halo ita tauk-teen. Maibee Nia foo poder mai ita, halo ita hadomi ema, i ajuda ita atu domina aan. 8 Tanba nee, la bele moe konta kona ba ita nia Nai Jesus. I la bele moe kona ba hau, maski hau dadur hela iha kadeia tanba hau serbi Nai Jesus. Maibee o tenki prontu simu terus hanesan hau, para bele foo sai Novidade Diak. I Maromak sei foo forsa ba o atu aguenta iha terus nee.
9 Nai Maromak mak salva ona ita,
i bolu ona ita sai Nia ema para ita moris ho laran moos.
Nia halo hanesan nee,
laos tanba ita hatudu hahalok diak ruma.
Maibee, Nia salva ho bolu ita tuir Nia planu rasik,
tanba Nia hakarak hatudu Nia laran diak mai ita.
Molok Nai Maromak halo mundu nee,
Nia desidi ona atu haruka Kristu Jesus mai,
para hatudu Nia laran diak mai ita.
10 Agora, Kristu Jesus nebee salva ita, mai tiha ona,
i ita haree ona Nia laran diak mai ita.
Mate nia poder, Nia halo rahun tiha ona!
I Nia foo sai liu hosi Nia Novidade Diak katak Nia loke dalan ba ita
atu moris nafatin tinan ba tinan ho Nai Maromak.
11 Nee mak Novidade Diak. I Nai Maromak foti hau sai Jesus Kristu nia apostolu, para foo sai i hanorin Novidade Diak nee.✡ 1 Timóteo 2:7 12 Tanba nee mak hau terus iha kadeia. Maibee hau la moe, tanba hau konhese Kristu i fiar ba Nia. I hau hatene lo-loos katak Nia sei kuidadu Nia Novidade Diak nebee Nia tau ona iha hau nia kabaas, too Nia fila fali mai hosi lalehan. 13 Kaer metin hanorin loos nebee o simu ona hosi hau. Fiar ba Jesus nafatin i hadomi ema seluk, tanba o laran ida ona ho Kristu Jesus. 14 Defende di-diak hanorin nebee loos. Lia loos nee hanesan osan mean nebee Nai Maromak foo ona ba o para o kuidadu. I Espiritu Santu, nebee hela iha ita nia laran, sei ajuda o.
Onesiforu ajuda Paulo dala barak
15 O hatene katak Fígelu ho Hermójenes ho sira seluk nebee hela iha provinsia Ázia* Provinsia Ázia nee agora mak Turkia loro-monu. fila kotuk husik hela hau. 16 Maibee Onesiforu lae. Nunee hau harohan ba Nai Maromak para hatudu Nia laran diak ba Onesiforu ho nia familia tomak. Tanba nia mai vizita hau beibeik iha kadeia, hodi hametin hau nia laran. Nia la moe maski hau ema dadur. 17 Uluk, bainhira nia foin too iha sidade Roma nee, nia buka hau tuun-sae too hetan. 18 O rasik hatene, uluk hau sei iha sidade Éfezu mos, nia ajuda hau barak iha nebaa.
Husu boot, bainhira Jesus Kristu fila mai atu foo justisa ba ita ema, Nia sei foo desizaun diak ida ba Onesiforu.

- 2 Timóteo
- ←
- 1
- →

✡1:2 Apostolu sira nia Istoria (Atos, Kisah) 16:1

✡1:5 Apostolu sira nia Istoria (Atos, Kisah) 16:1

✡1:11 1 Timóteo 2:7

*1:15 Provinsia Ázia nee agora mak Turkia loro-monu.

© 2016 UBB