- 1 Timóteo
- ←
- 2
- →

2
Hanorin kona ba orasaun
1 Hau husu boot atu imi halo orasaun ba ema hotu-hotu. Harohan atu Maromak tau matan ba sira i tulun sira. Agradese mos ba Nia. 2 Halo orasaun ba liurai sira ho ema hotu-hotu nebee kaer ukun, atu ita bele moris hakmatek ho dame, hodi adora Maromak i halo tuir Nia hakarak. 3 Orasaun hanesan nee diak. Nee halo haksolok Nai Maromak, nebee salva ita. 4 Nia hakarak atu ema hotu-hotu hetan salvasaun, i kompriende buat nebee mak loos. Mak nee:
5 So iha Maromak mesak ida deit.
I so iha Ema ida deit mak bele halo dame entre ita ema ho Nai Maromak.
Ema nee mak Kristu Jesus.
6 Nia foo Nia Aan hodi selu kotu ita nia tusan
hodi foo liberdade mai ita.
Ida nee mak liafuan diak nebee Nai Maromak agora foo sai mai ita ema. 7 I Nai Maromak hili ona hau sai Nai Jesus nia apostolu, hodi baa foo sai Novidade Diak ba sira nebee laos ema Judeu, i hanorin Maromak nia lia loos ba sira atu sira mos fiar ba Nai Jesus. Hau Jesus nia apostolu duni; hau la bosok.✡ 2 Timóteo 1:11
8 Bainhira sarani sira halibur malu halo orasaun iha nebee-nebee, hau foo atensaun ba mane sira tenki diak malu. La bele hirus malu, la bele istori malu. Kuandu imi halo orasaun, imi nia laran tenki moos.
9 Nunee mos hau foo atensaun ba feto sira, hatais halo di-diak. Lalikan hatudu aan para ema fihir imi. Lalikan halo fuuk sai moda oi-oin, ka hatais hena nebee folin karu, ka uza osan mean osan mutin rebo-rebo.✡ 1 Pedro 3:3 10 Diak liu imi preokupa halo diak ba ema seluk. Nee mak serve ba feto nebee dehan, “Hau adora Nai Maromak.” 11 Bainhira ema hanorin Nai Maromak nia liafuan, imi feto sira tenki see tilun hodi rona i hakruuk ba hanorin nee. La bele bis-bisi malu ka halo estrundu. 12 Tuir hau, feto la bele manda mane ka hanorin fali sira. Diak liu nonook deit. 13 Tan Nai Maromak halo uluk Adão, depois foin halo Eva.✡ Hahuu (Jénesis, Kejadian) 2:7; 2:21-22 14 I laos Adão mak monu ba Satanás nia lia bosok. Maibee Eva mak monu, i kontra Nai Maromak nia lei.✡ Hahuu (Jénesis, Kejadian) 3:1-6 15 Maibee bele nunee mos, feto sira bele hetan salvasaun liu hosi hetan oan.* Liafuan “Feto sira bele hetan salvasaun liu hosi hetan oan”, nia signifikadu laduun klaru. Naran katak sira fiar nafatin ba Kristu, sempre hadomi ema seluk, moris ho laran moos, i hatene aan.

- 1 Timóteo
- ←
- 2
- →

✡2:7 2 Timóteo 1:11

✡2:9 1 Pedro 3:3

✡2:13 Hahuu (Jénesis, Kejadian) 2:7; 2:21-22

✡2:14 Hahuu (Jénesis, Kejadian) 3:1-6

*2:15 Liafuan “Feto sira bele hetan salvasaun liu hosi hetan oan”, nia signifikadu laduun klaru.

© 2016 UBB