- Marcos
- ←
- 2
- →

2
Nai Jesus kura ema ain aat ida
(Mateus 9:1-8; Lucas 5:17-26)
1 Liu tiha loron ida-rua, Jesus fila fali ba Kafarnaum. Ema nebee haree Nia, baa foo hatene iha sidade laran katak, Jesus mai fali iha uma ona. 2 Nunee ema mai hosi sidade tomak. Sira nadodon mai hamutuk, too sena malu metin iha uma laran; too iha odamatan oin mos, ema nakonu. Depois Jesus hatoo ba sira, Maromak nia liafuan.
3 Nia sei koalia hela, ema nain haat hulan ema ain aat ida ba Jesus. 4 Maibee, tanba ema barak liu, sira la konsege lori ema nee tama ba Jesus. Nunee sira sae ba iha uma leten, i sira halo kuak ida. Depois sira hatuun ema nee hodi biti iha Jesus nia oin.* Sira nia biti, halo hosi buat nebee ke la naklees. 5 Bainhira Jesus haree sira, Nia hatene katak sira fiar tebes duni ba Nia. I Nia hatete ba ema ain aat nee, “Alin, o nia sala hamoos tiha ona.”
6 Maibee iha fatin nee, iha mos mestri relijiaun balu tuur hela. Bainhira sira rona Jesus koalia nunee, sira senti la diak, 7 tanba sira hanoin nunee, “Nusaa mak Nia koalia fali nunee? Nai Maromak mesak deit mak bele hamoos ema nia sala. Maibee Nia halo nia aan hanesan fali Nai Maromak. Nia liafuan nee kontra ona Nai Maromak!”
8 Maibee Jesus hatene tiha ona sira nia laran. I Nia dehan, “Imi keta hanoin hanesan nee! 9-10 Ida nebee mak fasil liu? Se Hau hatete ba ema ain aat nee dehan, ‘O nia sala hamoos tiha ona,’ imi la hatene se sai nunee ka lae. Maibee, se Hau hatete dehan, ‘Hadeer ona! Foti o nia biti, hodi fila ona.’ Se nia hamriik duni, imi foin hatene katak Hau./ I Hau mos iha direitu para bele hamoos ema nia sala.”
Depois Jesus hatete ba ema ain aat nee dehan, 11 “Rona mai! Agora o diak ona. Hadeer ona, foti o nia biti, hodi fila ona.”
12 Rona nunee, nia hadeer kedan, foti nia biti, hodi sai ba liur. Ema hotu-hotu iha fatin nee, haree ho matan rasik. Sira hotu admira, i dehan, “Ita foin mak haree buat hanesan nee. Nai Maromak nee boot tebe-tebes!”
Nai Jesus bolu Levi hodi tuir Nia
(Mateus 9:9-13; Lucas 5:27-32)
13 Nee hotu tiha, Jesus fila ba iha tasi Galileia. Ema barak mai hasoru Nia, i Nia foo sai Nai Maromak nia hakarak.
14 Iha fatin nee, iha ema ida, naran Levi, Alfeu nia oan. Nia servisu mak kobra osan impostu ba estadu Roma. Natoon Jesus liu hosi nebaa, Nia hetan Levi tuur hela, Nia hatete, “Mai tuir Hau!”
Nia rona Jesus dehan nunee, nia hamriik, i tuir kedan Jesus.
15 Depois Jesus baa iha Levi nia uma. Iha uma nee, Levi nia kolega kobrador impostu sira, ho ema seluk tan nebee ema Judeu sira dehan, sira ema aat. Sira hotu haan hamutuk ho Jesus. Hosi sira nee, ema barak mak gosta rona Jesus nia liafuan.
16 Iha tempu nee, iha mestri relijiaun balu hosi grupu Farizeu, haree Jesus tuur haan hamutuk hela ho ema kobrador impostu sira, ho ema hahalok aat sira. Depois sira husu ba Jesus nia eskolante sira dehan, “Tanba saa, mak imi nia Mestri tuur haan hamutuk ho ema kobrador ho ema aat sira?”
17 Kuandu Jesus rona sira husu hanesan nee, Nia hataan kedan, dehan, “Rona mai! Ema moras mak presiza doutor, maibee ema isin diak la presiza. Hau mai atu halibur ema sala nain sira para tuir Hau. Laos ema nebee foti aan katak sira mak loos liu.”
Nai Jesus koalia kona ba jejun, ho hanorin foun
(Mateus 9:14-17; Lucas 5:33-39)
18 Iha loron ida, ema hosi grupu Farizeu sira halo jejun. João Sarani Nain nia eskolante sira mos jejun. Maibee ema la haree Jesus nia eskolante sira jejun. I sira mai husu ba Jesus, “Senhor, ema hosi grupu Farizeu sira halo jejun. João nia eskolante sira mos jejun. Nusaa mak Ita Boot nia eskolante sira la jejun?”
19 Depois Jesus hataan, “Imi hatene ona, bainhira iha festa kazamentu ida, ema la jejun, maibee ema tenki haan too bosu. Bainhira noivu sei iha, sira hotu-hotu haan ho rame-rame. 20 Maibee too iha loron ida, se ema seluk mai lori lakon tiha noivu nee, foin nia kolega sira senti laran susar tebes. Nunee sira foin halo jejun hodi harohan.”
21 Jesus foo tan komparasaun nunee, “Kuandu ropa kuak, ita la taka ho hena foun. Tanba kuandu fasi, hena foun nee sei dada ropa bosan nee, halo naklees liu tan.
22 Nunee mos, ema la uza au lahuk hodi tau tua foun, tanba tua bele turu sai hotu. Se tua nee foun, ita tenki uza au foun, para bele rai kleur.”† Nunee, Jesus hanorin ba sira katak, Nia liafuan foun, la bele kahur hamutuk ho ema Farizeu sira nia liafuan uluk. Lian Gregu (Yunani) katak, “la bele tau uvas nia been foun iha garafaun hosi animal kulit bosan. Lae, bele naklees.”
Nai Jesus nia eskolante sira korut trigu iha loron nebee la bele servisu
(Mateus 12:1-8; Lucas 6:1-5)
23 Iha loron Sabadu, ema Judeu sira nia loron hodi harohan, i sira la bele servisu. Iha loron nee duni, Jesus ho Nia eskolante sira lao liu hosi toos rohan. Nia eskolante sira korut dadauk trigu.✡ Deutoronómiu (Ulangan) 23:25 24 Depois ema hosi grupu Farizeu nian haree, i sira kesar ba Jesus, dehan, “Nusaa mak O nia eskolante sira kontra ita nia relijiaun nia hanorin?! O nia eskolante sira korut fali trigu iha loron nebee la bele servisu. Imi la bele halo nunee!”
25-26 Jesus hataan, “Imi la hanoin kona ba David nia istoria ka? Tempu nee, amu Abiatar hanesan nai lulik boot. Avoo David ho nia ema sira hamlaha atu mate. Depois sira tama ba iha Nai Maromak nia Tenda Harohan Nian, i sira baa foti paun ida nebee nai lulik sira foo tiha ona ba Nai Maromak, i sira haan tiha. Tuir lo-loos, nai lulik sira mak bele haan; ema seluk la bele. Maibee David sira haan tiha, i la iha ema ida foo sala ba sira.”✡ 1 Samuel 21:1-6; Levítiku (Imamat) 24:9
27 I Jesus dehan tan nunee, “Imi la bele haluha katak Nai Maromak foo ona loron deskansa, atu halo diak ba ita ema. Nia halo ita ema laos para hodi tuir deit loron deskansa nia hanorin. 28 Hau Mane Maksoin. Hau mak iha direitu atu hatete ba ema, saida mak sira bele halo iha loron deskansa, i saida mak sira la bele halo.”

- Marcos
- ←
- 2
- →

*2:4 Sira nia biti, halo hosi buat nebee ke la naklees.

†2:22 Nunee, Jesus hanorin ba sira katak, Nia liafuan foun, la bele kahur hamutuk ho ema Farizeu sira nia liafuan uluk. Lian Gregu (Yunani) katak, “la bele tau uvas nia been foun iha garafaun hosi animal kulit bosan. Lae, bele naklees.”

✡2:23 Deutoronómiu (Ulangan) 23:25

✡2:25-26 1 Samuel 21:1-6; Levítiku (Imamat) 24:9

© 2016 UBB