- Hahuu (Jénesis)
- ←
- 25
- →

25
Abraão kaben fali
1 Abraão kaben fali ho feto ida naran Ketura. 2 Ketura foo oan ba nia, mak Zinran, Joksán, Medán, Midián, Isbake, ho Suá. 3 Joksán nia oan Seba, ho Dedán. Dedán nia jerasaun mak ema Asúr, ema Letus, ho ema Leum. 4 Midián nia oan mak nee: Efá, Efer, Enoke, Abida ho Elda. Sira nee hotu Ketura nia jerasaun.
5-6 Kuandu Abraão sei moris, nia foo prezenti ba Hagar ho Ketura nia oan sira. Depois nia haruka sira baa hela iha rai Kanaán iha loro-sae sorin ba, dook hosi nia oan Isac. Maibee nia rikusoin hotu, nia entrega ba Isac.
Abraão mate
7-8 Abraão moris too katuas loos ona, depois mate ho tinan 175. 9-10 I nia oan Isac ho Ismael hakoi nia iha fatuk kuak Makpela, besik Manre. Uluk Abraão hola rai nee hosi ema Ete, Zoar nia oan Efron. Sara mos hakoi tiha ona iha fatuk kuak nee. 11 Abraão mate tiha, Nai Maromak foo bensaun ba Isac. Iha momentu nee, Isac hela besik bee posu, naran Beer-Laai-Roi, nee katak ‘Bee matan hosi Maromak Moris, nebee tau matan mai hau’.
Ismael nia jerasaun
12 Nee Ismael nia istoria. Nia Abraão nia kaben kiik Hagar nia oan. Hagar nee Sara nia atan hosi Ejitu. 13-16 Ismael iha oan mane nain sanulu resin rua. Sira nia naran tu-tuir malu hosi oan boot too oan ikun, mak nee: Nebayote, Kedar, Adbeel, Mibsaun, Misma, Dumá, Masá, Adade, Tema, Jetur, Nafis, ho Kedemá. Oan sira nee sai suku sanulu resin rua nia bei-ala, suku ida-idak ho nia rain rasik. Sira tau naran ba rai nee, ida-idak tuir sira nia bei-ala nia naran.
17 Ismael mate ho tinan 137. 18 Ismael nia jerasaun hela iha Havila ho Sur nia leet, iha dalan hosi Ejitu ba Asúr. Sira la hela ho Abraão nia jerasaun sira seluk.✡ Hahuu (Jénesis, Kejadian) 16:12
Esaú ho Jacó
19 Abraão nia oan Isac nia istoria, hanesan tuir mai nee. 20 Kuandu Isac kaben ho Rebeca, Isac tinan 40. Rebeca nia aman Betuél, nia maun Labão. Sira nee ema Aram hosi Mezopotámia.* Lian orijinal dehan ‘Padan Arán’. Nia naran seluk Mezopotámia. Agora rai nee halo parte rai Síria norte nian, besik Irake.
21 Rebeca oan la iha. Nee mak Isac harohan ba NAI Maromak, atu foo oan ba nia. NAI Maromak rona nia orasaun, nunee Rebeca isin rua, oan kaduak. 22 Maibee labarik sira nee dudu malu beibeik iha nia inan nia kabun laran. Rebeca hanoin, “Tanba saa mak labarik rua nee nunee?” I nia husu ba NAI Maromak.
23 NAI Maromak hataan,
“Oan nain rua iha o nia kabun laran nee sei sai nasaun rua nia bei-ala.
Nasaun sira nee sei funu malu beibeik.
Oan ida ikun sei forti liu ida boot.
I maun sei serbi ba nia alin.”
24 Kuandu too ona nia loron, Rebeca mos tuur ahi, oan mane kaduak. 25 Oan boot nia isin kor mean, i nia isin fulun hotu. Nee mak sira tau naran, Esaú (nee rona atu hanesan liafuan ida nebee dehan katak ‘isin fulun barak’).
26 Depois nia alin moris mai, kaer hela nia maun nia ain tuban. Nee mak sira tau naran ba nia, Jacó (nee rona atu hanesan liafuan ida nebee dehan katak ‘ain tuban’). Bainhira sira moris mai, Isac tinan 60 ona.
Jacó hadau Esaú nia direitu hanesan oan mane boot
27 Kuandu labarik rua nee boot ona, Esaú sai kasador diak ida. Nia sempre sai ba foho. Maibee Jacó ema hakmatek, i gosta hela iha uma deit. 28 Isac hadomi liu Esaú tanba nia gosta haan naan hosi animal fuik. Maibee Rebeca hadomi liu Jacó.
29 Iha loron ida, Jacó daan hela koto mean, Esaú foin fila hosi kasa mai. Nia kole i hamlaha loos. 30 Nia dehan ba Jacó, “Hau hamlaha para-mate! Foo koto nee mai hau haan lai!” (Nee mak sira bolu nia Edom. Nee rona atu hanesan liafuan ida nebee dehan katak ‘mean’.)
31 Jacó hataan, “Diak, maun. Maibee foo lai maun nia direitu hanesan oan mane boot mai hau.”† Tuir sira nia lisan, oan mane boot mak troka nia aman, i nia mak iha hetan rikusoin barak liu nia alin sira.
32 Esaú hataan dehan, “Hau la interese ho direitu oan mane boot nian! O nian deit ba. Hau hamlaha atu-mate ona nee.”
33 Maibee Jacó dehan, “Maun jura uluk lai katak, ita foo ona ita nia direitu nee mai hau.” Esaú mos jura nunee. 34 I Jacó foo koto ho paun ba nia. Esaú haan-hemu tiha hotu, nia hamriik baa ona.
Nunee Esaú despreza tiha nia direitu hanesan oan mane boot.

- Hahuu (Jénesis)
- ←
- 25
- →

✡25:18 Hahuu (Jénesis, Kejadian) 16:12

*25:20 Lian orijinal dehan ‘Padan Arán’. Nia naran seluk Mezopotámia. Agora rai nee halo parte rai Síria norte nian, besik Irake.

†25:31 Tuir sira nia lisan, oan mane boot mak troka nia aman, i nia mak iha hetan rikusoin barak liu nia alin sira.

© 2016 UBB