- Apokalipse
- ←
- 10
- →

10
Anju ho livru kiik-oan
1 Depois hau haree anju forte ida tan tuun mai hosi lalehan. Kalohan falun metin nia isin, i arkuiris ida haleu nia ulun. Nia oin nabilan loos hanesan loro matan, i nia ain hanesan fali ahi lakan makaas. 2 Nia kaer hela livru kiik-oan ida. Livru nee baibain lulun maibee agora nakloke hela. Nia hamriik ain loos sama tasi, ain karuk sama rai maran. 3 Depois anju nee koalia ho lian makaas hanesan leaun nia lian. Nia koalia tiha hotu, rai tarutu simu malu too dala hitu hodi hataan ba nia. 4 Rai tarutu liu tiha, hau atu hakerek liafuan nebee mak sai hosi rai tarutu nee. Maibee hau rona fali lian ida hosi lalehan dehan, “O la bele konta sai buat nebee mak rai tarutu hitu nee foo sai, la bele hakerek nia liafuan.”
5 Depois anju nebee mak hamriik ain sorin sama tasi ho ain sorin sama rai maran nee foti nia liman loos ba lalehan. 6 I nia halo juramentu hodi Nai Maromak nia naran, tanba Nai Maromak moris tinan ba tinan i Nia mak halo lalehan, rai, tasi ho buat hotu-hotu iha laran. Nia jura dehan, “Maromak sei la demora tan. 7 Bainhira anju numeru hitu huu nia korneta, Nai Maromak sei halao Nia planu segredu, tuir lo-loos buat nebee uluk Nia foo hatene ona ba Nia atan sira nebee serbi Nia nudar profeta.”✡ Ézodu (Keluaran) 20:11; Deutoronómiu (Ulangan) 32:40; Daniel 12:7; Amos 3:7
8 Depois lian nebee mak hau ohin rona hosi lalehan nee koalia dala ida tan mai hau dehan, “Baa iha anju nebee mak hamriik ain sorin sama tasi ho ain sorin sama rai maran nee hodi simu livru lulun nebee mak nakloke hela iha nia liman laran.”
9 Depois hau baa iha anju nee hodi husu livru lulun kiik-oan nee. Nia dehan mai hau, “Simu ba hodi haan. Bainhira o haan livru nee, o nia kabun laran sei moruk, maibee iha o nia ibun sei midar hanesan bani been.”
10 Hau mos foti livru lulun nee hosi anju nia liman i hau haan. Loos duni, iha hau nia ibun senti midar hanesan bani been, maibee bainhira hau tolan tiha, iha hau nia kabun senti moruk.✡ Ezekiel (Yehezkiel) 2:8—3:3 11 Depois hau rona orden dehan, “O tenki foo sai fali Maromak nia lia tatoli kona ba saida mak sei akontese ba povu sira, nasaun sira, ema hosi lian oi-oin, ho liurai sira.”

- Apokalipse
- ←
- 10
- →

✡10:7 Ézodu (Keluaran) 20:11; Deutoronómiu (Ulangan) 32:40; Daniel 12:7; Amos 3:7

✡10:10 Ezekiel (Yehezkiel) 2:8—3:3

© 2016 UBB