- Hahuu (Jénesis)
- ←
- 29
- →

29
Jacó too iha nia tiun Labão nia uma
1 Jacó lao nafatin ba iha loro-sae. 2 Iha loron ida nia haree bee posu ida besik iha aldeia ida. Bes-besik iha fatin nee, iha bibi grupu tolu, hein hela atu hemu bee. Maibee bee posu nee sei taka hela fatuk boot ida. 3 Hanesan baibain, bibi sira hamutuk ona, foin bibi atan sira muda fatuk nee hodi kuru bee foo ba bibi sira hemu. Hemu tiha hotu, sira taka fali posu nee.
4 Tuir mai, Jacó baa husu bibi atan sira, “Maluk sira! Imi mai hosi nebee?”
Sira hataan, “Ami mai hosi aldeia Haran.”
5 Jacó husu, “Imi konhese tiu Labão ka? Nia Naor nia oan.”
Sira hataan, “Ami konhese.”
6 Jacó husu fali, “Nia diak ka lae?”
Sira hataan, “Katuas diak hela. Haree took, nia oan feto mak lori bibi mai nee, naran Rakél.”
7 Jacó dehan, “Loro sei manas. Nunee diak liu foo hemu ona ba animal sira nee. Depois lori fali sira baa haan duut.”
8 Maibee sira protesta dehan, “La bele nunee! Ami tenki hein bibi atan sira halibur sira nia bibi hotu lai, foin ami muda fatuk nee, hodi foo hemu animal sira.” 9 Jacó sei koalia hela, Rakél mos too ho nia aman nia bibi. Tanba nia mak hein bibi sira nee.
10 Kuandu Jacó haree Rakél mai, nia baa muda tiha fatuk iha posu nee, hodi foo hemu nia bibi. 11 I nia mos baa hakuak ho rei Rakél, hodi tanis. 12 Nia konta, “Alin! Hau o nia aman nia feton Rebeca nia oan.” Maka Rakél mos halai baa foo hatene ba nia aman.
13 Bainhira Labão rona dehan nia feton nia oan mai ona, nia halai baa hasoru, hodi hakuak ho rei nia. Depois nia lori Jacó ba uma. Jacó konta buat hotu-hotu. 14 I Labão dehan, “Loos duni! Ita nain rua sei maluk!”
Jacó kaben ho Lea ho mos Rakél
Jacó hela iha nebaa durante fulan ida nia laran. 15 Depois Labão dehan, “Jacó! Hau lakohi o servisu saugati deit mai hau, maski ita nain rua sei maluk. O hakarak hau selu hira?”
16 Labão nee iha oan feto nain rua. Biin naran Lea, alin naran Rakél. 17 Lea nia matan kapaas.* Lian Ebreu iha nee laduun klaru. Maibee Rakél bonita liu, nia oin kapaas teb-tebes. 18 I Jacó hadomi mak Rakél. Nunee nia hataan ba Labão, “Hau servisu ba tiu tinan hitu, naran katak tiu foo kaben hau ho Rakél.”
19 Labão hataan, “Hau simu! Duké hau foo kaben Rakél ho ema seluk, diak liu ho o, hau nia maluk rasik. Nunee o hela iha nee deit, servisu mai hau.” 20 Nunee Jacó servisu tinan hitu nia laran, para bele kaben ho Rakél. Tanba nia gosta teb-tebes Rakél, maka tinan hitu nee, hanesan loron hira deit.
21 Liu tiha tinan hitu nee, Jacó foo hanoin ba Labão dehan, “Tiu! Hau servisu ba tiu tinan hitu ona, nunee agora tiu foo kaben ona Rakél ho hau.”
22 Entaun Labão halo festa kazamentu ida, i konvida ema hotu iha rai nee. 23 Iha kalan nee, Labão la foo Rakél, maibee nia foo mak Lea tama ba iha Jacó nia tenda. Nunee Jacó toba ho Lea. 24 (Labão mos foo nia atan feto Zilpa, para sai Lea nia atan.)
25 Aban dadeer fali Jacó foin hatene katak nia kaben ho Lea. Entaun Jacó baa protesta ba Labão dehan, “Nusaa mak tiu bosok fali hau nunee? Hau servisu mate aan iha tinan hitu nia laran, para hodi hetan Rakél. Nusaa mak tiu troka fali ho Lea?”
26 Labão hataan, “O keta hirus! Tuir ami nia lisan iha nee, alin la bele kaben uluk biin. 27 Nee duni, diak liu nunee deit! O hein too festa kazamentu loron hitu nee hotu lai. Depois foin o hetan Rakél, naran katak o servisu mai hau tinan hitu tan.”
28 Jacó simu. Festa loron hitu nee hotu, Labão foo kaben Rakél ho Jacó. 29 I Labão foo nia atan feto ida tan, naran Bila, para sai Rakél nia atan. 30 I Jacó toba hamutuk ho Rakél. Nia hadomi liu Rakél duke Lea. Nunee nia servisu tinan hitu tan ba nia banin mane.
Jacó nia oan sira
31 NAI Maromak hatene Jacó hadomi liu Rakél duke Lea. I Nia foo oan ba Lea, maibee Rakél oan la iha. 32 Nunee Lea isin rua, i tuur ahi, oan mane ida. Labarik nee nia tau naran Ruben (nee dehan katak ‘Haree! Iha oan’).† Ruben dehan katak ‘Haree! Iha oan’, i nia lian atu hanesan liafuan Ebreu ida, nebee dehan katak ‘nia haree ona hau nia susar’. Tanba nia dehan, “NAI Maromak haree ona hau nia terus. Agora, hau nia lain sei hadomi hau.”
33 Nee liu tiha, Lea isin rua tan, i tuur ahi, oan mane ida. Nia tau naran Simeão. Tanba nia dehan, “NAI Maromak rona ona katak hau nia lain la interese hau. Nee mak Nia foo tan oan mane ida nee mai hau.” (Simeão rona atu hanesan liafuan Ebreu ida, nebee dehan ‘ema rona ona’.)
34 Depois Lea isin rua tan, i tuur ahi, oan mane ida. Nia tau naran Levi. Tanba nia dehan, “Agora hau nia lain sei la husik hau, tanba hau foo ona oan mane nain tolu ba nia.” (Levi dehan ‘kesi’ ou ‘hakuak metin’.)
35 Lea isin rua tan, i tuur ahi, oan mane ida. Labarik nee nia tau naran Judá (nee dehan ‘hahii’). Tanba nia dehan, “Dala ida nee, hau atu hahii NAI Maromak!” Nee liu tiha, Lea la hetan tan oan.

- Hahuu (Jénesis)
- ←
- 29
- →

*29:17 Lian Ebreu iha nee laduun klaru.

†29:32 Ruben dehan katak ‘Haree! Iha oan’, i nia lian atu hanesan liafuan Ebreu ida, nebee dehan katak ‘nia haree ona hau nia susar’.

© 2016 UBB