- Mateus
- ←
- 15
- →

15
Keta troka Maromak nia lei ho ita nia lisan
(Marcos 7:1-13)
1 Loron ida ema balu hosi grupu Farizeu ho mestri relijiaun balu mai hosi Jerusalém atu hasoru malu ho Jesus. Too iha nebaa sira husu Nia, 2 “Tuir ita nia bei-ala sira nia lisan, molok atu haan tenki fasi liman lai. Maibee Ita Boot nia eskolante sira lae. Nusaa mak sira kontra fali ita nia lisan nee?”
3 Jesus hataan dehan, “Nusaa mak imi kontra Maromak nia lei tanba deit imi hakarak tuir imi nia lisan? 4 Tanba Maromak hatete, ‘Respeita o nia inan-aman.’ Nia mos dehan, ‘See mak koalia liafuan aat hasoru nia inan-aman, ema nee sei hetan kastigu mate.’✡ Ézodu (Keluaran) 20:12; 21:17; Levítiku (Imamat) 20:9; Deutoronómiu (Ulangan) 5:16 5 Maibee imi hanorin oin seluk fali. Tuir imi, ema bele hatete ba nia inan-aman dehan, ‘Sasaan nebee apaa ho amaa presiza, hau la bele foo, tanba hau promete ona atu foo ba Maromak.’ 6 Nunee imi hanorin ema atu la respeita sira nia inan-aman. Imi halakon tiha Maromak nia lei tanba deit imi hakarak halo tuir imi nia lisan. 7 Imi koalia oin seluk, hahalok oin seluk! Buat nebee hori uluk kedas profeta Isaias hakerek, kona loos imi. Nia foo tutan Maromak nia liafuan nunee:
8 ‘Ema sira nee hahii Hau ho ibun tutun deit,
maibee sira nia laran dook hosi Hau.
9 Sira adora Hau
maibee la iha folin.
Sira hanorin deit lei ema nian,
maibee bosok fali dehan, sira nia hanorin nee mai hosi Hau.’ ”✡ Isaias (Yesaya) 29:13
Buat aat iha ema nia laran mak halo nia foer
(Marcos 7:14-23)
10 Depois Jesus bolu ema hotu iha nebaa atu mai besik. Nia dehan ba sira, “Rona mai, i kompriende di-diak Hau nia liafuan nee. 11 Hahaan saida mak hatama hosi ema nia ibun, nee la halo foer nia iha Maromak nia oin. Maibee liafuan nebee mak sai hosi ema nia ibun, nee mak halo foer nia.”
12 Jesus nia eskolante sira mai dehan ba Nia, “Ita Boot hatene ka lae? Ita Boot nia liafuan ohin nee xoke loos ema Farizeu sira.”
13 Maibee Jesus soe lia hodi hataan sira dehan, “Ai horis hotu-hotu nebee laos Hau nia Aman iha lalehan mak kuda, Nia sei fokit sai tiha. 14 Husik sira hirus ba! Sira nee hanesan ema matan delek nebee hakarak hatudu dalan ba ema matan delek seluk, too ikus sira monu hotu ba rai kuak.”✡ Lucas 6:39
15 Pedro husu, “Ohin Mestri koalia kona ba buat nebee halo foer ema. Liafuan nee dehan saida?”
16 Jesus hataan, “Imi la kompriende nafatin ka? 17 Imi hatene katak buat nebee ema haan liu hosi nia ibun sei tama iha nia kabun laran depois sai fali. 18 Maibee buat nebee mak sai hosi ema nia ibun mai hosi nia laran. Ida nee mak halo foer nia.✡ Mateus 12:34 19 Tanba hanoin aat nebee mosu hosi ema nia laran mak lori nia ba oho ema, halo sala ho ema nia feen ka laen ho sala seksual selu-seluk, naok, foo sasin falsu i hatete aat ema seluk. 20 Hahalok sira nee mak halo ema sai foer iha Maromak nia oin. Laos haan la fasi liman mak halo sira sai foer.”
Feto jentiu ida fiar makaas ba Jesus
(Marcos 7:24-30)
21 Depois Jesus husik tiha fatin nee hodi baa fali iha rai ida besik sidade Tiru ho sidade Sidon. 22 Iha nebaa, iha feto Kanaán ida hosi rai nee mai hasoru Jesus. Nia husu fila-fila ho lian makaas dehan, “Nai, Liurai David nia Jerasaun, hanoin hau ba! Hau nia oan feto, diabu tama iha nia laran halo nia terus liu.”
23 Maibee Jesus la hataan buat ida. Nunee Nia eskolante sira mai hatete ba Nia dehan, “Senhora nee hakilar la para iha ita nia kotuk, diak liu haruka nia fila.”
24 Maibee Jesus hataan dehan, “Maromak haruka Hau mai atu ajuda deit ema Israel, tanba sira hanesan bibi malae nebee lao sala dalan ona.”
25 Maski nunee senhora nee mai hakneak iha Jesus nia oin hodi dehan, “Nai, ajuda hau!”
26 Jesus soe lia dehan, “La bele foti labarik nia hahaan hodi soe fali ba asu. Nee la loos.”* Iha nee, labarik hatudu ba ema Israel, i asu ba ema jentiu.
27 Senhora nee hataan fali dehan, “Loos duni Nai, maibee asu sira bele hili labarik nia hahaan nebee mak monu iha meza okos.”
28 Rona nunee Jesus dehan, “Senhora, ita nia fiar makaas! Saida mak ita husu sei akontese duni.” Iha oras nee kedas senhora nee nia oan feto diak fali.
Nai Jesus kura ema jentiu barak nia moras
29 Depois Jesus husik tiha fatin nee, lao tuir tasi Galileia nia ninin. Nia sae foho ida hodi tuur, 30 i ema barak teb-tebes mai iha Nia. Sira lori sira nia maluk nebee aleijadu oi-oin, hanesan ain mate, ain aat, matan delek, koalia la diak, ho ema moras oi-oin tan. Sira tau ema sira nee iha Jesus nia oin, i Nia kura sira hotu kedas. 31 Bainhira sira haree saida mak Jesus halo nee, sira hotu admira. Ema nebee uluk koalia la diak agora bele koalia, ema ain mate ho ain aat bele lao, i ema matan delek bele haree. Entaun sira hotu hahii Israel nia Maromak.
Nai Jesus foo hahaan ba ema rihun haat
(Marcos 8:1-10)
32 Depois Jesus bolu Nia eskolante sira hamutuk, foin Nia dehan ba sira, “Hau hanoin loos ema barak nee. Sira hamutuk ho Hau loron tolu ona, i sira nia hahaan la iha ona. Hau lakohi haruka sira fila ho kabun mamuk. Se lae sira oin nakukun, bele monu iha dalan.”
33 Nia eskolante sira hataan, “Rai nee fuik. Ita atu hetan hahaan hosi nebee mak atu foo hahaan ba ema barak hanesan nee?”
34 Jesus husu, “Imi sei iha paun fuan hira?”
Sira hataan, “Iha deit paun fuan hitu ho ikan kiik-oan balu.”
35 Depois Jesus haruka ema lubun boot nee tuur hotu iha rai. 36 Nia foti paun fuan hitu ho ikan nee hodi foo agradese ba Maromak. Nia silu halo rohan-rohan tiha, i foo ba Nia eskolante sira. Depois Nia eskolante sira fahe ba ema lubun boot nee. 37 Sira hotu haan too bosu, hahaan mos resin. Nia eskolante sira tau hamutuk hahaan restu sira nee iha bote hitu nakonu. 38 Ema nebee haan nee, rihun haat. Nee foin sura mane deit, feto ho labarik la sura.
39 Hotu tiha Jesus haruka ema lubun boot nee fila. Depois Nia baa sae roo hodi baa iha rai Magadán.

- Mateus
- ←
- 15
- →

✡15:4 Ézodu (Keluaran) 20:12; 21:17; Levítiku (Imamat) 20:9; Deutoronómiu (Ulangan) 5:16

✡15:9 Isaias (Yesaya) 29:13

✡15:14 Lucas 6:39

✡15:18 Mateus 12:34

*15:26 Iha nee, labarik hatudu ba ema Israel, i asu ba ema jentiu.

© 2016 UBB