- Apostolu sira nia Istoria
- ←
- 7
- →

7
Estevão defende aan iha tribunal relijiaun nian
1 Depois nai lulik Judeu nia boot husu ba Estevão, “Sala nebee sira foo ba o nee, loos ka lae?”
2-3 Estevão hataan, “Irmaun sira, rona lai mai. Hori uluk molok ita nia bei-ala Abraão muda fatin ba Haran, bainhira sei hela iha Mezopotámia,* Rai Mezopotámia nee agora mak nasaun Irake. I sidade Haran nee nia fatin iha nasaun Síria nia laran. Nai Maromak nebee boot tebe-tebes, hatudu ona Aan ba nia, ho foo orden dehan, ‘Husik tiha o nia rain ho o nia familiaa sira. I o baa iha rai ida nebee Hau sei hatudu ba o.’ 4 Entaun avoo Abraão husik tiha ema Kaldeu sira nia rain nee, muda ba sidade Haran. Bainhira nia aman mate tiha, Nai Maromak haruka nia muda mai iha rai nee, nebee agora ita boot sira hela ba.✡ Hahuu (Jénesis, Kejadian) 11:31; 12:4 5 Iha tempu nebaa, Nai Maromak la foo rai pedasuk ida ba Abraão hanesan nia rikusoin. Maibee Nia promete atu foo rai nee tomak ba Abraão ho nia jerasaun sira. Momentu Nai Maromak promete nee, Abraão seidauk iha oan.✡ Hahuu (Jénesis, Kejadian) 12:7; 13:15; 15:18; 17:8 6 Maibee Nai Maromak dehan ba nia, ‘O nia jerasaun sei baa hela iha ema nia rain. I ema rai nain sei halo sira hanesan atan, i hanehan sira durante tinan atus haat. 7 Maibee liu tiha tinan atus haat nee, Hau sei kastigu nasaun nebee halo sira hanesan atan. Nee liu tiha, o nia jerasaun sei sai husik hela nasaun nee, i mai adora Hau iha fatin nee.’✡ Hahuu (Jénesis, Kejadian) 15:13-14; Ézodu (Keluaran) 3:12 8 Depois Nai Maromak halo promesa ho Abraão liu hosi sunat, nee hanesan sinall ida katak Abraão sira sai ona Nai Maromak nia ema. I kuandu Abraão nia oan Isac halo loron walu, Abraão sunat nia. Kleur-kleur Isac sunat nia oan Jacó. Depois Jacó mos sunat nia oan mane sanulu resin rua. Sira nee mak ita ema Judeu nia bei-ala.✡ Hahuu (Jénesis, Kejadian) 17:10-14; 21:2-4; 25:26; 29:31—35:18
9 Ita nia bei-ala sira nee laran moras ba sira nia alin José, too sira faan tiha nia ba iha rai Ejiptu hanesan atan. Maibee Nai Maromak sempre hamutuk ho nia,✡ Hahuu (Jénesis, Kejadian) 37:11; 28; 39:2; 21 10 i hasai nia hosi susar ho terus laran. Nai Maromak mos foo matenek ba nia, too liurai Ejiptu haree nia diak, i foti nia sai governador iha rai Ejiptu tomak, i xefi iha liurai nia palasiu.✡ Hahuu (Jénesis, Kejadian) 41:39-41
11 Liu tiha nee, rai hamlaha boot iha rai Ejiptu ho rai Kanaán, too halo ema barak terus iha nebee-nebee. I ita nia bei-ala sira la iha hahaan atu haan.✡ Hahuu (Jénesis, Kejadian) 42:1-2 12 Depois avoo Jacó rona dehan iha rai Ejiptu iha hahaan. Entaun nia haruka nia oan sira, baa hola hahaan iha nebaa. 13 Hola tiha hahaan, sira fila ona. Kuandu sira nia hahaan hotu ona, Jacó haruka sira baa hola tan iha rai Ejiptu. Nee mak foin José foo hatene dehan, nia nee sira nia alin rasik, i foo konhese nia familiaa ba liurai Ejiptu.✡ Hahuu (Jénesis, Kejadian) 45:1; 16 14 Depois José husu ba nia aman ho nia familiaa hotu muda ba Ejiptu. Sira nebee baa iha Ejiptu nee, iha ema hitu-nulu resin lima.✡ Hahuu (Jénesis, Kejadian) 45:9-10, 17-18; 46:27 15 Nunee Jacó muda ba rai Ejiptu, i nia ho ita nia bei-ala sira seluk mate iha nebaa.✡ Hahuu (Jénesis, Kejadian) 46:1-7; 49:33 16 Sira nia jerasaun lori fila bei-ala sira nia ruin ba iha aldeia Sikém iha rai Kanaán. I sira hakoi mate ruin sira nee iha rate nebee uluk avoo Abraão sosa hosi Hamór nia jerasaun sira.”✡ Hahuu (Jénesis, Kejadian) 23:3-16; 33:19; 50:7-13; Josué 24:32
Estevão koalia kona ba Moisés ho ema sira nebee lakohi rona ba nia
17 Estevão hatutan nia koalia, “Uluk Nai Maromak promete ona dehan, Nia sei foo rai nee ba Abraão. Kuandu nia loron besik ona atu Nai Maromak kumpri Nia promesa nee, ita nia povu Judeu iha rai Ejiptu aumenta barak tebe-tebes. 18 Depois iha liurai foun ida mak komesa ukun iha Ejiptu, nia la hatene kona ba José.✡ Ézodu (Keluaran) 1:7-8 19 Liurai nee buka meius hodi halo terus ita nia povu i hanehan ita nia bei-ala sira. Nia obriga sira soe tiha sira nia oan nurak, para sira mate.✡ Ézodu (Keluaran) 1:10-11; 22
20 Iha tempu nee, Moisés moris, nia isin diak i forti. Nia inan-aman sira la tuir liurai nia orden. Sira kuidadu labarik nee sub-subar iha sira nia uma, too nia fulan tolu.✡ Ézodu (Keluaran) 2:2 21 Bainhira sira la bele subar tan labarik nee ona, sira lori nia baa husik tiha iha liur. Maibee liurai Ejiptu nia oan feto ida hetan labarik nee i nia foti hodi baa hakiak hanesan nia oan rasik.✡ Ézodu (Keluaran) 2:3-10 22 Nunee ema Ejiptu sira hanorin sira nia matenek hotu ba Moisés, too nia sai ema boot, i nia matenek koalia, ho matenek iha nia servisu.
23 Bainhira Moisés tinan haat-nulu ona, nia desidi baa vizita nia maluk Israel sira. 24 Too iha nebaa, nia haree ema Ejiptu ida baku hela ema Israel ida. Nia baa defende nia maluk, i baku mate tiha ema Ejiptu nee. 25 Moisés hanoin dehan nia povu hatene ona katak Nai Maromak mak haruka nia baa hasai sira hosi terus nia laran. Afinall sira seidauk kompriende. 26 Aban fali, nia haree ema Israel nain rua baku malu. Nia baa sori sira, hodi dehan, “Imi nain rua nee mesak maun-alin deit. Nusaa mak imi baku malu fali?”
27 Maibee ema ida baku dolar nia kolega nee, dudu tiha Moisés ba sorin, hodi dehan, ‘See mak foti o sai ami nia xefi?! I see mak foti o hodi tesi ami nia lia?! 28 O atu oho hau hanesan horiseik o oho tiha ema Ejiptu nee?’ 29 Rona nunee, Moisés halai sai hosi Ejiptu, baa hela iha rai Midian. Nia kaben iha nebaa, i sira hetan oan mane nain rua.✡ Ézodu (Keluaran) 2:11-15; 18:3-4
30 Liu tiha tinan haat-nulu, Moisés baa iha rai fuik maran besik Foho Sinai. Iha nebaa Nai Maromak nia anju mosu ba nia hosi ahi lakan iha ai huun kiik ida. 31 Haree nunee, Moisés sai bilaan tiha. Nia baa besik hodi hatene saida mak nee. Derepenti, nia rona Maromak koalia hosi ahi laran dehan, 32 ‘Hau nee o nia bei-ala sira nia Maromak; Abraão, Isac, ho Jacó sira nia Maromak.’ Rona nunee, Moisés tauk atu-mate, i nia la brani foti oin hodi haree.
33 Depois Maromak koalia tan, ‘Moisés, rai nebee o hamriik ba nee santu. Nee duni hasai tiha o nia sandalias! 34 Hau hatene Hau nia povu Israel sira nia terus iha Ejiptu, i Hau rona ona sira hakilar husu tulun mai Hau. Nee duni Hau tuun agora hodi liberta sira. Prepara ona. Hau atu haruka o fila fali ba iha Ejiptu.’✡ Ézodu (Keluaran) 3:1-10
35 Nunee, liu hosi anju nebee hatudu Aan iha ahi nee, Nai Maromak haruka Moisés fila ba Ejiptu. Moisés nee, mak uluk povu Israel lakohi simu. Sira dehan, ‘See mak foti o sai ami nia xefi ho ami nia juis?’ Agora Nai Maromak rasik mak foti nia hodi baa hasai povu sira hosi terus laran i hodi ukun sira!✡ Ézodu (Keluaran) 2:14 36 Depois Moisés lori povu Israel sai hosi Ejiptu liu hosi Tasi Mean. I nia halo milagre ho sinal bo-boot iha Ejiptu, iha Tasi Mean, ho mos durante tinan haat-nulu nebee sira lao iha rai fuik maran. Sinal sira nee halo povu admira tebe-tebes.✡ Ézodu (Keluaran) 7:3; 14:21; Númerus (Bilangan) 14:33
37 Moisés nee mak foo hatene ba povu Israel dehan, ‘Nai Maromak sei foti ema ida hosi imi nia leet hodi sai Nia profeta, hanesan Nia foti ona hau.’✡ Deutoronómiu (Ulangan) 8:15; 18 38 I Moisés nee hamutuk ho povu Israel sira iha rai fuik maran. Anju nee hatoo Nai Maromak nia liafuan ba nia iha Foho Sinai. I Moisés hatutan fali liafuan sira nee ba povu Israel. Liafuan sira nee hatudu dalan moris ba ita.✡ Ézodu (Keluaran) 19:1—20:17; Deutoronómiu (Ulangan) 5:1-33
39 Maibee bele nunee mos, ita nia bei-ala sira lakohi rona ba Moisés. Sira la simu nia, i hakarak fila fali deit ba Ejiptu. 40 I sira baa hamaus Arão dehan, ‘Ami husu ba senhor halo estatua lulik ba ita atu lori ita ba oin. Tan Moisés nee lori ita hotu sai hosi rai Ejiptu, maibee agora ami la hatene ema nia aman nee iha nebee.’✡ Ézodu (Keluaran) 32:1 41 Entaun sira halo estatua ida, nia modelu hanesan karau vaka oan ida. Sira oho animal hodi halo sakrifisiu ba estatua lulik nee. Sira halo festa rame-rame, i haksolok ho buat nebee mak sira halo ho sira nia liman rasik.✡ Ézodu (Keluaran) 32:2-6 42 Haree nunee, Nai Maromak fila kotuk i husik tiha liman. Entaun sira komesa adora loromatan, fulan, ho fitun. Nee tuir lo-loos ho Nai Maromak nia profeta hakerek ona hori uluk dehan,
‘Imi ema Israel sira,
durante tinan haat-nulu imi lao haleu rai fuik maran,
imi oho animal hodi adora Hau ka? Lae!
43 Imi laos adora Hau!
Loro-loron imi adora mak imi nia lulik deit.
Imi gosta tama-sai uma lulik Moloke nian.
Imi mos adora estatua fitun ida, naran Renfan.
Nunee, imi adora estatua nebee imi halo ho imi nia liman rasik!
Nee duni Hau sei soe tiha imi ba dook
iha rai Babilónia nia sorin nebaa.’ ”
Liafuan sira nee mak uluk Nai Maromak nia profeta foo sai.✡ Amos 5:25-27
Estevão koalia kona ba Nai Maromak nia uma kreda boot
44 Estevão hatutan nia koalia dehan, “Iha rai fuik maran nee, ita nia bei-ala sira harii tenda harohan para hodi adora Maromak. Tenda nee sira halo tuir modelu nebee Nai Maromak hatudu ona ba Moisés.✡ Ézodu (Keluaran) 25:9; 40
45 Kleur-kleur, bainhira Josue sira halo funu hadau rai hosi nasaun sira seluk nebee Maromak duni sai hosi rai Kanaán, sira lori mos tenda harohan. Sira harii fali tenda nee, i tenda nee hamriik nafatin iha nebaa too liurai David kaer ukun.✡ Josué 3:14-17 46 Liurai David nee sempre halo haksolok Nai Maromak nia laran. I nia husu ba Nai Maromak, atu nia bele harii uma kreda boot ida ba Nai Maromak, ida nebee nia avoo Jacó sira uluk adora.✡ 2 Samuel 7:1-16; 1 Krónikas (Tawarikh) 17:1-14 47 Afinal David nia oan Salomão mak harii uma kreda nee.✡ 1 Liurai sira (Reis, Raja-raja) 6:1-38; 2 Krónikas (Tawarikh) 3:1-17
48 Maibee Nai Maromak la hela iha uma nebee ema mak halo. Hanesan uluk Nai Maromak nia profeta ida hakerek ona dehan,
49 ‘Lalehan mak Hau nia kadeira hodi tuur kaer ukun.
I mundu nee fatin hodi tau Hau nia ain.
Nunee oinsaa imi atu halo uma ida ke serve mai Hau?!
Oinsaa imi atu halo fatin ida hodi Hau hela?! La bele duni!
50 Tanba buat hotu-hotu iha lalehan ho iha rai, Hau mak halo.’ ”✡ Isaias (Yesaya) 66:1-2
Liafuan sira nee mak uluk Nai Maromak nia profeta hakerek.
Estevão kritika nai ulun sira tanba sira kontra Maromak nia Ema Santu
51 I Estevão koalia tan ba sira ho siak dehan, “Imi nee ulun toos duni! Imi hanesan ema nebee la konhese Nai Maromak, i lakohi rona. Imi sempre kontra Nai Maromak nia Espiritu Santu, hanesan mos imi nia bei-ala sira.✡ Isaias (Yesaya) 63:10 52 Imi nia bei-ala sira sempre halo terus Nai Maromak nia profeta sira. Imi dehan took, profeta ida nebee mak sira la halo terus? La iha! Sira oho tiha profeta sira nebee foo sai dehan Ema Moris Loos atu mai. Too Ema nee mai mos, imi rasik faan ho oho tiha nia. 53 Imi simu ona Nai Maromak nia lei liu hosi Nia anju. Maski nunee, imi la halo tuir.”
Sira tuda Estevão ho fatuk too mate
54 Bainhira justisa nain relijiaun sira rona Estevão nia koalia nee, sira hirus tebe-tebes too ruun nehan.
55 Maibee Espiritu Santu domina Estevão. I nia foti matan hateke ba lalehan, nia haree Nai Maromak nia naroman nabilan, i Nai Jesus hamriik hela iha Nai Maromak nia liman loos. 56 Nia dehan, “Rona lai! Hau haree lalehan nakloke, i Jesus, Ema Perfeitu, hamriik hela iha Nai Maromak nia liman loos.”
57 Rona nunee, sira taka tilun, hakilar, i halai rame-rame baa 58 rasta nia sai hosi sidade. I testemunha sira hasai sira nia faru foo ba ema foin sae ida mak hein. Nia naran Saulo. I sira komesa tuda Estevão ho fatuk.
59 Sira tuda nia dadauk, nia halo orasaun fila-fila dehan, “Nai Jesus! Simu ona Hau nia klamar ba!” 60 Nia hakneak, i hakilar ho lian makaas dehan, “Aman Maromak, la bele foo sala nee ba sira!” I nia mate.

- Apostolu sira nia Istoria
- ←
- 7
- →

*7:2-3 Rai Mezopotámia nee agora mak nasaun Irake. I sidade Haran nee nia fatin iha nasaun Síria nia laran.

✡7:4 Hahuu (Jénesis, Kejadian) 11:31; 12:4

✡7:5 Hahuu (Jénesis, Kejadian) 12:7; 13:15; 15:18; 17:8

✡7:7 Hahuu (Jénesis, Kejadian) 15:13-14; Ézodu (Keluaran) 3:12

✡7:8 Hahuu (Jénesis, Kejadian) 17:10-14; 21:2-4; 25:26; 29:31—35:18

✡7:9 Hahuu (Jénesis, Kejadian) 37:11; 28; 39:2; 21

✡7:10 Hahuu (Jénesis, Kejadian) 41:39-41

✡7:11 Hahuu (Jénesis, Kejadian) 42:1-2

✡7:13 Hahuu (Jénesis, Kejadian) 45:1; 16

✡7:14 Hahuu (Jénesis, Kejadian) 45:9-10, 17-18; 46:27

✡7:15 Hahuu (Jénesis, Kejadian) 46:1-7; 49:33

✡7:16 Hahuu (Jénesis, Kejadian) 23:3-16; 33:19; 50:7-13; Josué 24:32

✡7:18 Ézodu (Keluaran) 1:7-8

✡7:19 Ézodu (Keluaran) 1:10-11; 22

✡7:20 Ézodu (Keluaran) 2:2

✡7:21 Ézodu (Keluaran) 2:3-10

✡7:29 Ézodu (Keluaran) 2:11-15; 18:3-4

✡7:34 Ézodu (Keluaran) 3:1-10

✡7:35 Ézodu (Keluaran) 2:14

✡7:36 Ézodu (Keluaran) 7:3; 14:21; Númerus (Bilangan) 14:33

✡7:37 Deutoronómiu (Ulangan) 8:15; 18

✡7:38 Ézodu (Keluaran) 19:1—20:17; Deutoronómiu (Ulangan) 5:1-33

✡7:40 Ézodu (Keluaran) 32:1

✡7:41 Ézodu (Keluaran) 32:2-6

✡7:43 Amos 5:25-27

✡7:44 Ézodu (Keluaran) 25:9; 40

✡7:45 Josué 3:14-17

✡7:46 2 Samuel 7:1-16; 1 Krónikas (Tawarikh) 17:1-14

✡7:47 1 Liurai sira (Reis, Raja-raja) 6:1-38; 2 Krónikas (Tawarikh) 3:1-17

✡7:50 Isaias (Yesaya) 66:1-2

✡7:51 Isaias (Yesaya) 63:10

© 2016 UBB