- Éfezu
- ←
- 1
- →

Paulo nia surat
ba sarani sira iha
Éfezu

1
Paulo hahuu nia surat
1 Surat nee hosi hau, Paulo. Maromak rasik mak foti hau sai Nai Kristu Jesus nia apostolu. Hau hakerek surat nee ba imi, Maromak nia povu iha sidade Éfezu. Imi laran ida ho Kristu Jesus i fiar metin nafatin ba Nia.✡ Apostolu sira nia Istoria (Atos, Kisah) 18:19-21; 19:1
2 Hau harohan ba ita nia Aman Maromak ho Nai Jesus Kristu, para hatudu Sira nia laran diak ba imi, i foo paz ho hakmatek ba imi.
Nai Maromak hatudu Nia laran diak liu hosi Jesus Kristu
3 Mai ita hahii Nai Maromak! Nia mak ita nia Nai Jesus Kristu nia Aman. Nia foo ona bensaun bar-barak hosi lalehan mai ita, tanba ita laran ida ona ho Kristu.
4 Molok Nai Maromak halo mundu, Nia hili tiha ona ita sai Kristu nia ema. Nia hakarak atu ita moris ho laran moos iha Nia oin, i livre hosi sala. Maromak hadomi ita. 5 Nee mak Nia desidi ona hori uluk kedas atu foti ita sai Nia oan. I Jesus Kristu mak halo Nia desizaun nee sai realidade. Nee hotu tuir Maromak nia hakarak rasik, i halo Nia laran haksolok. 6 Mai ita hahii Nia! Tanba Nia hatudu ona Nia laran diak la-halimar mai ita, liu hosi Nia Oan doben.
7 Kristu nia raan fakar too mate tanba ita. Liu hosi Nia Oan nia mate, Maromak hamoos tiha ona ita nia sala. Nunee ita livre ona. Ho ida nee Maromak hatudu Nia laran osan mean mai ita.✡ Kolose 1:14 8 Tanba Nia hadomi teb-tebes ita, Nia mos loke ita nia neon para ita bele kompriende di-diak Nia hakarak. 9 Uluk Nai Maromak seidauk foo hatene Nia hakarak hotu ba ema. Maibee agora, Nia hatudu ona Nia planu mai ita. Nia desidi ona hori uluk atu Jesus Kristu halao planu nee. 10 Nia planu mak nee: bainhira too ona nia tempu, Maromak sei halo buat hotu-hotu iha lalehan ho iha rai hamutuk ida deit, i Kristu mak sei ukun hotu-hotu.
11 Maromak halao buat hotu-hotu tuir Nia hakarak. Hori uluk kedas Nia hili ona ita sai Nia ema hodi sai neon ida laran ida ho Kristu. 12 Nia halo nunee atu ami ema Judeu nebee fiar uluk ba Kristu, bele foti aas Nai Maromak nia naran. Nia boot teb-tebes!
13 Imi nebee laos ema Judeu mos rona ona Kristu nia Liafuan Diak, hodi fiar ba Nia. Liafuan nee loos, i lori salvasaun ba imi.
Bainhira imi fiar ba Kristu, Maromak mos foo Nia Espiritu Santu ba imi, tuir Nia promesa uluk. Espiritu Santu nee hanesan sinal ida katak, imi Kristu nia ema. 14 Tanba Maromak foo ona Nia Espiritu Santu ba ita, mak ita laran metin katak, aban-bainrua Nia sei foo tan buat hotu-hotu nebee Nia promete ona, i sei hasai Nia povu hosi sira nia sala hotu. Foti aas Nai Maromak nia naran. Nia boot teb-tebes.
Paulo halo orasaun ba sarani sira iha Éfezu
15 Maun-alin sira, hau rona dehan, imi fiar metin ba Nai Jesus i hadomi Maromak nia povu hotu. Dezde hau rona nunee, 16 hau sempre foo agradese ba Nai Maromak tanba imi, i sempre temi imi nia naran bainhira hau halo orasaun 17 ba Maromak. Nia mak ita nia Nai Jesus Kristu nia Maromak. Nia mak ita nia Aman, i Nia boot teb-tebes. Hau husu atu Nia haraik Nia Espiritu ba imi, para loke imi nia neon i hatudu Maromak ba imi para imi bele konhese Nia diak liu tan. 18 Hau husu ba Maromak atu foo naroman ba imi para imi bele kompriende buat hotu-hotu nebee Maromak promete ona atu foo. Imi hein ho laran metin atu simu buat sira nee tanba Nia bolu ona imi sai Nia ema. Hau mos harohan atu imi kompriende katak, bensaun nebee Maromak promete ona atu foo ba Nia povu nee boot teb-tebes.
19 Hau harohan atu imi bele hatene Maromak nia kbiit. Nia kbiit nee makaas teb-tebes, boot liu hotu-hotu. Hodi kbiit nee mak Nia tulun ita nebee fiar ba Nia. Hodi kbiit ida nee mos 20 Nia halo Kristu moris fali hosi mate, i foti Nia tuur iha Nai Maromak nia sorin loos iha lalehan.✡ Salmus (Mazmur) 110:1 21 Kristu boot liu buat hotu-hotu iha lalehan ho rai. Nia boot liu nai ulun sira, autoridade sira, ho espiritu bo-boot sira hotu. Nia naran aas liu see-see deit mak kaer ukun, laos deit sira nebee ukun agora, maibee mos sira nebee sei ukun aban-bainrua. 22 Nai Maromak halo buat hotu-hotu hakruuk ba Kristu, i foti Kristu sai Ulun hodi ukun buat hotu-hotu, atu nunee Nia bele tulun ema sira nebee fiar ba Nia.✡ Salmus (Mazmur) 8:6 23 Kristu mak Ulun, i ita sarani sira hanesan Nia isin lolon. Ita simu ita nia moris tomak hosi Kristu, nunee mos Kristu foo moris ba buat hotu-hotu iha lalehan ho rai.✡ Kolose 1:18

- Éfezu
- ←
- 1
- →

✡1:1 Apostolu sira nia Istoria (Atos, Kisah) 18:19-21; 19:1

✡1:7 Kolose 1:14

✡1:20 Salmus (Mazmur) 110:1

✡1:22 Salmus (Mazmur) 8:6

✡1:23 Kolose 1:18

© 2016 UBB