- Lucas
- ←
- 22
- →

22
Nai ulun relijiaun Judeu sira buka dalan atu oho Nai Jesus
(Mateus 26:1-5; Marcos 14:1-2; João 11:45-53)
1 Ema Judeu sira nia loron boot ida naran Festa Paun la Tau Fermentu besik ona. Festa nee sira mos bolu Paskua.✡ Ézodu (Keluaran) 12:1-27 2 Momentu nee, nai lulik nia ulun sira ho mestri relijiaun sira buka hela dalan atu oho Jesus maibee oho subar deit, tanba sira tauk, se povu hatene, sira bele halo rungu-ranga.
Judas iha planu atu faan Nai Jesus
(Mateus 26:14-16; Marcos 14:10-11)
3 Depois Satanás tama iha Judas nia laran. Judas nee Jesus nia eskolante ida hosi sira nain sanulu resin rua; ema mos bolu nia Iscariotes. 4 Entaun Judas baa buka nai lulik nia ulun sira ho uma kreda boot nia xefi seguransa sira, hodi kombina para faan Jesus ba sira. 5 Nia planu nee halo sira kontenti teb-tebes, i sira promete atu foo osan ba nia. 6 Judas mos konkorda. Nunee nia komesa buka dalan atu entrega nonook Jesus ba sira, para povu la bele hatene.
Nai Jesus nia eskolante sira prepara festa Paskua
(Mateus 26:17-25; Marcos 14:12-21; João 13:21-30)
7 Loron too ona atu halo preparasaun ba Festa Paun la Tau Fermentu. Iha loron nee, ema Judeu tenki oho bibi malae oan para kalan nee bele selebra festa Paskua. 8 Entaun Jesus haruka Pedro ho João, dehan, “Imi nain rua baa uluk halo preparasaun para orsida ita bele haan festa Paskua hamutuk.”
9 Sira husu, “Ita Boot hakarak ami baa prepara iha nebee?”
10 Jesus hataan, “Bainhira imi tama ba iha sidade Jerusalém, imi sei hasoru mane ida lori hela sanan rai ho bee iha laran. Imi tuir deit nia too nia tama ba iha uma ida. 11 Too iha uma, husu ba uma nain nunee: ‘Mestri husu kona ba fatin nebee mak prepara ona ba Nia atu haan festa Paskua hamutuk ho nia eskolante sira. Fatin nee iha nebee?’ 12 Uma nain sei hatudu salaun ida iha uma andar leten, nia prepara tiha ona fatin nee. Hela deit imi nain rua baa prepara hahaan iha nebaa.”
13 Nunee sira nain rua baa, hetan buat hotu-hotu tuir lo-loos saida mak Jesus hatete ba sira. I sira prepara hahaan Paskua iha nebaa.
Festa Paskua
(Mateus 26:26-30; Marcos 14:22-26; 1 Korintu 11:23-25)
14 Oras too ona, Jesus ho Nia eskolante sira tuur haleu meza atu haan hamutuk. 15 Jesus hatete ba sira, “Hau hakarak teb-tebes haan hamutuk ho imi iha festa Paskua nee, molok Hau terus. 16 Hau hakarak halo nunee tanba Hau sei la haan tan hahaan Paskua nian too ema haree mo-moos Nai Maromak ukun nudar Liurai.”
17 Depois Jesus foti tua kopu ida hodi foo agradese ba Nai Maromak. I Nia foo tua nee ba sira hodi hatete, “Simu ba, imi ida-idak hemu. 18 Hau hatete ba imi, Hau sei la hemu tan tua too ema haree Nai Maromak ukun nudar Liurai.”
19 Depois Nia foti paun fuan ida hodi agradese ba Nai Maromak. Nia silu paun nee foo ba Nia eskolante sira hodi hatete, “Nee Hau nia isin, Hau foo hodi salva imi. Halo hanesan nee nafatin hodi hanoin Hau.”
20 Bainhira sira haan hotu ona, Jesus foti tan tua kopu ida hodi dehan, “Tua nee hatudu Maromak nia promesa foun nebee Nia halo ho imi. Promesa nee sei sai realidade tanba Hau nia raan sei fakar hodi salva imi.✡ Jeremias (Yeremia) 31:31-34
21 Maibee iha ema ida haan hamutuk hela ho Hau iha meza nee, mak sei faan Hau.✡ Salmus (Mazmur) 41:10 22 Loos, Hau, Mane Maksoin tenki mate duni tuir Nai Maromak nia planu. Maibee ema nebee faan Hau nee, sei terus teb-tebes.”
23 Rona nunee, Jesus nia eskolante sira komesa husu ba malu, see mak atu halo buat aat nee.
Eskolante sira haksesuk malu kona ba see mak boot
24 Depois Jesus nia eskolante sira komesa haksesuk malu. Sira diskuti malu kona ba, hosi sira nee, ida nebee mak boot liu.✡ Mateus 18:1; Marcos 9:34; Lucas 9:46 25 Maibee Jesus siak sira dehan, “Iha nasaun selu-seluk, liurai sira hanehan sira nia reinu. Maski nunee sira hakarak para povu bolu sira dehan ‘Liurai laran luak’. 26 Maibee imi la bele nunee. See mak boot liu, nia tenki sai hanesan ema nebee kiik liu. I ema nebee ukun, tenki sai hanesan atan hodi serbi ema seluk.✡ Mateus 20:25-27; 23:11; Marcos 9:35; 10:42-44 27 Hanoin took. Ida nebee mak boot liu: ema nebee tuur haan iha meza ka, ida nebee serbi nia? Ida nebee tuur haan iha meza mak boot. Maibee Hau iha imi nia leet hanesan ema nebee serbi.✡ João 13:12-15
28 Bainhira Hau iha susar nia laran, imi mak hamutuk ho Hau. 29 Hau nia Aman foti ona Hau sai Liurai hodi ukun. Nunee mos, agora Hau foti imi para ukun, 30 atu nunee aban-bainrua Hau kaer ukun, imi bele tuur iha meza hodi haan-hemu hamutuk ho Hau. I imi mak sei ukun suku sanulu resin rua iha Israel.”✡ Mateus 19:28
Nai Jesus dehan, Pedro sei nega Nia
(Mateus 26:31-35; Marcos 14:27-31; João 13:36-38)
31 Jesus hatete ba Simão Pedro, “Simão, Simão,* Pedro nia naran seluk mak Simão. Satanás simu ona lisensa atu koko imi. Nia hakarak haketak imi hosi Hau, hanesan ema tahek foos para hasai nia kulit. 32 Maibee Simão, Hau halo ona orasaun ba o, para o nia fiar la bele lakon. I bainhira o fila fali mai Hau, o tenki hametin o nia maluk sira nia laran.”
33 Pedro hataan, “Lae, Nai! Hau prontu tama kadeia hamutuk ho Ita Boot. Atu mate ho Ita Boot mos, hau prontu.”
34 Maibee Jesus hataan fali dehan, “Simão, rona mai. Orsida molok manu kokoreek, o sei nega Hau dala tolu, dehan, o la konhese Hau.”
Eskolante sira tenki prontu hasoru susar
35 Depois Jesus husu ba Nia eskolante sira, “Uluk Hau haruka imi baa foo sai Hau nia Liafuan Diak, Hau hatete para imi la bele lori osan, pasta, ho sandalias rezerva. Iha tempu nebaa, imi falta buat ruma ka?”
Sira hataan, “Lae, ami la falta buat ida.”✡ Mateus 10:9-10; Marcos 6:8-9; Lucas 9:3; 10:4
36 Jesus dehan, “Maibee agora oin seluk. Se imi iha osan, lori ho. Se iha pasta, lori mos. Se la iha surik, faan tiha imi nia faru ida hodi sosa. 37 Tanba uluk Nai Maromak nia profeta hakerek hanesan nee kona ba Hau: ‘Ema konsidera Nia hanesan ema nebee halo krimi.’ Agora tenki sai duni. Tebes. Buat nebee hakerek kona ba Hau nee besik akontese ona.✡ Isaias (Yesaya) 53:12
38 Sira dehan, “Nai, ami iha surik rua.”
Jesus hataan, “Too ona, lalika koalia tan ona.”
Nai Jesus harohan iha foho Oliveira
(Mateus 26:36-46; Marcos 14:32-42)
39 Hotu tiha, Jesus sai hosi sidade baa iha foho Oliveira, hanesan baibain. Nia eskolante sira akompanha Nia. 40 Too iha nebaa, Nia dehan ba sira, “Imi tenki halo orasaun husu para imi la bele monu ba tentasaun.”
41 Depois Jesus sees aan uitoan hosi sira, i Nia hakneak hodi halo orasaun, dehan, 42 “Hau nia Aman, se Ita Boot hakarak, hasai tiha terus ida nee hosi Hau. Maibee la bele halo tuir Hau nia hakarak; halo tuir deit Ita Boot nia hakarak.” 43 [Anju ida mai hosi lalehan hodi foo forsa ba Nia. 44 Jesus laran susar teb-tebes, nee mak Nia halo orasaun makaas liu tan, too Nia kosar sai turu ba rai hanesan raan.]† Dokumentu Gregu balu hakerek versikulu 43-44 nee. Maibee dokumentu nebee antigu liu la hakerek.
45 Harohan tiha hotu, Jesus hamriik hodi fila fali ba Nia eskolante sira, maibee sira toba dukur hela, tanba sira nia laran tristi halo sira kole liu. 46 Jesus hatete ba sira, “Nusaa mak imi toba? Hadeer ona hodi halo orasaun husu para imi la bele monu ba tentasaun.”
Ema kaer Nai Jesus
(Mateus 26:47-56; Marcos 14:43-50; João 18:3-11)
47 Jesus sei koalia hela, Judas, eskolante ida hosi sira nain sanulu resin rua, mai lori ema barak. Nia besik baa hodi rei Jesus. 48 Maibee Jesus hatete, “Judas, o rei Hau, Mane Maksoin, para faan Hau ka?”
49 Kuandu Jesus nia eskolante sira seluk hatene saida mak atu akontese, sira husu ba Jesus, “Nai, ami bele hasoru sira ho surik ka?” 50 Depois eskolante ida tesi kotu tiha ema ida nia tilun sorin loos. Ema kanek nee nai lulik nia boot nia atan.
51 Maibee Jesus hatete, “Para ona!” Depois Nia kaer atan nee nia tilun hodi halo tomak fali.
52 Ema sira nebee mai atu kaer Jesus nee mak nai lulik Judeu nia ulun sira, xefi seguransa sira iha uma kreda boot, ho katuas lia nain sira. Jesus husu ba sira, “Nusaa mak imi mai kaer Hau lori surik ho ai dona? Imi hanoin Hau ema aat ka? 53 Loro-loron Hau iha hela area uma kreda boot nian, hanesan mos imi, i imi la kaer Hau. Maibee agora imi nia tempu, agora forsa nakukun nian mak ukun.”✡ Lucas 19:47; 21:37
Pedro nega Nai Jesus
(Mateus 26:57-58, 69-75; Marcos 14:53-54, 66-72; João 18:12-18, 25-27)
54 Depois sira kaer Jesus, i lori Nia ba iha nai lulik boot nia uma. Pedro lao tu-tuir hosi dook deit. 55 Iha uma oin ema haneruk hela ahi, i Pedro mos baa tuur hamutuk ho sira. 56 Iha kriada ida haree Pedro tuur hela besik ahi. Kriada nee baa fihir di-diak Pedro nia oin, depois hatete, “Ema ida nee hamutuk ho Jesus!”
57 Maibee Pedro nega dehan, “Lae, menina! Hau la konhese Nia.”
58 La kleur, ema ida tan haree Pedro, i dehan, “O nee Nia ema duni!”
Maibee Pedro protesta dehan, “Lae, maun! Laos hau.”
59 Liu tiha oras ida hanesan nee, iha tan ema ida hatete dehan, “Ema nee hamutuk ho Jesus duni. La iha duvida, tanba nia mos ema Galileia.”
60 Maibee Pedro nega dehan, “Maun, hau la hatene saida mak ita koalia nee.” Pedro sei koalia nunee, derepenti manu kokoreek.
61 Nai Jesus fila ba kotuk hodi hateke loos ba Pedro. I Pedro hanoin fali Nai Jesus nia liafuan ohin dehan, “Orsida molok manu kokoreek, o sei nega Hau dala tolu.” 62 Nunee Pedro sai hosi nebaa i tanis ho laran dodok.
Ema baku Nai Jesus i tarata Nia
(Mateus 26:67-68; Marcos 14:65)
63 Ema sira nebee hein Jesus nee komesa hamoe Nia i baku Nia fila-fila. 64 Sira kesi tiha Nia matan ho hena hodi goza Nia dehan, “He, profeta, siik took ba, see mak baku o nee?” 65 I sira mos hatete liafuan aat oi-oin hodi tarata Nia.
Nai Jesus iha justisa nain relijiaun Judeu nia oin
(Mateus 26:59-66; Marcos 14:55-64; João 18:19-24)
66 Dadeer-saan, loro matan foin sae, justisa nain relijiaun Judeu nian halibur malu. Sira nee mak katuas lia nain sira, nai lulik nia ulun sira ho mestri relijiaun sira. Depois ema nebee hein Jesus lori Nia baa aprezenta ba sira para tesi Nia lia. 67 Justisa nain sira husu ba Nia, “Hatete mai, O mak Kristu ka?”
Jesus hataan, “Se Hau hatete ba imi, imi sei la fiar. 68 I se Hau husu ba imi, imi sei la hataan. 69 Maibee la kleur tan, Hau, Mane Maksoin sei tuur iha Nai Maromak Kbiit Nain nia sorin loos.”✡ Salmus (Mazmur) 110:1
70 Rona nunee, sira rame-rame husu fali, “Entaun, O Nai Maromak nia Oan ka?”
Jesus hataan, “Imi dehan nee loos.”
71 Depois sira dehan ba malu, “Ita la presiza tan sasin ona. Ita rona ona, Nia liafuan rasik mak hamonu Nia.”

- Lucas
- ←
- 22
- →

✡22:1 Ézodu (Keluaran) 12:1-27

✡22:20 Jeremias (Yeremia) 31:31-34

✡22:21 Salmus (Mazmur) 41:10

✡22:24 Mateus 18:1; Marcos 9:34; Lucas 9:46

✡22:26 Mateus 20:25-27; 23:11; Marcos 9:35; 10:42-44

✡22:27 João 13:12-15

✡22:30 Mateus 19:28

*22:31 Pedro nia naran seluk mak Simão.

✡22:35 Mateus 10:9-10; Marcos 6:8-9; Lucas 9:3; 10:4

✡22:37 Isaias (Yesaya) 53:12

†22:44 Dokumentu Gregu balu hakerek versikulu 43-44 nee. Maibee dokumentu nebee antigu liu la hakerek.

✡22:53 Lucas 19:47; 21:37

✡22:69 Salmus (Mazmur) 110:1

© 2016 UBB