- Éfezu
- ←
- 3
- →

3
Paulo lori Nai Jesus nia Liafuan Diak ba ema nebee laos Judeu
1 Hau, Paulo, agora dadauk dadur hela iha komarka tanba hau halao servisu nebee Kristu Jesus foo mai hau. Servisu nee mak foo sai Nia Liafuan Diak ba imi nebee laos ema Judeu. 2 Imi rona ona katak, Nai Maromak foo fiar mai hau halo servisu nee ba imi tanba Nia laran diak mai hau. 3 Nia foo sai ona Nia planu segredu mai hau, hanesan hau hakerek tiha ona ituan iha leten. 4 Bainhira imi lee ona ida nee, imi bele kompriende Nai Maromak nia planu kona ba Jesus Kristu, tuir buat nebee Nia foo sai ona mai hau. 5 Uluk segredu nee seidauk foo sai ba ema ida. Maibee agora Maromak foo sai ona liu hosi Nia Espiritu ba Jesus nia apostolu sira ho Maromak nia profeta sira nebee tatoli Nia liafuan. 6 Segredu nee mak nee: se ema nebee laos Judeu fiar ba Maromak nia Liafuan Diak, entaun sira sei simu bensaun nebee Maromak foo ba Nia oan sira, hanesan mos ema Judeu. Sira ho ema Judeu hamutuk sai povu ida. Nee hanesan sira halo parte iha isin lolon ida deit. I sira simu mos buat nebee Maromak promete ona ba Nia povu tanba sira laran ida ho Kristu Jesus.
7 Nai Maromak hatudu Nia laran diak mai hau hodi hili hau foo sai Nia Liafuan Diak. I Nia foo Nia kbiit mai hau para halao servisu nee. 8 Hosi Maromak nia ema hotu-hotu, hau mak kiik liu. Maski nunee, Maromak foo fiar mai hau para foo hatene ba ema nebee laos Judeu, kona ba bensaun boot nebee Jesus Kristu foo mai ita. Nia bensaun nee, ita sukat la too. 9 Desde Nai Maromak halo mundu, Maromak nia planu nee segredu hela. Maibee agora Nia haruka hau esplika ba ema hotu-hotu kona ba oinsaa mak Nia atu halao Nia planu. 10 Bainhira Maromak nia povu hamutuk sai ida deit, espiritu bo-boot sira nebee kaer ukun mos sei haree, i sei hatene katak, Maromak nia matenek klean teb-tebes. 11 Nai Maromak sei halo buat sira nee hotu tuir planu nebee Nia desidi tiha ona molok Nia halo mundu. I Nia foo planu nee ba ita nia Nai Jesus Kristu mak halao. 12 Ita nebee fiar ona ba Kristu Jesus, i laran ida ho Nia, la bele tauk atu hakbesik aan ba iha Maromak nia futar oin, tanba odamatan sempre nakloke ba ita.
13 Tanba nee hau husu ba imi, maski hau hetan terus tanba hau serbi imi nebee laos Judeu, maibee keta laran susar. Tanba hau nia terus nee lori diak ba imi.
Paulo halo orasaun ba sarani sira iha Éfezu
14 Bainhira hau hanoin Maromak nia planu furak nee, hau hakneak hodi halo orasaun ba Aman Maromak. 15 Nia mak Aman ba familia hotu-hotu iha lalehan ho rai. 16 Maromak nia kbiit boot teb-tebes, i Nia diak la-halimar. Nunee Hau harohan atu Nia Espiritu foo kbiit ba imi hodi hametin imi nia laran. 17 Hau harohan atu Jesus Kristu hela metin iha imi nia laran, tanba imi fiar ba Nia.
Hau mos halo orasaun para domin sai huun ba imi nia moris. Ho nunee imi sai hanesan ai huun nebee hamriik metin tanba nia abut tama klean ba rai.✡ Kolose 2:7 18-19 Se nunee, imi hamutuk ho Maromak nia povu sira hotu, bele kompriende Kristu nia domin, maski ita ema nunka bele kompriende. Tanba Nia domin nee boot teb-tebes, luan teb-tebes, klean teb-tebes, i aas teb-tebes. Hau halo orasaun atu imi bele hatene lo-loos Kristu nia domin nee, atu nunee imi bele hatudu Maromak nia diak ho Nia domin iha imi nia moris tomak.✡ Kolose 1:19; 2:9-10
20 Nai Maromak nia kbiit makaas teb-tebes. Nia bele halo liu fali saida deit mak ita husu ba Nia. Nia kbiit nee, ita hanoin la hetan. Hodi Nia kbiit boot nee mak Nia servisu iha ita nia laran. 21 Mai ita foti aas Nia naran, tanba Nia kbiit nebee Nia hatudu ba Nia povu liu hosi Kristu Jesus. Mai ita hahii Nia, hosi jerasaun ba jerasaun, too tinan ba tinan. Amen.

- Éfezu
- ←
- 3
- →

✡3:17 Kolose 2:7

✡3:18-19 Kolose 1:19; 2:9-10

© 2016 UBB