- Roma
- ←
- 4
- →

4
Nai Maromak simu Abraão tanba nia fiar
1 Ita bele aprende hosi ita nia bei-ala Abraão. 2 Tansaa mak Maromak simu nia? Tanba nia halo buat nebee diak ka? Se nunee, Abraão bele iha razaun atu foti aan dehan nia mak diak liu, maski iha Maromak nia oin ita ema la bele foti aan. Maibee laos nunee. 3 Iha Livru Sagradu hakerek dehan, “Abraão fiar ba Maromak, nee mak Maromak simu nia hodi deklara katak nia sala moos tiha ona.”✡ Hahuu (Jénesis, Kejadian) 15:6; Galásia 3:6
4 Ema nebee servisu, bainhira patraun selu nia kolen, osan nee laos prezente, nia patraun iha obrigasaun atu foo. 5 Maibee ita ho Maromak laos nunee. Ita laos halo tuir Maromak nia lei para Nia tenki simu ita. Maibee ita fiar deit ba Nia, tanba ita laran metin katak, Maromak mak bele simu ema aat hodi deklara katak sira nia sala moos tiha ona. Nunee, Maromak simu ita tanba deit ita nia fiar.
6 Liurai David mos hatete nunee. Nia dehan, se Maromak la haree ba ema ida nia hahalok, maibee simu nafatin ema nee, entaun ema nee sorti boot. David dehan nunee:
7 “Se ema kontra Maromak nia lei maibee Maromak foo perdaun,
ema nee sorti boot.
Se nia halo sala maibee Maromak hamoos tiha nia sala,
ema nee sorti boot.
8 Se Nai Maromak la husu tuir ona nia sala,
ema nee sorti boot.”✡ Salmus (Mazmur) 32:1-2
9 Sorti nee so ba ema Judeu nebee sunat ka? Ema seluk lae ka? Laos nunee! Ami foo hanoin ba imi ona katak, tanba Abraão fiar ba Maromak mak Maromak simu nia hodi deklara katak nia nia sala moos tiha ona. 10 Hori-bainhira mak Maromak simu nia? Molok Abraão sunat ka, depois? Molok nia sunat, laos depois!
11 Maromak simu Abraão tanba nia fiar, depois mak nia sunat. Sunat nee hanesan sinal ida atu hatudu katak Maromak simu tiha ona nia tanba nia fiar ba Maromak. Nunee Abraão sai aman ba ema hotu-hotu nebee fiar ba Maromak maibee la sunat, atu nunee Maromak mos simu sira hodi deklara katak sira nia sala moos tiha ona tanba sira nia fiar.✡ Hahuu (Jénesis, Kejadian) 17:10 12 Abraão mos sai aman ba ema Judeu nebee sunat, naran katak ita fiar ba Maromak, hanesan ita nia bei-ala Abraão mos fiar bainhira nia seidauk sunat.
Abraão simu Nai Maromak nia promesa tanba nia fiar
13 Maromak promete ba Abraão ho nia jerasaun dehan, aban-bainrua mundu nee sei sai sira nian. Maromak promete nunee laos tanba Abraão moris tuir lei, maibee tanba nia fiar ba Maromak. Hosi Abraão nia fiar nee mak Maromak simu nia hodi deklara katak nia sala moos tiha ona.✡ Hahuu (Jénesis, Kejadian) 17:4-6; 22:17-18; Galásia 3:29
14 Tanba se ita ema halo tuir Maromak nia lei mak foin bele simu buat nebee Maromak promete, entaun ita nia fiar ba Maromak la iha folin, i Maromak nia promesa mos la vale buat ida.✡ Galásia 3:18 15 Tanba se lei iha, entaun ita ema halo sala kontra lei nee, halo Maromak fakar Nia hirus mai ita. Maibee se lei la iha karik, entaun sala kontra lei mos la iha.
16 Nee mak ita tenki fiar ba Maromak mak foin bele simu buat nebee Nia promete atu foo. Nunee, nudar Abraão nia jerasaun, ita bele laran metin katak, Maromak sei foo ba ita ho gratis. Atu ita ema Judeu nebee moris tuir lei ka, ita moris fiar ba Maromak hanesan Abraão, ita hotu sei simu. Tanba Abraão mak sai aman ba ita hotu.✡ Galásia 3:7 17 Iha Livru Sagradu, Maromak promete ba Abraão dehan, “Hau sei halo o sai nasaun barak nia aman.” Abraão fiar Maromak, tanba Maromak mak halo moris fali ema mate, i Nia koalia deit, buat nebee la iha, bele iha.✡ Hahuu (Jénesis, Kejadian) 17:5
18 Abraão laran metin hodi hein nafatin Maromak nia promesa, maski tuir ita ema nia haree la bele akontese. Tanba nee nia sai duni nasaun barak nia aman, hanesan Maromak hatete ona ba nia dehan, “O nia jerasaun sei sai barak teb-tebes.”✡ Hahuu (Jénesis, Kejadian) 15:5 19 Abraão fiar metin nafatin, maski nia hatene aan katak, nia katuas liu ona, maizoumenus tinan atus ida, i nia feen Sara mos la bele hetan oan ona.✡ Hahuu (Jénesis, Kejadian) 17:17 20 Abraão nia fiar la nakdoko, nia la duvida katak Maromak sei kumpri Nia promesa. Maibee nia fiar metin liu tan i nia foti aas Maromak nia naran. 21 Nia laran metin katak Maromak iha kbiit atu halo saida mak Nia promete tiha ona. 22 Nee mak Livru Sagradu dehan, “Maromak simu nia hodi deklara katak nia nia sala moos tiha ona.”
23 Liafuan nebee hakerek nee, laos ba Abraão deit, 24 maibee mos ba ita. Maromak mos sei simu ita tanba ita fiar ba Nia. Maromak nee mak halo moris fali ita nia Nai Jesus hosi mate. 25 Nia entrega Jesus ba ema oho tanba ita ema nia sala. Depois Maromak halo moris fali Nia para Maromak bele simu fali ita.✡ Isaias (Yesaya) 53:4-5

- Roma
- ←
- 4
- →

✡4:3 Hahuu (Jénesis, Kejadian) 15:6; Galásia 3:6

✡4:8 Salmus (Mazmur) 32:1-2

✡4:11 Hahuu (Jénesis, Kejadian) 17:10

✡4:13 Hahuu (Jénesis, Kejadian) 17:4-6; 22:17-18; Galásia 3:29

✡4:14 Galásia 3:18

✡4:16 Galásia 3:7

✡4:17 Hahuu (Jénesis, Kejadian) 17:5

✡4:18 Hahuu (Jénesis, Kejadian) 15:5

✡4:19 Hahuu (Jénesis, Kejadian) 17:17

✡4:25 Isaias (Yesaya) 53:4-5

© 2016 UBB