- Hahuu (Jénesis)
- ←
- 9
- →

9
Nai Maromak halo promesa ho Noé
1 Nai Maromak foo bensaun ba Noé ho ba nia oan sira, hodi hatete, “Imi tenki iha oan barak ba, hodi halo nakonu mundu. 2 I animal fuik, manu ho ikan sira sei tauk ba imi. Imi mak tenki manda sira. 3 Imi bele haan animal sira nee hotu nia naan, hanesan imi haan ai haan hosi toos. Buat hirak nee hotu Hau foo ba imi.
4 So imi la bele haan naan nebee mak raan sei iha, tanba animal nia moris iha nia raan. 5-6 Hau halo ema tuir Hau nia imajen. Tanba nee, keta oho ema. Se iha ema ka animal mak halo mate ema, imi mos tenki oho tiha nia. 7 Imi tenki iha oan halo barak, hodi halo nakonu fali mundu.”
8 Nai Maromak hatutan tan Nia liafuan dehan, 9 “Agora Hau halo Hau nia promesa ho imi, ho mos imi nia jerasaun sira. 10 Promesa nee kona mos ba buat hotu nebee mak moris, hanesan animal hakiak, animal fuik, ho manu fuik sira, buat hotu nebee sai hamutuk ho imi hosi roo nee. 11 Hau nia promesa nunee: Hau sei la halo tan rai nabeen, para halo mate buat hotu nebee iha moris, i halo rahun buat hotu iha mundu.
12-13 Hau tau arkuiris iha loro leten hanesan sinal hodi foo hanoin mai Hau, kona ba Hau nia promesa nebee nunka kotu ho imi ho buat hotu nebee mak moris iha mundu. 14 Bainhira Hau halo kalohan taka rai, i arkuiris mosu iha kalohan nee, 15 entaun Hau sei hanoin Hau nia promesa ba imi ho ba animal hotu-hotu katak, bee boot sei la halo rahun tan buat hotu-hotu nebee iha vida. 16-17 Bainhira arkuiris mosu iha kalohan, Hau sei haree, i sei hanoin Hau nia promesa ba buat hotu-hotu nebee moris. Promesa nee sei la kotu. Nee mak sinal nebee hatudu Hau nia promesa nee.
Noé foo malisan ba nia oan Kam
18 Noé nia oan sira nebee sai hosi roo, mak nee: Sem, Jafé ho Kam. (Kam nee Kanaán nia aman.) 19 Ema hotu-hotu iha mundu nia jerasaun mai hosi Noé nia oan nain tolu nee.
20 Noé nee ema toos nain. Nia mak hahuu fo-foun kuda uvas. 21 Iha loron ida, nia hemu tua uvas too lanu todan. Nia hasai tiha nia hena hodi toba molik deit iha nia tenda laran. 22 Kuandu Kam haree nia aman isin molik, nia halai sai ba liur, konta ba nia maun Sem ho Jafé. 23 Depois sira nain rua foti manta ida, kahe iha sira nia kabaas, i hakiduk tama ba tenda laran, hodi taka sira nia aman nia isin molik. Sira hateke ba sorin para la bele haree nia. Depois sira sai ba liur.
24 Bainhira Noé nia oin komesa moos ona, nia hatene saida mak nia oan ikun halo ba nia. 25 Entaun nia hatete, “Kanaán nia aman! Hau foo malisan ba o! O sei sai atan ba o nia maun sira.
26 Hahii ba NAI Maromak tanba Sem!
Kanaán nia aman sei sai Sem nia atan.
27 Nai Maromak sei aumenta Jafé nia rain halo luan;
i nia jerasaun moris dame ho Sem nia jerasaun.
Maibee Kanaán nia aman sei sai Jafé nia atan.”
28 Komesa hosi bee boot nee hotu, Noé sei moris tan tinan 350. 29 Nia mate ho tinan 950.

- Hahuu (Jénesis)
- ←
- 9
- →

© 2016 UBB